
KØBENHAVN    —    FORLAGSTRYKKERIBT 


Der  Frauen   Bliite 

Gleicht  einen  edlen,  kostlichen  W'eine, 

Hohen  Names  Gemiite 

Ist  wie  der  riefe   Kelch,  der  glanzend  reine. 

Von  seinem  Gold  umfangen, 

Entfalret  erst  der  ^X'ein  das  hochste  Prangen. 

(Karl  Immermann:  „Merlin".) 


FORORD 

UDENFOR  Historikernes  snævre  Kreds  vil  der  næppe  være 
mange  herhjemme,  der  har  det  mindste  Kendskab  til  den 
Kvindepersonlighed,  hvis  Navn  staar  over  denne  lille  Bog.  Og 
dog  har  hun  haft  en  Betydning  i  Livet  og  øvet  en  Indflydelse  paa 
sine  Omgivelser,  stor  nok  til  at  hun  ogsaa  kunde  fortjene  at  ken- 
des af  flere  af  sine  Landsmænd. 

At  hun  i  Tyskland  forlængst  er  indlemmet  mellem  „National- 
heltinderne" forrykker  jo  dog  ikke  hendes  oprindelige  Nationalitet. 
Dansk  var  hun  af  Fødsel,  som  i  hele  sin  Maade  at  være  paa;  saa 
vist  som  det  var  de  Egenskaber,  hun  i  Fædrenearv  tog  med  fra 
Tranekjær,  der  prægede  hendes  Liv,  skabte  hende  de  forgudende 
Venner  —  og  endelig  ogsaa  den  dydige  Forargelse,  der  hvirvle- 
des op  om  hendes  Navn. 

Nogen  produktiv  Aand  var  Elise  Ahlefeldt  derimod  ikke.  Ikke 
en  Stump  Vers  eller  en  skreven  Linje  findes  fra  hendes  Haand. 
Hun,  der  hele  sit  Liv  levede  omgivet  af  Litteratur,  der  kom  i  Be- 
røring med  de  fleste  af  sin  Tids  Berømmelser,  og  hvis  romantiske 
Livsførelse  dobbelt  maatte  friste  til  et  litterært  Forsøg,  holdt  sig 
haardnakket  tilbage  og  nøjedes  beskedent  med,  hvad  hun  kunde 
være  for  andre,  for  sin  udkaarne  Ven  og  højt  beundrede  Sam- 
tidige. 

At  hun  ved  ham  ikke  naaede  større  Berømmelse,  skyldes  et 
Spil  af  Skæbnen  og  Tiden.  Den  Epigontid,  hvis  Digter  han  var, 
og  hvis  Muse  hun  derved  kom  til  at  være. 

FORF. 


I 

DET  var  en  dobbelt  Festdag  paa  det  prægtige,  gamle 
Tranekjær  Slot  ved  Langelandsbælt  hin  syttende 
November  1790,  da  Stamherren,  Grev  Frederick  Ahlefeldt- 
Laurvigen  fyldte  sit  tredivte  Aar  og  hans  Hustru  i  Fød- 
selsdagsgave skænkede  ham  en  lille  Datter. 

Sjældent  er  vel  noget  Barn  kommen  til  Verden  under 
gunstigere  og  lysere  Omstændigheder  end  den  lille  første- 
fødte Komtesse.  Som  Ætling  af  de  mægtige  Langelands- 
grever  var  Rigdom  og  Anseelse  hende  sikret  udadtil  i 
Livet  og  lykkelige  Forholde  ventede  hende  i  Hjemmet, 
hvor  en  varm,  stærk  Kærlighed  bandt  de  to  unge  For- 
ældre sammen. 

Grev  Frederik  var  en  af  Naturen  rigt  udstyret  Mand. 
Et  lyst  Hoved,  et  varmt  Hjærte,  begavet  med  kunstne- 
riske Evner  og  en  usædvanlig  Skønhedstrang,  der  langt 
fra  var  bleven  kvalt  i  Væksten,  snarere  var  fremelsket  ved 
den  Opdragelse,  han  havde  faaet.  Han  var  født  paa  Bjørne- 
mose  ved  Svendborg,  men  kom  i  en  tidlig  Alder  til  Trane- 

kjær  til  Bedstefaderen,  der  såa  sig  selv  igen  i  den  liv- 
lige, velbegavede  Dreng,  langt  mer  end  i  Sønnen,  den 
snævrere  anlagte,  joidbundne  Grev  Christian.  Og  Sønne- 
sønnens Opdragelsee  laa  Bedstefaderen  stærkt  paa  Sinde. 
Meningen  var,  naar  Tidens  Fylde  kom,  at  sende  ham  til 
Leipzig  og  lade  ham  studere  under  Digteren  Gellert,  „det 
ganske  Tysklands  Hovmester,  Skriftefader  og  Raadgiver." 
Til  den  Ende  blev  en  af  den  højt  beundrede,  store  Mands 
Disciple  indforskrevet  som  Lærer  til  den  niaars  Dreng, 
der  som  Datidens  Rangspersoner  snart  talte  tysk  som  sit 
eget  Modersmaal. 

Det  var  dog  ikke  en  ensidig  germansk  Udvikling,  den 
gamle  Greve  havde  tiltænkt  sin  Fremtids  successor.  Som 
han  selv  havde  gjort  Tjeneste  i  den  franske  Armé,  skulde 
Drengen  gøre  det  og  som  hans  egne  Interesser  ligelig 
deltes  mellem  de  frisindede  Aandsretninger  i  de  forskel- 
lige Lande,  søgte  han  at  indpode  dem  i  sin  Elev  og 
lærte  ham  at  se  med  humane  Øjne  paa  Livet  i  Almin- 
delighed og  sine  Omgivelser  i  Særdeleshed,  gav  ham 
ved  sit  eget  gode  Eksempel  Impulsen  til  de  reformven- 
lige Ideer,  der  senere  udmærkede  Grev  Frederik  og  søgte 
i  det  Hele  at  uddanne  ham  til  en  frittænkende,  sundt 
dømmende  ægte  Søn  af  Oplysningens  Aarhundrede.  Der 

var  dog  én  Side  af  sit  Væsen,  han  forgæves  spejdede 
efter,  én  Evne  han  med  sin  bedste  Vilje  ikke  formaaede 
at  lokke  frem  hos  den  ellers  saa  lærvillige,  lille  Knægt. 
Det  var  Sansen  for  Penge  og  Penges  Værdi. 

Den  gamle  Greve  ejede  den  i  en  udpræget  Grad.  Han 
havde  overtaget  Grevskabet  i  en  mere  end  slet  Forfat- 
ning efter  sin  Fader,  med  Behæftelser  og  Forpligtelser  til 
højre  og  venstre  —  og  han  ikke  alene  klarede  dem  og 
udredede  til  Hvid  og  Skilling  de  store  aarlige  Summer, 
der  var  bestemte  til  hans  stærkt  konsumerende,  for- 
nemme Fru  Moder  og  den  talrige  Sødskendeflok;  men 
ved  en  ihærdig  og  klog  Forvaltning  bragte  han  Godset 
igen  paa  Fode  og  udvidede  sine  Besiddelser  „med  stor 
Bekostning  og  Møye",  til  han  enddog  såa  sig  i  Stand  til 
at  oprette  Stamhuset  Ahlefeldt  „til  sin  Families  Conserva- 
tion,  Gavn  og  Bedste.'' 

Planerne  med  Hensyn  til  Sønnesønnens  Opdragelse 
kom  dog  ikke  ganske  til  at  gaa,  som  de  var  tænkte.  En 
Streg  i  Regningen  blev  den  store  Morallærers  Død,  der 
indtraf  kort  før  hans  tiltænkte  Elev  havde  fyldt  sit  tolvte 
Aar.  Og  i  Steden  for  Leipzig  blev  det  til  Kiel,  han  send- 
tes, hvor  han  straks  immatrikuleredes  ved  Universitetet. 
I    florten  Aars  Alderen   udnævntes  den  unge  Student   til 

Ritmester  å  la  suite  i  det  danske  Livregimente,  men  tørst 
efter  at  han  havde  endt  sine  Studier  ved  Universitetet 
traadte  han  i  aktiv  Tjeneste  og  deltog  som  Dragon  officer 
ved  det  norske  Smaalenenes  Regiment  i  Felttoget  mod 
Sverrig. 

Den  gamle  Greve  var  imidlertid  afgaaet  ved  Døden 
hjemme  paa  Tranekjær  Slot  og  Grev  Christian  kommen 
til  Styret. 

Det  blev  en  Omkalfatring  fra  inderst  til  yderst.  Hvad 
der  af  nyt  og  frisindet  var  begyndt  i  Faderens  Tid,  kom 
ikke  til  Videreudførelse  i  Sønnens.  Tværtimod;  Grev 
Christian  var  en  ligesaa  bestemt  Modstander  af  den 
bondevenlige  Retning,  som  den  gamle  havde  været  Til- 
hænger deraf,  og  de  Læmpelser  og  Lettelser,  der  enten 
var  indførte,  eller  laa  rede  til  at  tages  i  Brug,  fik  Lov  at 
gaa  tilbage  og  hvile  i  Støvet. 

—  Man  beklipper  de  grevelige  Rettigheder,  —  skrev 
han  opbragt  —  man  rykker  frem  med  Beviser  fra  Aar- 
hundreder  tilbage;  intet  hjælper,  man  vil  ikke  høre  nogen 
Modsigelse. 

Skylden  tillægges  Bernstorff,  Reventlow,  Colbjørnson  og 
Hertugen  af  Augustenborg.  Varer  det  ved,  henter  Djævlen 
alle  Grevskaber,  Baronier  og  Adelsmænd. 

Nu  skulle  vi  alle  være  Bønder!  — 

Satte  „de  Fandens  Bønder"  ham  mangt  et  graat  Haar  i 
Hovedet,  manglede  der  heller  ikke  Vanskeligheder  af  an- 
den Slags,  der  nok  kunde  tære  paa  et  pessimistisk  Sind. 
En  Række  daarlige  Aar  var  fulgt  paa  hinanden  og  gik 
haardt  ud  over  de  store  Landbrug.  Og  skønt  Greven  ind- 
skrænkede sin  Husførelse  til  det  mest  mulige;  skønt  han 
nægtede  sig  enhver  Fornøjelse,  „spiste  paa  Tin"  og  lod 
hvert  Klædningsstykke  mange  Gange  omsy  og  vende,  og 
selv  ikke  sparede  sig  for  at  tage  en  Haand  med  i,  kom 
der  ikke  den  forønskede  Ballance  i  Tingene.  Deri  var 
ikke  mindst  den  nye  Besiddelse  Skyld,  som  han  ved  en 
Arveproces  havde  faaet  tilkendt  i  Grevskabet  Laurvig. 

I  sin  Tid  var  det  bleven  oprettet  af  Frederik  d.  111  til 
Sønnen  Ulrik  Frederik  Gyldenløve  og  var  fra  ham  gaaet 
i  Arv  til  hans  Descendenter,  hvoraf  den  sidste,  den  beryg- 
tede Kvindeforfører  og  Ødeland  Grev  Danneskjold-Laurvig 
ved  sin  Død  efterlod  det  i  en  fuldstændig  renskrabet  Til- 
stand. Ved  den  Proces,  der  fulgte  om  Besiddelsesretten, 
tilfaldt  det  endelig  Langelandsgreven,  der  som  Sønnesøn 
af  en  af  Ulrik  Frederiks  Døtre  hørte  til  de  arveberettigede 
i  første  Linje. 

Det  var  en  farlig  Tilvækst  til  en  i  Forvejen  tungt  be- 
lastet Kasse. 

—  Er  Grev  Ahlefeldt  til  Langeland  og  Laurvigen  ikke 
en  hovedrig  Mand  med  saadanne  tvende,  store  Godser? 
—  udbryder  Grev  Christian  i  en  af  sine  mange  Klage- 
epistler, —  og  han  svarer  bittert  —  Ach  nej;  det  er  lutrer 
Blændværk,  lutter  Gøglespil  til  at  forblænde  unge  Folk  med 
og  lokke  dem  Pengene  af  Lommen  — 

Hvem  han  sigtede  til  med  de  drøvelige  Bekendelser,  var 
ikke  vanskeligt  at  gætte. 

Mens  Tiden  gik  for  ham  i  alvorlige  Bekymringer  og 
evindelige  Beregninger  over  at  bringe  saa  meget  som  mu- 
ligt ud  af  sine  vidstrakte,  problematiske  Besiddelser,  var 
der  ganske  andre  Formaal,  der  stod  den  levelystne,  pragt- 
elskende  unge  Stamherre  i  Hovedet.  Med  ublandet  Mis- 
hag havde  Faderen  fulgt  sin  førstefødtes  Udvikling  og  set 
ham  udfolde  Egenskaber,  der  saa  vist  ikke  havde  meget 
Lighed  med  hans  egne. 

Den  Festivitas,  der  laa  over  Grev  Frederiks  Optræden, 
den  fyrstelige  Rundhaandethed,  hvormed  han  strøede  Guld 
om  sig,  som  havde  han  selve  Golcondas  Skatte  at  øse  af, 
hans  selskabelige  Talenter,  smukke  Sangstemme  og  ud- 
prægede Recitationstalent,  hans  Venlighed  mod  høj  og  lav 
gjorde  ham  elsket  og  velset,  hvor  han  kom  hen.  Ved  Hof- 
fet stod  han  i  stor  Gunst  og  gjorde  hos  det  smukke  Køn 

„en  fabelagtig  Lykke."   Og  Grev  Frederik  var  ikke  den, 
der  lod  Roserne  dufte  uænsede  paa  sin  Vej. 

Det  skortede  ikke  paa  faderlige  Formaninger  og  Tilhold, 
men  de  var  som  prækede  ud  for  Vejr  og  Vind.  Grev  Fre- 
derik kunde  ikke  forandre  sine  Tilbøjeligheder  mer,  end 
han  kunde  forandre  Naturens  Orden.  Det  laa  ham  i  Blo- 
det at  søge  Skønhed  og  sprede  Skønhed  om  sig,  og  Mid- 
lerne, der  maatte  til,  var  og  blev  ham  en  underordnet  Sag. 

Havde  Faderen  haabet  paa,  at  Ægteskabet  skulde  lægge 
en  Kapsun  paa  hans  altfor  flotte  Vaner,  blev  han  sørgelig 
skuffet.  Vistnok  havde  Grev  Frederik  femogtyve  Aar  gam- 
mel holdt  Bryllup  med  den  unge  Frøken  Hedemann,  Dat- 
ter af  den  danske  Landraad  Hedemann  til  Himmelmark 
og  Mohrberg  i  Holsten,  men  det  havde  ikke  gjort  nogen 
Forandring  i  hans  hele  Levesæt.  Noget  rigt  Gifte  havde 
det  heller  ikke  været.  Seks  tusinde  Rigsdaler  og  et  be- 
skedent Udstyr  var  alt,  hvad  Bruden  bragte  med  fra  Hjem- 
met; men  Grev  Frederik  havde  ikke  ét  Øjeblik  tænkt  paa 
at  spørge  efter  Medgiften.  Han  elskede  sin  milde  og  smukke 
Charlotte  med  den  hæftige  Varme,  der  var  hans  letbevæ- 
gelige Entusiastnatur  ejendommelig,  og  da  hun  gav  ham 
Kærligheden  igen  med  Renter,  følte  han  sig  mer  end  be 
lønnet. 

Da  det  slet  ikke  syntes  at  ville  gaa  op  for  ham,  hvor 
letsindigt  han  såa  Livet  an  og  hvor  alvorligt  det  i  Virke- 
ligheden var,  besluttede  den  strænge  Fader  sig  til  med 
en  Trumf  at  tvinge  Sønnen  til  Fornuft. 

Han  gjorde  det  ved,  med  allerhøjeste  Bevilling,  at  er- 
klære ham  umyndig.  En  Bestemmelse,  der  først  hævedes 
et  Par  Aar  efter,  at  hans  Sønnedatter  havde  sét  Lyset  det 
samme  Aar,  han  selv  døde. 

Den  lille  Komtesse,  der  havde  faaet  Navn  efter  sine  to 
Bedstemødre,  Grevinde  Elisabeth  Ahlefeldt  og  Davidia 
Margrethe  Hedemann,  voksede  op  som  sine  Forældres 
eneste  Barn.  En  Søn,  der  kom  efter  et  Par  Aar,  en  lille 
Stamherre  og  Arving  til  Grevskaberne,  døde  kort  efter 
Fødslen  og  al  Kærlighed  og  Omhu  koncentreredes  om  det 
eneste  første  lille  Skud. 

Det  lille,  lyslokkede  Væsen,  der  såa  ud  i  Verden  med 
et  Par  straalende,  forventningsfulde  blaa  Øjne,  var  hele 
Slottets  Afgud.  Alt  hvad  der  hørte  det  til,  fra  Folkene  op 
til  seks  entusiastiske  Fastre  kappedes  om  at  gøre  hende 
Tilværelsen  saa  rosenrød  som  mulig  og  det  maatte  blive 
Moderens  Opgave  at  sørge  for,  at  den  lille  ikke  helt  skulde 
forkvakles  og  gaa  til  Grunde  i  den  Hyldest,  der  slog  hende 
i  Møde  fra  hendes  første  Indtræden  i  Livet.  Det  var  ingen 

let  Sag,  men  Grevinde  Charlotte  var  ikke  mindre  fornuftig 
end  hun  var  mild  og  blid,  og  hun  fandt  en  god  Støtte  i 
den  tyske  Guvernante,  som  var  udset  til  at  lede  Komtes- 
sens Opdragelse. 

At  det  atter  blev  en  Tysker,  der  Hk  det  vigtige  Hverv, 
faldt  ganske  af  sig  selv.  Som  født  og  baaren  Holstener- 
inde  talte  Grevinden  bedre  tysk  end  dansk,  og  da  hun 
fuld  ud  delte  sin  Mands  Forkærlighed  for  tysk  Litteratur 
og  Kunst,  var  det  naturligt  at  en  Landsmandinde  af  Goethe, 
Schiller  og  Mozart  blev  foretrukken  for  andre  Nationali- 
teter. Og  Valget  viste  sig  at  være  godt.  Fraiilein  Philippi 
var  lige  langt  fra  den  himmelsvævende,  virkelighedsfjend- 
ske  Romantik,  der  var  oppe  i  Tiden,  som  fra  den  knas- 
tørre Pædagogik  og  Hængen  i  Bogstavet,  der  heller  ikke 
var  Tiden  fremmed.  Hun  var  et  varmhjærtet,  levende 
interesseret  Menneske  og  forstod  fremfor  nogen  at  vinde 
sin  unge  Elev  og  give  hende  Forstaaelse  af,  at  al  ædel 
Nydelse  i  Verden  forhøjes  ved  Arbejde  og  kun  opnaaes 
gennem  det;  og  de  stille  Timer,  de  to  tilbragte  i  hinandens 
Selskab,  var  til  lige  megen  Glæde  for  Lærer  og  Elev  og 
dannede  en  højst  nødvendig  Modvægt  til  det  brogede  Liv, 
der  levedes  udadtil  paa  Slottet. 

Næppe  var  den  gamle  Greve  bleven  baaren  til  Jorden 

af  sine  Bønder  og  begravet  efter  eget  udtrykkelige  Ønske 
„uden  Klokkeringning"  og  i  al  Stilhed,  før  Styret  igen  gik 
fra  den  ene  Yderlighed  til  den  anden  paa  Tranekjær  Slot. 

Hans  Søn  begyndte  straks  med  at  feje  de  alderssvæk- 
kede Bestemmelser  og  Traditioner  væk,  som  Grev  Chri- 
stian med  saa  haardnakket  Sejghed  havde  holdt  kunstigt  i 
Live  og  iværksatte  en  Udskiftning  af  Jorden,  der  dog  først 
blev  tilendebragt  efter  mange  Aars  Forløb.  Samtidig  tog  han 
fat  paa  Hoveriets  Ophævelse  og  indførte  overalt  Forbedrin- 
ger og  Fornyelser,  der  kunde  komme  Bønderne  til  gode. 
Men  over  de  reformatoriske  Bestræbelser  glemte  han  ikke 
sine  æstetiske  Interesser.  Endelig  var  den  Tid  kommen, 
da  han  uhindret  kunde  følge  sit  Hjærtes  Trang  og  dyrke 
de  tre  Muser,  hvis  svorne  Tilbeder  han  var:  Kalliope,  Mel- 
pomene  og  Thalia. 

Han  oprettede  et  fast  Kapel  paa  Tranekjær,  kaldte  Mu- 
sikere ind  helt  fra  Bøhmen,  Frankrig  og  Sydtyrol  og  lod 
indrette  Boliger  til  dem  rundt  om  paa  Godset  og  desforuden 
importerede  han  en  lille  Skuespillertrup,  der  skiftevis  gav 
tyske  og  franske  Stykker  til  Underholdning  og  Glæde  for  de 
talrige  Gæster,  der  daglig  strømmede  til  det  aabne  Taffel 
paa  Slottet. 

Grevens  Gæstfrihed  kendte  ingen  Grænser,  og  det  Liv, 

der  formede  sig  i  de  høje,  pragtfuldt  udstyrede  Sale,  hvor 
der  hver  Aften  blev  musiceret,  deklameret  og  spillet  Ko- 
medie af  udlærte  Kræfter,  har  ikke  sit  Sidestykke  i  nogen 
anden  dansk  Herregaardshistorie. 

Langeland  laa,  saa  at  sige,  paa  den  alfare  Vej  midt  imel- 
lem det  sydlige  Udland  og  Hovedstaden  og  et  Ophold  paa 
den  smukke  0,  hos  den  kunstelskende  Slotsherre  var  en 
behagelig  Afbrydelse  i  en  lang  og  besværlig  Søtur.  En- 
hver kunde  komme  og  gaa,  som  han  vilde,  alle  blev  budt 
Velkommen,  hvad  enten  det  var  kongelige  Højheder,  der 
var  paa  Rejse,  fremmede  Diplomater,  Rangspersoner  eller 
gemene  Borgerlige,  Videnskabsmænd  eller  vejrbidte  Sø- 
'  farende. 

Det  afvekslende,  kosmopolitiske  Selskab,  der  til  alle 
Aarets  Tider  drog  ind  og  drog  ud,  blev  en  levende  Kul- 
turhistorie for  den  lille  Elise,  som  med  den  største  Fri- 
modighed underholdt  sig  med  de  fremmede  Gæster.  Af 
dem  hørte  hun  om  Begivenheder  og  Hændelser,  der  for- 
taltes med  det  selvoplevedes  hele  Friskhed,  om  Forholde 
og  Mennesker  og  fremmed  Sæd  og  Skik,  om  hvis  Eks- 
istens hendes  jævnbyrdige  knap  havde  en  Anelse.  Og  hun 
lærte  sig  efterhaanden  at  se  med  egne  Øjne  og  ikke  alene 
efter  vedtagne  Formler  og  Regler,  lærte  endelig  ogsaa,  at 

det  ikke  altid  var  i  de  højeste  Cirkler,  man  fandt  den  so- 
lideste Dannelse  og  de  videstrækkende  Kundskaber;  at 
der  ikke  var  det  mindste  i  Vejen  for,  at  høj  Byrd  og  tyk 
Uvidenhed  kunde  gaa  i  Spand.  Kom  det  end  ikke  ofte  saa 
utilsløret  frem,  som  hos  den  gamle,  holstenske  Grevinde, 
der  ved  Synet  af  Negertjeneren,  som  vartede  op  mellem 
det  øvrige  Tjenerskab,  forfærdet  udbrød:  —  Men  Gud, 
smitter  Mennesket  da  ikke  af!  — 

Blond  og  slank  og  fin  voksede  hun  op  og  fik  uhindret 
Lov  til  at  udvikle  de  indre  og  ydre  Egenskaber,  gode  Feer 
saa  rigelig  havde  betænkt  hende  med.  Grev  Ahlefeldt  blan- 
dede sig  ikke  meget  i  sin  Datters  Opdragelse,  den  han 
ganske  overlod  til  hendes  Moder,  men  han  holdt  af  at 
have  hende  om  sig,  holdt  især  af  at  have  hende  med,  naar 
han  red  ud  paa  de  lange  Ture  rundt  om  paa  sine  Besid- 
delser. Og  Elise  vidste  intet  bedre.  Hun  var  en  dristig 
Rytterske,  udholdende  som  en  Dreng  og  det  var  en  Fryd 
at  give  Hesten  frie  Tøjler,  at  flyve  afsted  som  havde  hun 
Vinger,  forbi  de  bølgende  Agre  og  Enge,  gennem  Krat  og 
Skov  og  ned  langs  Stranden,  hvor  Sejlerne  laa  ude  tykt 
og  tæt  som  en  Flok  Kæmpefugle  med  udspændte  Vinger, 
mens  Vinden  kom  strygende  salt  og  frisk  og  fik  Blodet 
til  af  prikke  under  Huden.  Ogsaa  paa  Jagt  fulgte  hun  ham 

i  Efteraarstiden,  naar  Øen  var  som  ét  mægtigt  Revier  og 
Luften  dirrede  af  Hornsignaler,  Hestetrampen,  Bøsseknald 
og  halsende  Hunde. 

I  Vintermaanederne  laa  Slottet  i  Reglen  øde  og  tomt  og 
dets  Ejer  drog  med  samt  sin  indholdsrige  Ark  til  Slesvig 
By,  hvor  Prinsen  af  Noer  i  en  Aarrække  lejede  ham  sin 
Gaard  og  hvor  hans  Familie  ved  Venskabs  Baand  nøje  var 
knyttet  til  det  landgrevelige  Hof.  Dér  fortsattes  Livet  hjem- 
me fra  Tranekjær  med  samme  Pragtudfoldelse  og  samme 
storstilede  Gæstfrihed.  Paa  egen  Bekostning  arrangerede 
Greven  Lørdagskoncerter  med  fri  Adgang  for  alle,  lod  sit 
private  Skuespillerselskab  give  Forestillinger  paa  Byens 
Teater  og  foretog  i  den  Anledning  talrige  Rejser  til  Ham- 
borg, hvor  den  berømte  Schrøder  netop  stod  paa  sin  Kunsts 
Højde  som  Stadtteatrets  Leder  og  første  bærende  Kraft. 

Det  var  ikke  Smaating.  den  lille  Ahlefeldtske  Privatscene 
lod  opføre.  Shakespeare,  Schiller  og  Mozart  hørte  til  de 
faste  Navne  paa  Repertoiret  og  intet  blev  sparet,  hvor  det 
galdt  Hensynet  til  den  store  Kunst. 

At  det  ikke  blot  og  bart  var  et  Liebhaveri  viste  Greven 
ved  den  Alvor  han  lagde  i  Tingene  og  den  Iver  han  gik 
Værks.  Ingen  Bekostning  var  ham  for  stor,  heller  intet 
personligt  Besvær,  men  han  forlangte  til  Gengæld  det  sam- 

me  af  sine  Omgivelser.  Mer  end  én  Gang  havde  han  selv 
medvirketved  mindre  Syngestykker  og  endog  optraadt  Solo 
ved  en  Kirkekoncert  i  Odense,  hvor  han  under  stor  Be- 
gejstring sang  en  Arie  af  Mozart;  men  holdt  han  sig  ikke 
selv  tilbage,  ønskede  han  ogsaa,  at  hans  unge,  velbega- 
vede Datter  skulde  lade  sig  høre.  Af  Naturen  havde  hun 
en  høj,  klar  Sangstemme,  der  tidligt  var  bleven  uddannet 
af  de  bedste  Lærere,  og  at  Talentet  forpligter,  saa  godt 
som  nogen  Adel,  var  for  Grev  Frederik  en  uomstødelig 
Læresætning,  for  hvilken  alle  smaalige  Hensyn  maatte  vige. 

Det  er  let  at  forstaa,  at  der  for  den  megen  Selskabelig- 
hed og  rastløse  Virken  ikke  blev  mange  Stunder  tilovers 
til  at  dyrke  det  indre  Familieliv.  Men  om  noget  intimere 
Samliv  mellem  det  grevelige  Par  var  der  i  Aarenes  Løb 
heller  ikke  længer  Tale.  Den  hæftige  Kærlighed,  Greven 
oprindelig  havde  følt  for  sin  Kone,  var  ganske  af  sig  selv 
glødet  ud  og  han  lagde  ikke  det  ringeste  Skjul  paa  sine 
forandrede  Følelser. 

Stadig  var  han  den  uimodstaaelige  for  det  blide  Køn  og 
Fristelserne  ved  at  møde  saa  megen  blød  Eftergivenhed, 
saa  aabenlys  en  Smægten  og  Sværmen  blandt  de  skønne 
i  hans  egen  Stand  og  ikke  mindst  hos  de  smaa  Teater- 
damer, der  intet  heller  ønskede  end  at  tækkes  deres  høje 

Velynder  og  Herre,  var  overmenneskelige  for  et  fyrigt  Tem- 
perament. Da  endelig  Tidens  Tendens  ikke  gik  i  den  pla- 
toniske Retning  og  høj  Rang  og  Byrd  nærmest  var  at  be- 
tragte som  en  dækkende  Kærlighedskaabe,  behøvede  Grev 
Frederik  ikke  af  den  Grund  at  paalægge  sig  nogen  Tvang. 
Og  han  gjorde  det  heller  ikke. 

Men  ogsaa  fra  en  anden  Kant  var  truende  Skyer  truk- 
ket op  over  Familielivets  før  saa  rene  Himmel.  Det  var 
den  voksende  Besværlighed  ved  at  rejse  de  fornødne 
Penge  til  at  holde  det  fyrstelige  Leben  i  Gang.  Hele  det 
mægtige  Apparat,  de  hundreder  af  forskellige  Individer, 
som  var  i  det  grevelige  Sold,  det  daglige  aabne  Taffel  og 
ikke  mindst  Teatret  paa  Tranekjær  og  i  Slesvig  slugte  hver 
for  sig  aarligt  Formuer  og  Indkomsterne  strakte,  hvor  store 
de  end  var,  knap  til  det  halve.  De  Laan,  der  efterhaanden 
optoges  paa  Ejendommen  var  kun  som  Draaber  i  Havet, 
Gælden  voksede  som  en  Stormflod  og  endelig  såa  Grev 
Frederik  sig  nødsaget  til  med  kongelig  Bevilling  at  skille 
sig  af  med  Grevskabet  Laurvig,  der  saa  smaat  var  begyndt 
at  blomstre  op  og  forrente  sig  igen. 

Grevinde  Charlotte  stod  ganske  magtesløs  overfor  sin 
Mands  Ekstravagancer.  Hun  såa,  hvor  det  bar  hen,  mær- 
kede, hvordan  alle  Baand  løsnedes  og  hvor  fjærnt  og  langt 

han  var  kommen  fra  hende  og  følte  sin  Vanmagt  med  sti- 
gende Angst  og  Fortvivlelse.  Hvad  hjalp  hendes  egen 
uforanderlige  Kærlighed,  naar  Greven  ikke  engang  lagde 
Mærke  til  den  og  knap  satte  Pris  paa,  at  den  endnu  var 
til!  For  hendes  Klager  og  Advarsler  havde  han  absolut 
ikke  Øre,  det  gik  dem  ikke  bedre,  end  det  var  gaaet  den 
salig  afdøde  Greves;  og  der  blev  ikke  andet  for  hende  at 
gøre,  end  at  græde  sine  Øjne  tørre  igen  i  Stilhed  og  i  det 
mindste  overfor  Verden  prøve  at  holde  Skinnet  vedlige. 

Hvad  der  til  Nøds  lod  sig  gøre  udadtil,  var  ikke  saa  let 
i  det  daglige  Liv  og  det  kunde  ikke  undgaaes  at  den  lille 
Elise  omsider  fik  Øjnene  op  for,  at  alt  ikke  var  i  Hjem- 
met, som  det  skulde  være.  En  Opdagelse,  der  fyldte  hende 
med  den  hæftigste  Sorg. 

At  se  de  to  tilbedte  Forældre,  der  i  hendes  Bevidsthed 
var  som  ét,  koldt  vende  hinanden  Ryggen  og  gaa  hver  sine 
Veje;  at  se  sin  Moder  taarefuld  og  ulykkelig  og  maatte 
finde  Skylden  hos  den  højt  beundrede  Fader,  var  en  Hjærte- 
sorg  for  hende,  der  gik  saa  meget  dybere,  som  det  var  de 
første  Illusioner,  der  brast,  det  første  Indblik  i  Følelser, 
som  ligetil  da  havde  været  fremmed  for  hende. 

Hidtil  var  det  lykkedes  hendes  omhyggelige  Opdrager- 
inder at  holde  Verdens  Ondskab  og  Grimhed  langt  borte 

fra  hendes-  Sind.  „Som  et  smukt  poetisk  Eventyr''  var  Li- 
vet gledet  forbi  hende,  hvor  hun  var  Heltinden  og  Heltene 
de  store  Fortidens  Heroer,  der  spillede  deres  ophøjede 
Rolle  uden  nogensinde  at  træde  fra  deres  Piedestaler  ud 
i  Livet.  Ikke  den  fjærneste  Anelse  havde  hun  om,  hvad 
Indtryk  hendes  unge,  bedaarende  Person  gjorde,  saa  lidt 
som  nogen  sukkende  Kavaler  havde  formaaet  at  gøre  Ind- 
tryk paa  hende  selv.  I  en  højere  Fantasiverden  levede 
hun  og  sværmede  rundt  og  i  den  klare,  tynde  Sfære  følte 
hun  sig  fuldkommen  lykkelig  og  tilfreds. 

Men  nu  kom  Indflydelsen  udefra  og  rev  uharmoniske 
Flænger  i  hendes  ungdommelige  Fantasier  og  gav  Tankerne 
andet  at  tumle  med  end  de  skønne  Idealbilleder.  Stadig 
krebsede  de  om  det  samme  Punkt  og  søgte  at  forske 
Grunden  til  de  forandrede  hjemlige  Forhold  og  Forældre- 
nes Kulde  mod  hinanden.  Og  jo  mer  hun  saå  og  forstod,  jo 
mer  kom  hun  ud  af  Ligevægt. 

Den  megen  hviskende  og  aabenbare  Erotik,  der  hvirv- 
ledes op,  hvor  blot  Grev  Frederik  viste  sig  blev  en  farlig 
Gift  for  et  ungt  Liv,  der  netop  stod  i  det  gærende  Vaarbrud. 

Ganske  umærkeligt  trængte  den  ind  og  satte  Blodet  i 
raskere  Fart.  Og  det  uundgaaelige  hændte.  Hvad  den  om- 

hyggeligste  Opdragelse  ikke  kan  hindre  og  ti  Guvernanter 
ikke  afværge. 

Hendes  unge  Hjærte  og  Sanser  vaagnede  og  hun  for- 
elskede sig  ganske  paa  egen  Haand,  uden  nogens  Vidende 
og  Vilje,  i  en  af  sin  Faders  Adjutanter.  Og  saa  hæftig 
tog  denne  første  Opblussen  fat,  saa  fuldstændig  rev  den 
hende  med,  at  hun  glemte  alt  andet  i  Verden  over  ham 
og  tilsidesatte  alle  Skranker  og  Hensyn. 

Grevinden  kom  dog  snart  under  Vejr  med  sin  Datters 
Hjærtetilstand;  men  skjulte  det  for  sin  Mand.  Om  nogen 
varig  Forbindelse  mellem  det  unge  Par  kunde  der  sim- 
pelthen ikke  være  Tale,  og  hun  bestemte  sig  til  straks  at 
skille  det  unge  Par.  Og  for  sikrest  at  dæmpe  den  altfor 
hidsige  Brand,  for  alle  Eventualiteters  Skyld  rejste  hun 
med  Elise  til  Kiel,  under  det  officielle  Paaskud  at  søge 
en  bekendt  Læge  for  et  Halsonde,  den  unge  Komtesse 
havde  paadraget  sig. 

Først  senere  hen  fik  Greven  fuld  Forklaring  paa  den 
mystiske  Halshistorie  og  blev  dybt  krænket  og  opbragt 
over,  at  han,  som  Fader,  ganske  var  holdt  udenfor  en  saa 
vigtig  Sag. 

Det  kom  til  hæftige  Scener  med  Grevinden,  med  haarde 

Beskyldninger   fra  begge  Sider  og  Striden   endte  med,  at 
han  forlangte  lovformelig  Skilsmisse. 

Da  Vinteren  paany  nærmede  sig,  drog  Moder  og  Datter 
atter  til  Sønderjylland,  dog  ikke  denne  Gang  som  vanligt, 
for  at  rykke  ind  i  den  prinselige  Gaard  i  Slesvig;  men 
for  at  slaa  sig  ned  paa  Godset  Ludvigsborg  ved  Eckern- 
forde,  som  Greven  kort  forinden  af  en  fjærn  Slægtning 
havde  købt  „til  og  for  sin  Frue"  og  med  den  Hensigt  ikke 
mere  at  vende  tilbage  til  Tranekjær  Slot. 


2* 


II 


GREV  Ahlefeldt  blev  Vinteren  over  i  Ro  paa  Tranekjær, 
hvor  hans  Nærværelse  som  Øens  Befalingsmand 
var  uundgaaelig  nødvendig. 

Det  skyldtes  ene  Kronprinsregentens  Overtalelser,  at  han 
var  bleven  staaende  i  Hæren.  Kort  efter  at  han  havde  over- 
taget Grevskaberne,  indgav  han  en  Ansøgning  om  Afsked, 
for  ganske  at  kunne  gaa  op  i  sine  civile  Interesser;  men 
Hs.  kgl.  Højhed,  der  såa  i  ham  ikke  alene  en  Ven  og 
„sjældent  fornuftig  Patriot",  men  ogsaa  en  fremragende 
Officer,  paa  hvem  man  nødig  gav  Slip,  opfordrede  ham  til 
at  blive  staaende,  og  Greven  blev. 

Belønningen  for  hans  Eftergivenhed  kom  i  Form  af  et 
hurtigt  Avancement.  I  Krigsaaret  1801  udnævntes  han  til 
Oberstløjtnant  og  i  det  sørgelige  1807  til  General,  og  Øens 
Væbning  blev  ganske  lagt  i  hans  Hænder. 

Selv  om  den  overhængende  Krigsfare  til  dels  var  trukket 
forbi,  var  Tilstandene  alt  andet  end  fredelige.  I  Begyndel- 
sen af  Aaret  1808  sendte  Napoleon,  under  Paaskud  af  at 

bringe  Danmark  Hjælp  mod  Sverrig,  en  Hærstyrke  paa 
femogtredive  tusinde  Spaniere,  anført  af  Marquis  de  la 
Romana  op  til  Landet.  Fjendtlighederne  udeblev  som  be- 
kendt, men  Spanierne  blev  og  tilbragte  den  ørkesløse  Vin- 
ter, frysende  og  bandende  den  usalige  Skæbne,  der  havde 
ført  dem  fra  Hjemlandets  Liv  og  Sol  op  i  de  iskolde  Sne- 
regioner. Efterretningen  om,  at  Napoleon  havde  afsat  deres 
retmæssige  Konge,  Carl  d.  IV,  til  Fordel  for  sin  Broder 
Josef  gjorde  ikke  deres  Sindsstemning  bedre.  Misfornøjel- 
sen steg  til  aabenlys  Forbitrelse,  det  kom  hist  og  her  til 
Mytteri  ved  Aflæggelsen  af  Troskabseden  til  den  nye  Konge 
og  som  med  én  Mund  forlangte  Soldaterne  at  sendes  hjem 
til  deres  eget  Land. 

For  at  undgaa  Oprør  og  Voldshandlinger  besluttede  Ro- 
maira  at  lade  dem  faa  deres  Vilje,  saa  meget  mer,  som 
det  syntes,  at  Napoleon  med  Hensigt  havde  „glemt"  Hjæl- 
pehærens Eksistens,  og  han  sluttede  en  hemmelig  Over- 
enskomst med  Englænderne,  der  stadig  sværmede  om  i 
de  danske  Farvande,  om  at  bringe  dem  fra  Øerne  over  til 
Fastlandet,  hvorfra  de  til  Fods  maatte  drage  videre.  1  den 
Hensigt  lod  han  de  forskellige  Regimenter  trække  fra 
Sjælland  over  til  Fyen  og  for  at  sikre  sig  mod  en  mulig 
Overrumpling  fra  dansk  Side,  lod   han  Nyborg  Fæstning 

besætte,  afsatte  den  gamle  Kommandant  Baron  Gulden- 
crone  og  begyndte  ufortøvet  Overfarten  til  Langeland. 
Endelig  stod  den  titusind  Mands  stærke  Hær  paa  øens 
Grund  og  en  Parlamentær  sendtes  øjeblikkelig  til  Trane- 
kjær Slot  med  en  Opfordring  til  General  Ahlefeldt  om 
frivilligt  at  kapitulere. 

Greven  betænkte  sig  ikke  et  Øjeblik.  Han  lod  ufortøvet 
Svaret  bringe  tilbage.  Det  lød  kort  og  godt:  — Jeg  er  dansk 
Officer,  aldrig  saa  længe  mine  Øjne  er  aabne  lader  jeg 
saaledes  vanære  min  Nation.  Mine  Ejendommes  Ruin  er 
ligegyldig  for  mig,  men  ej  min  Nation  og  min  Ære."  — 

Ved  fortsat  Parlamentering  kom  dog  et  Kompromis  i 
Stand.  Greven  forpligtede  sig  til  at  underholde  Spanierne, 
saa  længe  de  opholdt  sig  paa  Øen  og  indestod  med  sin 
Person  for,  at  ingen  fjendtlige  Demonstrationer  fra  Befolk- 
ningens Side  skulde  finde  Sted.  1  Dagene  der  fulgte,  hvi- 
lede alt  andet  Arbejde  paa  Grevskabet  og  Bønderne  kørte 
fra  Morgen  til  Aften  Vognladninger  fulde  af  Levnedsmid- 
ler til  den  interimistiske  Lejrplads,  indtil  endelig  en  skønne 
Morgen  i  August  Maaned  de  fremmede  Gæster  indskibe- 
des paa  engelske  Krydsere  og  drog  afsted  hastigt  og  uop- 
fordret, som  de  var  komne,  til  lige  stor  Lettelse  for  alle 
Parter. 

Mens  Greven  stod  midt  i  det  pulserende  Liv  og  ved 
„sit  Mod  og  Besindighed"  bidrog  til  at  holde  Landefreden, 
tilbragte  hans  to  Damer  en  lang  og  trang  Vinter  paa  det 
nye  Gods  under  de  forandrede  Omstændigheder.  Kun  Ryg- 
tet om  de  truende  Uroligheder  og  de  store  verdensrystende 
Begivenheder  ude  fra  de  europæiske  Slagmarker  trængte 
ind  til  dem  i  Ensomheden  og  tjente  til  Afveksling  for 
deres  egne  bedrøvelige  Tanker.  Forholdene  havde  udviklet 
sig  saa  raskt  og  taget  en  saa  uforudset  Vending  og  Sorgen 
over  at  skulle  skilles  fra  den  Mand,  hun  stadigt  elskede 
trods  alt,  var  saa  stor,  at  Grevindens  Kræfter  ikke  strakte 
til.  Hendes  Helbred  led  et  Knæk,  det  aldrig  forvandt,  og 
paa  Lægens  Raad  blev  en  Baderejse  bestemt,  da  Foraaret 
nærmede  sig. 

Bedøvet  og  halv  lammet  af  de  uforudseede  Begivenheder 
havd^e  Elise  levet  hele  den  lange,  barske  Vinter.  Som  en 
Hvirvelvind  var  de  kommen  over  hende  og  var  med  en 
brutal  Kraft  faret  frem  og  havde  ikke  skaanet  hende  for 
noget.  Men  alt  som  Foraaret  rykkede  frem  og  Udsigten 
til  at  forlade  det  paatvungne  Opholdssted  blev  nærmere, 
vaagnede  Modet  op  paany  og  Forhaabningerne  om,  at  Livet 
ikke  helt  var  færdigt,  al  Glæde  ikke  uddøet  med  hendes 
attende  Aar,  brød  som  Solglimt  gennem  de  tunge  Skyer. 

I  Juni  Maaned  begav  Moder  og  Datter  fulgt  af  en  Led- 
sagerske og  det  behørige  Tjenerskab  sig  paa  Rejsen,  der 
førte  gennem  Holsten  til  det  lille  hessiske  Kursted  Neun- 
dorf,  hvor  den  fornemme  danske  Grevinde  med  hendes 
smukke  Datter  hurtig  blev  Topfiguren  i  det  Neundorfer 
Aristokrati,  den  Sol,  hvorom  alle  øvrige  Planeter  drejede  sig. 

Blandt  Kurgæsterne  hørte  en  Del  unge  Officerer,  fran- 
ske og  tyske,  der  var  komne  for  at  hele  og  lappe  paa  de 
Saar  og  Skrammer,  de  havde  hentet  i  de  forskellige,  nylig 
overstandne  Træfninger. 

Endnu  dirrede  Luften  af  Kanonbuldret  fra  Jena,  Eylau 
og  Friedland  og  satte  Lidenskaberne  i  Bevægelse  og  Fransk- 
hadet brændte  hedt  og  hidsigt  bag  de  tilsyneladende  saa 
beherskede  og  rolige  Overflader.  Det  havde  sine  Rødder 
langt  og  stærkt  udenfor  Tysklands  Grænser.  Hvad  enten 
man  var  født  sønden  eller  norden  for  Ejderen,  var  Sym- 
patier og  Interesser  saa  nøje  knyttede  sammen,  at  Forbit- 
relsen mod  den  fremmede  Magt,  der  truede  med  at  opløse 
det  tyske  Rige  og  knuse  den  gamle  germanske  Kultur, 
maatte  blive  fælles. 

Grevinde  Ahlefeldt  og  hendes  Datter  dannede  ingen 
Undtagelse.  Elises  Hjærte  var  med  de  overvundne  og 
slagne,  ikke  mindst  efter  at  hun  selv  havde  lært  Neder- 

lagets  Bitterhed  at  kende  og  hendes  Beundring  for  de 
tapre  Fædrelandsforsvarere  var  ubegrænset  og  gav  sig  ved 
enhver  Lejlighed  til  Kende. 

Skæbnen  vilde,  at  hendes  Nabo  ved  Bordet  blev  en  ung 
fransk  Officer,  der  ikke  anede  i  hvor  høj  en  Grad,  han 
mishagede  sin  charmante  Bordfælle.  Da  han  en  Dag  i  Ta- 
lens Hede  dristede  sig  til  at  gribe  hendes  Haand,  der  fri- 
stende laa  tæt  op  til  hans,  blev  hun  ganske  ude  af  sig 
selv,  rev  den  til  sig  og  greb  en  Vandkaraffe,  der  stod  foran 
hende  paa  Bordet  og  hældte  Indholdet  over  den,  som  for 
at  skylle  hver  fjendtlig  Berøring  væk,  mens  den  unge 
Franskmand  stum  og  forfærdet  såa  til. 

Den  lille  Episode  fløj  hurtig  Badestedet  rundt,  vakte  alle 
Vegne  den  største  Opsigt,  og  fremkaldte  de  forskelligste 
Følelser.  Hvor  hurtigt  hun  end  selv  fortrød  sin  overilede 
Handling  og  søgte  at  raade  Bod  paa  den  store  Fornær- 
melse, var  der  blandt  Tilskuerne  én,  der  ikke  for  Guld 
vilde  have  den  lille  Demonstration  ugjort,  det  var  den  seks- 
ogtyveaarige  preussiske  Ritmester  Adolf  von  Liitzow. 

Hidtil  var  det  ikke  lykkedes  ham  at  gøre  den  omsvær- 
mede unge,  danske  Komtesses  nærmere  Bekendtskab  og 
da  hans  Ophold  ved  Badestedet  snart  var  forbi,  havde  han 
ikke  gjort  sig  specielle  Anstrængelser  for  at  trænge  ind  i 

Flokken  af  hendes  Tilbedere;  men  nu  opsatte  han  resolut 
sin  Afrejse  og  indfandt  sig  samme  Dag  hos  Grevinden, 
for  at  faa  hendes  Tilladelse  til  at  gøre  hendes  Datter  sin 
Opvartning. 

Den  blev  ham  ikke  nægtet.  Der  var  intet  andet  end  godt 
at  sige  om  den  unge  Mand.  Af  god  gammel  Mecklenbur- 
geradel,  omend  ganske  uden  Formue,  havde  han  allerede 
indlagt  sig  store  Fortjenester  som  Officer  og  havde  en 
smuk  Karriere  at  se  tilbage  paa.  Ved  Auerstadt  og  Star- 
gard  havde  han  været  med  og  var  hver  Gang  bleven  saa- 
ret,  den  ene  Gang  i  Haanden,  den  anden  i  Foden;  men 
Saarene  var  blevne  plastrede  paa  med  Fortjenstmedaljen 
i  Guld  og  forklejnede  ham  ikke  i  Kvindeøjne.  Hans  hele 
ridderlige  Fremtræden,  den  kraftige  Skikkelse  med  det 
blonde  Hoved  og  det  frejdige,  lyse  Blik  var  ham  heller 
ikke  imod  og  ret  længe  varede  det  ikke,  før  hans  Entu- 
siasme fængede  og  vakte  andet  end  blot  og  bar  Medfølelse 
hos  hans  ivrige  unge  Tilhørerinde. 

Liitzow  tænkte  ikke  længer  paa  at  rejse.  Han  opsatte 
Afskeden  fra  Uge  til  Uge  og  fortsatte  ihærdigt  sin  Ridder- 
tjeneste hos  de  to  Damer,  stadig  i  Haab  om  at  finde  Lej- 
lighed til  at  sige  det  afgørende  Ord.  Men  Grevinde  Ahle- 
feldt  var   denne   Gang   paa   sin   Post   og   søgte   lige   saa 

ihærdigt  at  trække  Tiden  ud,  for  nærmere  at  lære  den 
unge  Preussers  gode  Egenskaber  at  kende.  Selv  om  hun 
hurtig  var  paa  det  rene  med,  at  hun  personlig  ikke  vilde 
have  noget  imod  at  se  ham  som  sin  Datters  Mand,  tænkte 
hun  paa  Grevens  Indvendinger  og  tøvede.  Hun  kendte 
ham  nok  til  at  vide,  at  det  kun  vilde  være  med  yderste 
Møje  at  faa  hans  Samtykke  til  den  Forbindelse;  men  at 
det  vilde  lykkes,  haabede  baade  Moder  og  Datter,  og  da 
hendes  Betænkeligheder  endelig  ogsaa  kom  Liitzow  for 
Øre,  svor  han  højt  og  dyrt,  at  han  ikke  vilde  raste,  før 
alle  Hindringer  var  ryddede  af  Vejen  og  Elise  blev  hans. 

Efter  den  Erklæring  rejste  han  og  Grevinden  forlod 
kort  efter  Neundorf  og  vendte  efter  et  kortere  Ophold  i 
Pyrmont  omsider  tilbage  til  Ludvigsborg  igen.  Saasnart  de 
atter  var  komne  til  Ro  efter  Rejsen,  maatte  der  gøres  Al- 
vor af  at  underrette  Greven  om  det  passerede,  og  det  gik, 
som  det  var  ventet. 

Et  bestemt  Afslag  fulgte  paa  Grevindens  Anmodning. 

Grev  Ahlefeldt  havde  ganske  andre  Ægteskabsplaner  for 
med  sin  eneste  Datter.  Hans  kæreste  Tanke  var  en  For- 
bindelse mellem  hende  og  hans  ældste  Brodersøn,  Arv- 
tageren til  Grevskab  og  Stamhus,  for  derigennem  at  sikre 

hende  og  sine  direkte  Efterkommeres  Forbliven  paa  det 
saa  højtelskede  Tranekjær  Slot. 

Nu  i  Steden  at  skulle  tænke  sig  hende  gift  med  en 
Liitzow,  en  ukendt,  preussisk  Officer,  uden  Formue,  uden 
Rang  og  Forbindelser  og  uden  andre  Fortjenester  end  en 
Tapperhedsmedalje  og  et  Par  stive  Lemmer  var  en  Ide  saa 
absurd,  at  den  slet  ikke  var  til  at  tage  au  sérieux.  Han 
forlangte  bestemt,  at  den  unge  Mand  ikke  maatte  besøge 
Damerne  paa  Ludvigsborg,  før  han  havde  givet  Tilladelsen. 
Af  Erfaring  kendte  han  sin  Datters  letvakte  Begejstring 
og  vidste  hvilken  Nimbus,  der  omgav  en  saaret  Kriger. 

At  hun  engang  i  Fremtiden  vilde  vide  ham  Tak  for,  hvad 
hun  nu  ansaa  for  saa  haardt,  tvivlede  han  ikke  om  og 
desuden,  erklærede  han  kort  og  fyndigt,  „at  der  var  daarlige 
Romaner  nok  til  i  Verden,  uden  at  hun  behøvede  at  for- 
øge deres  Tal.  Og  han  ønskede  ikke  at  se  hende  optræde 
som  en  farende,  kvindelig  Ridder."  — 

Denne  Gang  forregnede  han  sig  dog.  En  Gang  havde 
Elise  ladet  sig  rive  hen  af  sine  Følelser,  taget  Skin  for 
Virkelighed  og  bødet  haardt  derfor.  Anden  Gang  lod  hun 
sig  ikke  narre.  Hvad  hun  nu  følte,  havde  ikke  den  fjær- 
neste  Lighed  med  det  ungdommelige  Sværmeri,  der  straks 
var  steget  hende  til  Hovedet  som  en  Rus  og  havde  taget  alle 

hendes  Sanser  fangen.  Hun  var  mødtes  med  Liitzow  i  en 
varm,  stærk  Begejstring  for  en  fælles  Sag,  der  rørte  ved 
dybere  Strænge  og  som  Modstanden  kun  bidrog  yderligere 
til  at  styrke  og  befæste. 

Hun  havde  givet  ham  sit  Ord  og  var  ikke  til  Sinds  at 
bryde  det,  hvor  lang  en  Tid,  der  skulde  gaa,  før  hun  fik 
sin  Vilje  sat  igennem. 

Vinteren  bragte  ikke  nogen  Forandring  i  Tingene.  Kun 
Brevene  fra  den  ventende  Elsker  lød  stadig  utaalmodigere, 
som  hans  Troskabsforsikringer  og  Erklæringer  stadig  blev 
hæftigere  og  mere  indtrængende.  Først  efter  at  Greven  i 
Sommerens  Løb  havde  gjort  et  kort  Besøg  paa  Ludvigs- 
borg  og  havde  talt  med  Moder  og  Datter,  efter  at  han  per- 
sonlig havde  overtydet  sig  om,  hvor  stærkt  hun  var  grebet 
denne  Gang  og  hvor  fast  hun  stod  paa  sit  Hjærtes  Ret, 
blev  han  noget  mildere  stemt  og  gav  halvvejs  Køb.  Dog 
kun  paa  den  Betingelse,  at  Liitzow  traadte  ud  af  den  preus- 
siske Hær  og  bosatte  sig  i  Danmark,  hvor  han  ved  sin 
Svigerfaders  Indflydelse  hurtig  vilde  opnaa  en  Stilling  ved 
Hoffet. 

Det  var  haarde  Vilkaar  for  den  ivrige  Patriot,  der  i  Mel- 
lemtiden var  avanceret  til  Major  og  havde  kæmpet  med 
Hæder  og  Ære   i   det  dristige  Schillske  Frikorps.   Nu   at 

skulle  tænke  sig  den  militære  Løbebane  som  afsluttet  og 
endt  og  hans  Kræfter  ikke  længer  stillet  i  Fædrelandets 
Tjeneste,  men  taget  i  Brug  ved  et  fremmed  Hof  var  Tan- 
ker, der  i  højeste  Grad  var  ham  imod,  og  han  udkastede 
den  ene  eventyrlige  Plan  efter  den  anden,  alle  med  det 
Formaal  at  omgaa  de  strænge  faderlige  Bestemmelser  og 
dog  at  vinde  den  elskede  for  sig  og  sit  Land. 

—  „Tro  mig  —  skrev  han  overtalende  —  du  vil  finde 
en  bedre  Modtagelse  her  hos  mine  Landsmænd,  end  jeg 
nogensinde  kan  vente  at  finde  hos  dine."  — 

Men  hans  Umage  var  spildt.  Grev  Ahlefeldt  var  ikke 
til  at  rokke  og  Elise  vovede  ikke  atter  at  sætte  sig  op 
imod  ham.  Da  ingen  anden  Udvej  var  at  øjne,  gav  Liitzow 
sukkende  efter,  sendte  en  Begæring  om  at  maatte  træde 
i  fremmed  Tjeneste  til  Berlin  og  sine  Papirer  og  øvrige 
Legitimationsbeviser  til  den  mistroiske  Svigerfader  og  ven- 
tede utaalmodigt  paa  hans  endelige  Afgørelse. 

Greven  syntes  dog  ikke  endnu  at  have  overvundet  alle 
Betænkeligheder,  han  lod  Tiden  gaa  hen  i  pinlig  Uvished 
for  det  unge  Par,  til  det  endelig  blev  Elise  for  broget. 
Som  sin  Faders  ægte  Datter  var  passiv  Uvirksomhed  hende 
det  værste  af  alt,  hun  havde  længe  brændt  efter  at  tage 
aktiv    Del    i    Bestemmelsen    om    sin    Fremtids    Skæbne 

Og  nu  Opsatte  hun  det  ikke  længer,  men  tog  til  Langeland 
og  talte  sin  egen  og  sin  elskedes  Sag  med  saa  megen 
Varme  og  Overbevisning,  at  Faderen  gav  sit  endelige  Minde 
til  Forbindelsen, 

Først  da,  efter  to  Aars  trofast  Venten,  fik  den  haardt- 
prøvede  Major  Tilladelse  til  at  besøge  sin  unge  Brud. 
Bryllupet  blev  aftalt  med  det  samme  og  stod  om  Foraaret 
i  Marts  Maaned,  hvorefter  det  unge  Par  drog  til  Berlin, 
for  at  besøge  den  Liitzowske  Familie;  mens  Grevinden 
kort  efter  brød  op  fra  Ludvigsborg  og  flyttede  til  Køben- 
havn. 

Grev  Ahlefeldts  økonomiske  Vanskeligheder  var  ikke 
bleven  mindre  i  de  Par  Aar,  der  var  forløbet  siden  Skils 
missen.  De  var  stadig  lige  haabløse  og  overhaandtagende. 
Hvad  der  kunde  behæftes  og  afhændes  blev  pantsat  og 
solgt  og  de  Ejendomme,  den  gamle  Greve  med  saa  „stor 
Møye  og  Bekostning"  havde  erhvervet  og  hans  Søn  ud- 
videt og  afrundet,  spredtes  nu  gennem  Sønnesønnen  paa 
forskellige  Hænder.  Til  dem  hørte  først  og  fremst  Godset 
ved  Eckernforde,  der  var  købt  i  Grevindens  Navn  og  hvor- 
til hendes  lille  Medgift,  de  seks  tusinde  Rigsdaler,  var  gaaet. 

Da  Greven  ikke  længer  „saa  sig  i  Stand  til  at  bestyre 
en  saa  vigtig  Ejendom",  gik  Salget  tilbage,  og  den  Sum, 

der  allerede  var  udbetalt,  gik  tabt.  Under  de  Omstændig- 
heder lod  det  sig  ikke  gøre  straks  at  udrede  Elises  Med- 
gift, lige  saa  lidt  som  hun  kunde  faa  den  aarlige  Rente- 
penge, der  var  bestemt  til  hende.  Men  heller  ikke  paa 
anden  Maade  kunde  Greven  sikre  sin  Datter,  som  han 
havde  tænkt.  Det  var  trykkede  og  magre  Tider,  der  fulgte 
paa  det  engelske  Overfald;  om  nogen  indbringende  Hof- 
stilling for  den  fremmedfødte  Svigersøn  kunde  der  simpelt 
hen  ikke  være  Tale,  saalænge  Landets  egne  Børn  sloges 
om  hver  usselig,  lille  Bid.  Der  blev  kun  én  Udvej  tilbage. 
At  lade  Liitzow  overtage  et  af  de  Godser,  som  hørte  Grev- 
skabet til  og  lade  ham  nedsætte  sig  der  som  dansk  Land- 
junker. 

Havde  Hofstillingen  været  denne  imod,  var  dette  sidste 
Alternativ  dog  langt  værre.  Mer  end  nogensinde  følte  han 
sig  knyttet  til  sin  oprindelige  Livsstilling  og  sit  Hjemlands 
Jord,  hvor  Frihedstrangen  og  Kamplysten  tog  stærkere  Fart 
for  hver  Dag,  der  gik,  og  hvor  der  snart  vilde  være  Brug 
for  hver  vaabenførende  Arm.  Han  havde  jo  nu  opnaaet, 
hvad  han  i  Aaringer  havde  stridt  for,  han  havde  sin  Elise, 
og  hun  ønskede  intet  bedre  end  at  blive,  hvor  hun  var 
og  se  ham  tilfreds.  Med  aabne  Arme  var  hun  bleven  mødt 
i  Berlin.  Hendes  Mand  havde  ikke  taget  Munden  for  fuld, 

da  han  forudsagde  hende  en  varm  Modtagelse.  Hos  hans 
egen  Slægt,  ved  Hoffet  og  i  de  større  militære  Krese,  over- 
alt behøvede  hun  blot  at  vise  sig,  for  at  ses  og  sejre. 
Intet  Under,  at  hun  snart  følte  sig  hjemme  og  ikke  higede 
efter  straks  at  vende  tilbage  til  de  usikre  Forholde  paa  sin 
Hjemstavns  0.  Da  Grev  Ahlefeldts  Opfordring  denne 
Gang  ikke  havde  Form  af  en  kategorisk  Befaling,  men 
snarere  lød  som  en  Henstilling  til  at  tage  under  Over- 
vejelse, var  der  ingen  Grund  til  at  forhaste  sig  og  Tiden 
gik  hen  med  Underhandlinger  og  stadig  Uvished,  til  Efter- 
retningen om  Moderens  Død  faldt  som  et  Tordenslag  midt 
i  hendes  unge  Lykke. 

Grevinde  Charlottes  svækkede  Helbred  havde  ikke  kun- 
net modstaa  den  sidste  smertelige  Afsked.  Længslen  efter 
den  elskede  Datter  og  Sorgen  over  de  ulykkelige  Forholde  i 
det  Hele  havde  været  for  meget  for  hende  og  stille  tæ- 
redes hun  hen  og  døde,  just  som  Foraaret  brød  frem,  to 
Aar  efter  at  hun  havde  forladt  Ludvigsborg. 

Det  var  et  Tab,  som  aldrig  helt  kunde  forvindes.  Med 
Moderens  Død  brast  det  stærkeste  Baand,  der  havde  bundet 
Elise  til  Hjemlandet  og  al  Tale  om  at  flytte  tilbage  til 
Danmark  døde  væk,  især  da  Tiden  var  rykket  nær,  hvor 

Gæringen  og  Uroen,  der  saa  længe  havde  ulmet,  truede 
med  hvert  Øjeblik  at  bryde  løs  for  Alvor.  Preussen  kunde 
ikke  undvære  én  af  sine  Sønner  og  Liitzow  havde  vundet 
sit  Maal,  for  en  Gangs  Skyld  uden  Saar  og  Skrammer. 


i 


III 

\  ÅRET  1813  brød  frem  og  med  det  fulgte  Frederik  Vil- 
jr\.  helm  d.  III  af  Preussens  „Opraab  til  mit  Folk",  der 
overalt  modtoges  med  ublandet  Jubel. 

Folket  havde  længe  kun  haft  én  Tanke,  at  rejse  sig  i 
Samdrægtighed  og  heller  gaa  Døden  i  Møde  paa  Slag- 
marken end  længer  at  finde  sig  i  Napoleons  Tyranni. 

Gang  paa  Gang  havde  Regeringens  og  Hærens  øverste 
Ledere,  Stein  og  Hardenberg,  Gneisenau  og  Scharnhorst 
forelagt  Majestæten  Udkast  og  Planer  til  en  organiseret 
Rejsning  og  Gang  paa  Gang  havde  Forbitrelsen  været  paa 
Nippet  til  at  slaa  ud  i  lyse  Luer;  men  Frederik  Vilhelm 
vaklede  og  trak  den  endelige  Bestemmelse  ud  saa  længe 
som  muligt. 

Det  syntes  halsløs  Gerning,  at  begynde  en  Krig  mod  den 
overmægtige  Fjende  under  de  fortvivlede  Omstændigheder. 
De  tre  Fjerdedele  af  Riget  var  i  Franskmændenes  Hæn- 
der og  deres  Overhoveder  nøje  knyttede  til  Napoleon  enten 
ved  Venskab  eller  Slægtskab;  hans  eget  nylig  saa  blom- 

strende  Preussen  var  beklippet  og  sønderlemmet  til  kun 
Torsoen  var  tilbage.  Han  vovede  ikke  længer  at  stole  paa 
sin  Hær,  hvis  Faatallighed  ikke  kunde  opvejes  af  det  mest 
gudsforgaaende  Mod,  Selv  havde  han  været  med  i  Thii- 
ringen,  ved  Jena  og  Eylau  og  sét  de  gamle  „Kærnetrop- 
per",  Frederik  den  stores  Stolthed,  slaaede  og  splittede 
som  Støvfnug  af  den  overmægtige  Fjende  og  han  gøs  til- 
bage for  at  ofre  mer  af  sine  Undersaatters  røde  Blod.  Men 
Situationen  tilspidsedes  mer  og  mer  og  noget  Valg  blev 
ham  snart  ikke  levnet. 

Den  foregaaende  Vinter  havde  bragt  skæbnesvangre  Om- 
væltninger i  Forholdene.  Felttoget  mod  Rusland  havde 
været  en  Række  Uheld  for  den  hidtil  „uovervindelige", 
hans  „store  Armé"  var  bleven  knækket  og  knust  af  Sult 
og  Kulde  og  samme  Skæbne  var  overgaaet  de  preussiske 
Forbundstropper.  Da  endelig  disses  Øverstbefalende,  Ge- 
neral York,  paa  Tilbagevejen  vendte  Napoleon  Ryggen  og 
paa  egen  Haand  sluttede  en  Overenskomst  med  Russerne, 
var  Tærningerne  kastede  og  den  preussiske  Konge  havde 
ikke  andet  at  gøre,  end  at  staa  Last  og  Brast  med  sit  op- 
hidsede Folk. 

Aldrig  nogensinde  er  et  Krigsopraab  bleven  mødt  med 
større  Bevægelse  og  større  Offervillighed  end  dette  Fre- 


TREDIE    KAPITEL  37 


derik  Vilhelms.  Som  en  livsvækkende  Foraarsbrise  strøg 
det  hen  over  Riget  og  vakte  overalt  Haab  og  Mod.  Fra 
alle  Egne  strømmede  det  til  med  frivillige  Gaver  og  Mand- 
skab. Hvem,  der  havde  Overflod  udstyrede  hele  Kolonner 
og  sendte  Vognladninger  fulde  af  Vaaben  og  Proviant  til 
de  militære  Depot'er,  hvem,  der  kun  havde  til  Dagen  gav 
Husgeraad  og  gammelt  Arvesølv.  Elskende  Par  sendte  de- 
res Forlovelsesringe  til  Smeltning  og  fik  Jernringe  i  Ste- 
den,  —  ,Jern  for  Guld"  —  og  selv  de  usleste  Egne  holdt 
sig  ikke  tilbage.  Grubefolkene  sled  i  ugevis  for  halv  Dag- 
løn, for  at  kunne  sende  Resten  til  de  lokale  Indsam- 
lingskommiteer,  smaa  Fabrikspiger,  der  intet  andet  ejede, 
skar  deres  lange  Fletninger  af.  Enkerne  gav  deres  Skærv 
og  den  fattige  Thiiringerhyrde  solgte  sit  sidste  Lam  for  at 
skaffe  sig  Vaaben  og  møde  i  Tjenesten.  Ingen  betænkte 
sig  et  Øjeblik  paa  at  give  sit  bedste  og  dyreste,  for  blot 
at  være  med  og  tage  Del  i  det  „hellige  Befrielsesværk." 

Den  gamle  General  Bliicher  blev  betroet  Overledelsen 
af  den  østlige  Hær.  Mismodig  og  nedbøjet  havde  han  truk- 
ket sig  tilbage  paa  sit  Gods  i  Pomm.ern  efter  Nederlaget 
i  1805.  Nu  vaagnede  han  op  og  drog  afsted  fulgt  af  sin 
Søn,  saa  lykkelig  som  til  en  Brudefærd,  og  svor  ved  sig 
selv.  ikke  at  ville  hælme,  før  han  havde  givet  Tyrannen 

igen  med  Renter  de  Smædeord,  han  havde  ladet  falde. 
Før  „le  vieux  renard"  havde  Tænderne  saa  fast  i  Løvens 
Nakke,  at  han  enten  maatte  give  fortabt  eller  bløde  sig  til 
Døde. 

Frederik  Vilhelm  havde  forlagt  Residensen  til  Breslau, 
der  i  en  Haandevending  forvandledes  fra  en  fredelig  Han- 
delsstad  til  en  larmende  Lejrplads,  hvor  høje  militære 
og  Menige  af  alle  Vaabenarter  mylrede  om  hinanden.  Til 
de  første  hørte  Liitzow,  der  havde  faaet  den  Opgave  at 
danne  et  Frikorps  i  Lighed  med  det  Schillske,  og  skulde 
tjene  til  at  falde  Fjenden  i  Ryggen  og  operere  paa  egen 
Haand,  føre  en  lille  Krig  for  sig  i  den  almindelige  store. 
Fulgt  af  Elise  kom  han  derned  og  tog  ind  paa  Gæst- 
givergaarden  „Det  gyldne  Scepter"  og  opslog  sit  Indskriv- 
ningskontor  i  den  tilliggende  Skænkestue. 

I  det  mer  end  beskedne  Lokale  med  de  umalede  Borde 
og  Bænke,  det  sandstrøede  Gulv  og  i  den  alt  gennem- 
trængende Ølstank  sad  den  unge  Frue  Dagen  lang,  lykkelig 
over  at  kunne  hjælpe  sin  Mand  og  tage  Del  i  Arbejdet  for 
sit  nye  Lands  Genoprejsning  og  i  den  anstrængte  Virk- 
somhed for  en  Tid  glemme  sin  egen  Sorg  og  Smerte.  Og 
Tilstrømningen  var  fra  første  Øjeblik  overvældende. 

Liitzows  Navn  havde  Klang  i  unge  Øren.  Hans  Deltagen 

i  de  store  Træfninger  og  Beretningerne  om  hans  ukuelige 
Mod  borgede  for,  at  han  som  Fører  ikke  vilde  vige  tilbage 
for  nogen  Fare. 

Knap  var  Efterretningen  om  Hvervningskontoret  i  „Det 
gyldne  Scepter"  naaet  rundt  om  til  Universitetsbyerne,  før 
Skarer  af  frivillige  meldte  sig  og  stod  rejseberedte  paa  faa 
Timers  Varsel.  Vejene,  der  førte  til  den  schlesiske  Hoved- 
stad, kunde  være  aldrig  saa  ufarbare  i  den  kolde  Februar- 
maaned,  de  franske  Vagtposter  aldrig  saa  chikanøse,  frem 
naaede  de  i  Ilmarsch,  drevne  af  deres  egen  brændende 
Iver  og  af  de  tilbageblevnes  opildnende  Tilraab:  —  Vi 
følger  snart  efter! 

Var  Begejstringen  stor  inden  „Sceptret"  var  naaet,  min- 
dre blev  den  ikke,  naar  de  traadte  ind  i  Skænkestuen  og 
hilstes  Velkommen  af  „Chefens  unge,  dejlige  Hustru."  1 
de  plumpe  Omgivelser  virkede  hendes  forfinede,  sortklædte 
Skikkelse  med  de  fuldendte  Hænder  og  de  udtryksfulde, 
straalende  Øjne  dobbelt  stærkt;  syntes  for  de  unge  Musa- 
sønner  som  et  højere  Væsen,  som  selve  Sejrens  Gudinde, 
den  ophøjede  Nike. 

Men  ikke  Studenter  alene  var  det,  der  efterhaanden 
strømmede  sammen  om  den  Liitzowske  Fane.  Skaldede 
Professorer  kom  Side  om  Side  med   langlokkede  Kunst- 

nere,  Borgerskab,  Gejstlighed  og  Adel  troppede  op  i  bro- 
derlig Enighed.  Til  dem  hørte  Liitzows  yngre  Broder  Vil- 
helm og  Svogeren  Grev  Dohna-Wundlacken,  der  begge 
gjorde  Felttoget  med  som  Officerer.  Blandt  Officererne  var 
ogsaa  den  halvfjerdsaarige,  evigt  forsorne  Ritmester  Fischer, 
der  drog  mod  Franskmændene  med  et  mægtig,  gammelt 
Bøddelsværd,  som  det  eneste,  der  kunde  forslaa  i  Stør- 
relse, og  Friluftsapostlen  Ludvig  Jahn,  en  ikke  mindre 
mærkelig  Fremtoning.  Hvidhaaret  i  Tyveaarsalderen  af 
Sorg  over  Fædrelandets  Skæbne,  langskægget  og  usoig- 
neret af  Tilbøjelighed  og  „Natur",  oppositionel  til  Fana- 
tisme, en  varmhjærtet  og  flammende  Ungdomslærer  og 
Skribent,  der  til  Punkt  og  Prikke  fulgte  sit  Valgsprog:  — 
frisk,  fri,  from  og  frejdig.  Hans  Modsætning  i  det  ydre, 
men  en  ligesaa  varm  Tilhænger  af  den  tyske  Enhedstanke, 
af  de  folkelige  Ynglingeforeninger  af  Fichte  og  Schilling 
var  Vennen  Frederik  Friesen,  den  „ædle  Siegfriedsskik- 
kelse  uden  Plet  og  Lyde",  der  blot  behøvede  at  vise  sig 
for  at  vinde  sine  Medmenneskers  Hjærter.  Og  endelig 
kom  i  den  ellevte  Time  Musers  og  Gratiers  Yndling,  Dig- 
teren Theodor  Korner,  der  opholdt  sig  i  Wien,  da  Bud- 
skabet om  Opstanden  lød.  Uden  at  betænke  sig  et  Øje- 
blik tog  han  Afsked  med  sin  elskede,  forlod  sin  Stilling 

ved  Hofteatret  og  rejste  Dag  og  Nat  for  at  komme  tidsnok 
til  at  faa  alt  med  fra  Begyndelsen. 

Det  var  en  travl  bevæget  Tid,  hvor  alle  besjæledes  af 
samme  Aand  og  kun  levede  for  den  ene  store  Tanke.  Ikke 
ét  Minut  gik  til  Spilde,  selv  Natten  blev  taget  i  Brug. 
Gader  og  Torve  forvandledes  til  Eksercerpladser,  hver 
offentlig  Bygning  var  en  Kaserne  og  Hjemmene  Lasaret- 
ter,  hvor  Charpi  og  Forbindsstoffer  f^'ldte  op  i  hver  en 
Krog. 

Haandværkerne  arbejdede  paa  Livet  løs,  Smede,  Bøsse- 
magre og  Skræddere  havde  ikke  et  Øjebliks  Rast  og  ende- 
lig kom  det  Øjeblik,  da  Mandskabet  var  fuldtalligt,  Vaab- 
nene  i  Stand,  de  sorte  Uniformer  med  de  røde  Kantninger 
og  Guldknapperne  færdige  til  at  trækkes  paa  og  Korpsets 
højtidelige  Indvielse  i  den  evangeliske  Kirke  i  den  nær- 
liggende, lille  Landsby  Rogau  kunde  gaa  for  sig. 

Korner  skrev  den  højtidelige  Indtrædelseshymne,  men 
paa  et  hængende  Haar  var  Digteren  selv  ikke  kommen 
med.  Den  Skrædder,  der  syede  hans  Uniform,  kunde  trods 
al  sin  Flid  ikke  naa  at  faa  den  færdig  i  rette  Tid,  og  Digte- 
rens Løfte  om  Guld  og  grønne  Skove  rørte  ham  ikke  en 
Smule.  I  Fortvivlelsen  søgte  han  Chefens  Hustru  og  besvor 
hende  at  tale  den  genstridige  Mand  til  Rette,  og  Elise  lovede 

det  med  et  Smil.  Hun  holdt  sit  Ord  og  hun  talte  Digte- 
rens Sag,  saa  den  arme  Skræddersjæl  gik  op  i  Fyr  og 
Flamme  og  syede  Nat  og  Dag  ikke  én  Uniform,  men  to, 
lagde  endelig  Saks  og  Alen  paa  Hylde,  krøb  selv  i  den 
ene  og  mødte  som  frivillig  frem  paa  den  højtidelige  Dag. 

—  Det  var  storslaaede,  ophøjede  Timer,  vi  tilbragte  i 
den  lille  Kirke,  der  var  smykket  til  Ære  for  os  —  skrev 
Korner  hjem  i  et  Brev  —  Ikke  et  Øje  var  tørt,  da  vi  svor 
at  ville  kæmpe  til  sidste  Blodsdraabe  i  Menneskehedens, 
Fædrelandets  og  Religionens  Navn.  At  ville  sejre  eller  dø 
for  den  retfærdige  Sag. 

Ved  den  almægtige!  1  de  Øjeblikke  flammede  Offervil- 
ligheden i  hvert  Bryst  og  Hjærtet  slog  i  Heltemod.  Det 
greb  os  saa  meget  mer,  som  de  fleste  af  os  vel  drager  ud 
i  den  sikre  Forudfølelse,  at  det  er  vor  sidste  Gang  — 

—  Men  ingen  Død  er  mild  som  den,  at  falde  for  en 
fjendtlig  Kugle.  Hvad  der  ellers  gør  Dødsøjeblikket  saa 
svært,  Tanken  om  deres  Sorg,  der  er  os  de  bedste  og  kæ- 
reste paa  Jorden,  taber  sin  Bitterhed,  fordi  man  véd,  at 
selve  den  ophøjede  Dødsmaade  vil  hjælpe  til  at  læge  deres 
dybe  Hjærtesaar  — 

Hans  Forudfølelse  bedrog  ham  ikke. 

Kun   faa  Maaneder  efter,  at  den  „sorte  Skare"   havde 

begyndt  sin  „vilde,  forvovne  Jagt"  blev  han  ramt  under  en 
lille  Træfning  ved  Gadebusch  og  fandt  den  milde  Død, 
han  selv  saa  nylig  havde  beskrevet. 

Kammeraterne  flettede  en  Krans  af  Egeløv  og  lagde  om 
hans  Pande,  ham  selv  lagde  de  under  et  fritstaaende  Træ 
udenfor  Skoven  ved  Wobbelin  og  indbrændte  med  en  glø- 
dende Ladestok  i  Barken:  —  Theodor  Korner.  Den  16. 
August  1813. 

Indskriptionen  var  kort,  som  hans  krigeriske  Løbebane 
havde  været  det.  Men  mere  behøvedes  ikke.  Hans  Navn 
var  det,  der  kastede  Glans  over  Frikorpset  langt  ud  over 
Tiderne  og  sikrede  Lutzowerne  Plads  blandt  de  udødelige 
Bedrifter  i  Hjemlandets  Historie,  som  hans  Krigssange 
var  de  Gnister,  der  fløj  Tyskland  rundt  og  overalt  tændte 
Hjærterne  i  Brand. 

Trods  de  Besværligheder  og  Farer  Feltlivet  bragte  med 
fulgte  Elise  Korpset, saalænge  det  kæmpede  paa  tysk  Grund. 
At  deltage  i  Fægtningerne  og  optræde  med  Vaaben  i  Haand, 
følte  hun  sig  ikke  kaldet  til,  en  Jeanne  d'Arc  vilde  hun 
ikke  være,  kun  mægtede  hun  ikke  at  slaa  sig  til  Ro,  naar 
Sjæl  og  Hjærte  var  med  de  kæmpende,  naar  Luften  dir- 
rede af  Spænding  og  Tankerne  „fløj  langt  ud  over  Sy-  og 
Strikketøj." 

Og  der  kom  Anledning  nok  for  hende  til  at  lægge  sin 
Tapperhed  og  sin  „mandige  Sjælsstyrke"  for  Dagen.  Med 
utrættet  Omhu  plejede  hun  de  syge  og  saarede,  opmun- 
trede de  trætte  og  udasede  og  dæmpede  mangt  et  Oprørs- 
udbrud  blot  ved  et  venligt  Ord. 

Det  kunde  ikke  være  andet,  end  at  der  i  en  saa  uens- 
artet og  lidet  krigsvant  Skare  maatte  opstaa  mange  Slags 
Forviklinger  og  uforudsete  Besværligheder.  Tiden  havde 
været  knap,  Forberedelserne  saa  forjagede,  at  Eksercits  og 
Ekvipering  var  bleven,  som  den  bedst  kunde.  De  fleste 
af  Rytterne  havde  i  deres  Levedage  aldrig  redet  overskrævs 
paa  andet  end  en  Stol,  nu  at  skulle  hænge  Dag  ud  og  Dag 
ind  paa  en  ubekvem  Saddel,  som  oftest  af  et  rent  for- 
historisk Snit,  der  i  Huj  og  Hast  var  hentet  frem  fra  Lof- 
ter og  Krinkelkroge,  var  en  lige  stor  Pine  og  Plage  for 
baade  Mennesker  og  Dyr. 

Begejstringen  maatte  være  uhyre,  skulde  den  kunne 
modstaa  de  stadige  Smaapinerier.  Men  takket  være  Korp- 
sets milde  Skytsaand,  slukkedes  den  ikke  et  Øjeblik. 

Kunde  hun,  den  forfinede,  danskfødte  lille  Komtesse 
finde  sig  i  Savn  og  Mangler  og  bringe  de  største  person- 
lige Ofre  for  Retfærdighedens  og  Menneskehedens  Sag, 
hvad  maatte  de  saa  ikke  kunde  udholde,  der  sloges  for 
Liv  og  Hjem,  for  Fædrelandets  hele  Eksistens! 

Syngende  drev  hun  dem  i  Doden,  og  der  var  ikke  én 
i  den  hele  Skare,  der  ikke  følte  sig  som  hendes  kaarne 
Ridder  og  følte  det  som  en  dobbelt  Æresførpligtelse  at 
kæmpe  og  dø  i  hendes  Navn! 

I  det  blodige  Slag  ved  Gohrde  blev  Liitzow  saaret  for 
fjerde  Gang  i  sit  Liv.  Dér  faldt,  blandt  andre  tapre,  den 
menige  Jæger  Renz,  som  viste  sig  at  være  et  nittenaarigt 
Pigebarn,  Eleonora  Prohaska.  Under  Slagets  Gang  havde 
hun  revet  Trommen  fra  en  falden  fransk  Trommeslager 
og  stormede  fremad,  mens  hun  ustandselig  slog  til  An- 
greb, indtil  en  Kugle  traf  hende  og  strakte  hende  til  Jor- 
den. Ogsaa  hun  blev  begravet  under  fuld  militær  Honnør 
og  fik  en  Støtte  rejst  til  Minde  om  sit  uforfærdede  Mod 
og  brændende  Fædrelandskærlighed. 

Fulgt  af  vekslende  Held  og  Nederlag  fortsatte  de  ufor- 
færdede Liitzowere  deres  Udenomstilværelse  og  kom  paa 
deres  Strejftog  langt  udenfor  det  egentlige  Kampgebet  og 
maatte  tjene  andre  Formaal  til  bedste.  Et  mægtigt  Tah  led 
Korpset  endelig  ogsaa  ved  Frederik  Frlesens  Død. 

Efter  Korner  var  han  bleven  Liitzows  Adjutant  og  havde 
ved  sine  hjærtevindende  Egenskaber  ogsaa  taget  dennes 
Popularitet  i  Arv.  Nu  føjede  hans  tragiske  Endeligt  Mar- 
tyrglansen til. 

Det  indtraf,  efter  at  Krigen  var  ført  over  paa  fransk 
Grund.  Med  sine  Jægere  var  Liitzow  paa  Vej  til  Reims, 
da  et  pludselig  Overfald  splittede  dem  fra  hinanden  og 
Friesen  blev  skilt  fra  sin  Afdeling.  Under  Forsøget  paa 
at  finde  tilbage,  var  han  kommen  ind  i  en  Skov,  hvor  han 
strejfede  om,  til  han  stødte  paa  en  Flok  bevæbnede  Ar- 
dennerbønder,  der  i  den  fremmede  Officer  saå  et  kær- 
komment Bytte  og  uden  videre  skød  ham  ned.  Blodig  og 
nøgen,  udplyndret  til  Skindet  lod  de  ham  ligge  igen  til  et 
Par  Vejfarende  kom  forbi  og  forbarmede  sig  over  Liget 
og  fik  det  transporteret  til  den  nærmeste  Købstad,  hvor 
Borgmesteren  lod  ham  begrave  med  al  katolsk  Pomp  og 
Stads.  Dog,  allerede  Aaret  efter  lod  en  Ven  hans  Kiste 
opgrave  og  førte  den  til  Tyskland,  i  den  Hensigt  at  lade 
ham  hvile  i  den  Jord,  han  elskede  overalt. 

Efterretningen  om  den  skændige  Dødsmaade  vakte  over- 
alt den  hæftigste  Harme  og  Sorg  i  Hjemlandet.  Digterne 
sang  over  ham  og  Ungdommen  græd  over  deres  forgudede 
Helt.  Til  dem  hørte  Elise. 

Ingen  havde  i  hele  hendes  omskiftelige  Liv  gjort  et  dy- 
bere og  renere  Indtryk  paa  hende  end  den  unge,  rigt  be- 
gavede Matematiker  og  Filosof.  Hun  følte  sig  draget  mod 
ham  som  mod  en  Tvillingsjæl.  To  lyse,  blaaøjede  Skik- 

kelser  var  de  begge,  som  runden  af  samme  nordiske 
Stamme,  med  samme  Skønhedsbegejstring  og  samme  høje 
Kultur  og  et  sværmerisk  Venskab  var  opstaact  mellem 
dem,  som  kun  hin  Venskabets  Tidsalder  kendte  Mage  til; 
hvor  selv  det  overnaturlige,  „den  sjette  Sans"  spillede 
med  ind. 

Elise  „følte"  hans  Død,  vidste,  at  noget  skrækkeligt 
maatte  være  tilstødt  ham,  samme  Dag,  han  blev  myrdet. 
Om  Natten  havde  hun  haft  et  varslende  „Syn".  Hun  saå 
ham  med  blodigt  Hoved  staa  ved  Fodenden  af  sin  Seng  og 
pege  paa  sine  dybe  Saar;  og  saa  levende  var  Synet,  at  hun 
i  Rædsel  for  op  og  kaldte  paa  Pigen,  der  sov  i  Værelset 
ved  Siden  af;  men  intet  havde  sét  eller  hørt.  Og  først 
flere  Dage  efter  fik  hun  Bekræftelse  paa  sine  uhyggelige 
Anelser. 

Krigsaarene  gik  til  Ende^ 

Hvad  der  var  forekommet  Frederik  Vilhelm  et  rent  og 
skært  politisk  Selvmord,  som  kun  den  yderste  Nød  havde 
tvunget  ham  ind  paa,  var  falden  ud  som  en  straalende  Sejr. 

Tyrannens  Magt  var  brudt,  Tysklands  Jord  atter  i  tysk 
Besiddelse  og  Preussen  rykket  op  paa  den  Førerplads,  Fre- 
derik den  store  havde  efterladt  den. 

Med  en  ukuelig,  glubsk  Haardnakkethed  havde  den  gamle 
Bliicher  forfulgt  sit  Maal  og  faaet  den  Satisfaktion,  han 
saa  hidsig  forlangte.  Den  tyske  Ære  var  hævdet  til  det 
yJerste  og  som  en  Triumfator  kunde  han  atter  vende  hjem 
med  Resterne  af  sin  tapre  Hær. 

Under  Sang  og  Klang  var  de  dragne  ud,  under  Sang  og 
Klang  vendte  de  tilbage,  for  „at  hænge  Sværdet  ud  i  det 
befriede  Fædrelands  Egeskove"  og  høste  Frugten  af  deres 
utallige  Savn  og  Lidelser. 

Liitzow  havde  ikke  undgaaet  den  Skæbne,  der  syntes 
forud  at  have  udset  ham  til  at  skulle  bøde  med  sit  Blod 
i  hver  større  Træfning.  Ved  Ligny  var  han  paany  bleven 
saaret  og  til  Napoleons  store  Tilfredsstillelse  ført  bort  som 
Fange.  Den  sorte  „Røverbande"  havde  været  en  Torn  i 
Kejserens  Øje  og  ingen  Skæbne  syntes  ham  dens  forvovne 
Fører  for  haard. 

Først  efter  den  afgørende  Sejr  ved  Waterloo  kom  Fangen 
atter  paa  fri  Fod  og  kunde  vende  hjem  til  sin  ængstelig 
ventende  Kone,  der  kun  stundede  efter  atter  at  faa  ham 
under  sin  kærlige  Røgt  og  Pleje  og  med  Kammeraterne 
samledes  de  endnu  en  Gang  i  Berlin,  før  hver  igen  drog 
hjem  til  sit. 

Efter  nogen  Tids  Forløb  forsattes  Lutzow  som  Oberst- 
løjtnant til  Konigsberg  og  derfra  videre  til  forskellige  Gar- 
nisonsbyer, til  han  endelig  fik  Udnævnelse  som  Brigade- 
kommandør med  fast  Bolig  i  Miinster. 


Elise  Ahlefeldt-Laurvij{en 


IV 

DET  var  en  i  mange  Henseender  mægtig  Overgang  at 
komme  fra  det  urolige  Feltliv  med  dets  dramatiske 
Spænding,  dets  op  og  ned  og  evige  Omveksling  til  en  lille 
indeklemt  By  som  Miinster. 

Selv  det  mindste  Garnisonshul  i  de  østlige  Provinser 
havde  et  friskere  Præg  og  større  Liv  end  dette  westfalske 
Stykke  Middelalder,  der  laa  som  en  Forstening  med  sine 
ældgamle  Kirker,  sine  gamle  Huse  og  stive  Sæder  og 
Skikke. 

Der  skulde  en  Sindets  ungdommelige  Elasticitet  til,  for 
ikke  straks  at  give  efter  og  bukke  under  for  den  Kedsom- 
hed, der  slog  den  fremmede  i  Møde  fra  den  højtidsfulde 
Søndagsstilhed,  der  Aaret  rundt  rugede  over  det  lilliput- 
agtige  Samfund. 

Men  Elise,  der  alt  havde  mødt  saa  mange  bratte  Over- 
gange i  sit  unge  Liv,  gav  ingenlunde  fortabt,  hvor  frem- 
medartede Forholdene  end  forekom  hende.  Hun  havde  sin 

Mand  og  sine  kunstneriske  Interesser,  dem  hun  nu  ende- 
lig igen  kunde  dyrke  i  Fællesskab  med  ham. 

Hidtil  havde  Livet  revet  dem  med.  Ydre  Begivenheder 
havde  lagt  Beslag  paa  hver  Tomme  i  deres  Sjæl  og  formet 
hver  Tanke,  og  ikke  et  Øjeblik  havde  hun  haft  Liitzow  for 
sig  selv.  Men  gladelig  havde  hun  delt  ham  med  Fædrelandet, 
saalænge  det  var  i  Fare  og  sét  ham  udfolde  sig  i  al  sin 
ridderlige  Glans.  Hun  havde  lært  ham  at  kende  som 
den  udholdende  Rytter  og  glimrende  Hærfører,  sét  hans 
Tapperhed  og  Snarraadighed,  hans  Magt  over  sine  Under- 
givne og  hans  Taalmodighed  i  de  lange  smertefulde  Saar- 
feberdage  og  Nætter;  og  hun  beundrede  ham  -og  elskede 
ham  for  det. 

Dog,  det  var  alt  i  alt  kun  én  Side  af  hans  Væsen,  der 
hørte  hans  Stilling  til  og  paa  en  Maade  fremelskedes  og 
fremhævedes  af  den,  nu  galdt  det  at  finde  de  aandelige 
Berøringspunkter,  der  forst  skulde  give  deres  Samliv  den 
rette  Balance.  Der  skulde  gøre  det  til,  hvad  hun  havde 
drømt  om  fra  sine  tidligste  Dage. 

Og  trøstig  gav  hun  sig  i  Færd  med  at  indrette  Hjem- 
met, fyldte  det  med  Blomster,  Billeder  og  Bøger,  med  alle 
de   Midler,  der  stod   til   hendes  Raadighed,   prægede   det 

med  sin  egen  Personlighed  og  aldrig  svigtende  Skønheds- 
sans —  og  ventede  forhaabningsfuld. 

Men  Ventetiden  blev  lang  og  Forhaabningerne  fik  Lov 
til  at  dø  ud  af  sig  selv.  Det  var  som  Krigen  ganske  havde 
udtømt  Liitzows  Kræfter  og  kun  ladet  de  banaleste  Rester 
tilbage. 

Han,  som  kunde  vise  en  Foretagsomhed  og  en  Fantasi, 
der  grænsede  til  det  eventyrlige,  saalænge  det  drejede  sig 
om  nye  Felttogsplaner  og  dristige  Rytterangreb,  stod  fuld- 
stændig uforstaaende  og  sløv  overfor  det  huslige  Livs  smaa 
Foreteelser.  Og  Kunst,  Æstetik,  alt  hvad  der  hørte  det 
højere  Aandsliv  til,  var  for  ham  det  rene  hebraisk. 

En  fintbygget  Hoppe  og  en  veltilreden  Skimmel  bragte 
ham  langt  mere  i  Affekt  end  Synet  af  det  skønneste  Bil- 
ledværk formaaede  og  alt  andet  stod  i  Forhold  dertil. 

At  mødes  med  sin  Kones  højtflyvende  Ideer,  blot  at 
gøre  et  lille  Forsøg  derpaa,  faldt  ham  end  ikke  ind.  Spor- 
løst gled  hendes  ivrige  Bestræbelser  forbi  ham  og  med  et 
godmodigt  Smil  blev  hvert  lille  Haab  om.  en  inderligere 
Forstaaelse  ubehjælpelig  stedt  til  Jorden. 

Det  var  rimeligt,  at  det  berømte  Pars  Ankomst  til  Byen 
straks  satte  denne  i  den  hæftigste  Spænding.  Om  et  Svane- 

par  var  dalede  ned  i  et  afsides  liggende  Mosehul,  kunde 
Bevægelsen  paa  den  stille  Overflade  ikke  have  været  større. 
Og  længe  varede  det  ikke,  før  alt,  hvad  der  i  Miles  Om- 
kreds fandtes  af  Aands-  og  Fødselsaristokrati  kom,  for  at 
gøre  Brigadekommandøren  og  hans  bedaarende  Frue  deres 
Opvartning. 

En  mærkeligere  Samling  Individer  end  dem,  der  havde 
hjemme  i  det  lille  Samfund  var  ikke  let  at  træffe  paa.  I 
Læ  af  de  stive  Former  og  nedarvede  Traditioner  fik  Sær- 
hederne rigelig  Plads  til  at  brede  sig,  og  Miinster  var  ikke 
for  intet  kommen  i  Ry  for  sine  „menneskelige  Forstenin- 
ger". Dog  var  der  ogsaa  Mennesker  imellem,  som  af  Skæb- 
nen var  førte  derhen  og  nødtvungent  havde  maattet  slaa 
sig  til  Ro  og  som  kun  trængte  et  friskt  Pust  udefra,  for 
at  vaagne  op  til  nyt  Liv. 

Til  dem  hørte  den  bekendte  Historiker  Frederik  Kohl- 
rausch,  hvis  Fædrelandshistorie  lige  var  udkommen  og 
havde  gjort  sin  Forfatters  Nav''n  berømt.  Forfatterinden 
Henriette  Paalzow,  hvis  utilfredsstillende  Ægteskabsfor- 
hold  drev  hende  ind  paa  Litteraturens  Vej  og  hendes 
gejstlige  Kollega,  den  halvhundredaarige  Konsistorialraad 
Moller,  hvis  entusiastiske  Ynglingehjærte  straks  flammede 
op  i  en  livsvarig  Elskovsbrand  for  Liitzowernes  berømte 


54  ELISE    AHLEFELDT-LAURVIGEN 

Heltinde.  Blandt  Originalerne  syntes  han,  at  maatte  være 
den,  der  gik  af  med  Prisen. 

Som  Enkemand  boede  han  ganske  ene  i  et  skumm.lt, 
gammelt  Hus,  kun  i  Selskab  med  et  Utal  af  Mus  og  Rot- 
ter, der  løb  om  ham  og  rumsterede  som  de  vilde.  1  ufor- 
styrret Ro  holdt  de  Maaltid  paa  hans  Lys,  hans  Voksstabel 
og  Oblater  og  bragte  idelig  Forstyrrelse  mellem  hans  Pa- 
pirer, som  de  i  Farten  fejede  ned  paa  Gulvet  med  deres 
Haler.  Uden  at  han  et  Øjeblik  faldt  paa,  at  værge  sig  og 
sætte  en  Stopper  for  deres  Uvæsen.  Fantasien  var  hans 
Verden,  „som  den  strænge  Svigermoder  Virkeligheden" 
aldrig  fik  revet  ham  ud  fra.  I  Omgang  med  sine  Bøger 
de  gamle  Klassikere,  med  Grækere  og  Romere  førte  han 
en  Skønhedstilværelse,  der  for  ham  var  langt  mer  synlig 
end  de  skumle,  uhyggelige  Omgivelser. 

Hvor  lidt  den  ydre  Verden  angik  ham,  havde  han  tidt 
og  ofte  lagt  for  Dagen.  Ikke  mindst  da  han  ved  en  Fest- 
middag skulde  holde  Hovedtalen  og  i  Begejstringens  Hede 
lænede  sig  saa  langt  tilbage,  at  Stolen  fik  Overbalance  og 
gik  baglænds  med  ham  paa  Gulvet.  At  afbryde  sin  Tale 
faldt  ham  end  ikke  ind;  liggende  i  den  ubekvemme  Stil- 
ling fortsatte  han,  ganske  som  om  intet  var  hændet  og 
sluttede  sit  temmelig  lange  Foredrag  med  samme  opflam- 

mende  Glød  som  han  var  begyndt  —  og  først  da  rejste 
han  sig  op  og  viste  sig  atter  for  sine  forbløffede  Tilhørere. 

For  hans  skønhedssøgende  Aand,  som  for  de  mange, 
forskelligartede  Elementer,  blev  det  Liitzowske  Hjem  et 
Samlingssted,  et  Elysium,  hvor  gode  Genier  raadede.  Og 
Elise  var  Solstraalen,  der  kaldte  de  halvt  indtørrede 
Livsaander  frem.  Her  Rk  hun  for  første  Gang  Lejlighed 
til  at  udfolde  de  sjældne  Værtindeegenskaber,  hun  havde 
bragt  med  fra  Hjemmet  og  gjorde  hende  som  skabt  til  at 
danne  Midtpunktet  i  en  aandfuld  Kreds.  Den  fine  Takt 
og  det  Feltherretalent,  hvormed  hun  førte  Tonen  an,  og 
kun  med  et  antændende  Blik,  og  et  bifaldende  Smil  tog 
Del  i  Underholdningen,  den  særegne  Gave  til  at  lade  hver 
Gæst  komme  til  sin  Ret  og  føle  sig  som  den  specielt 
foretrukne,  gav  hendes  Selskaber  en  stærk  Tiltræknings- 
kraft. 

Der  dannedes  en  Cirkel  med  litterære  Formaal  og  hen- 
des Aftner  blev  i  Miniaturformat  en  tro  Kopi  af  de  straa- 
lende  Fester  paa  Tranekjær  Slot.  For  hende  selv  blev  det 
en  Adspredelse  for  de  mørke  Tanker  og  Tomheden,  der 
truende  listede  sig  ind  over  hende,  —  et  lille  fattigt  Er- 
statningsmiddel  for  det  rige  Idealliv,  hun  havde  drømt  om 
og  aldrig  skulde  opnaa! 

Forbindelsen  med  Hjemmet  var  i  Aarene  efter  hendes 
Moders  Død  kun  ganske  nødtørftig.  Grev  Ahlefeldt  syntes 
ikke  at  kunne  forvinde  den  Skuffelse,  hun  havde  voldt 
ham,  ved  mod  hans  Vilje  at  gifte  sig  med  Liitzow  og  hen- 
des videre  Skæbne  laa  ham  ikke  stærkt  paa  Hjærte.  Frem- 
deles var  hans  Pengeforhold  i  samme  haabløse  Forfatning 
og  fremdeles  tog  han  sig  sine  Forpligtelser  overfor  hende 
let  og  havde  end  ikke  ladet  hendes  Mødrenearv  udbetale. 
Men  i  Længden  blev  det  dog  selv  Liitzow  for  broget.  Hans 
egne  Affærer  var  ikke  i  saa  blomstrende  en  Stand,  at  de 
kunde  taale  at  undvære  noget  af,  hvad  der  tilkom  dem, 
og  med  Elises  nødtvungne  Samtykke  besluttede  han, 
at  hun  ad  retslig  Vej  skulde  søge  at  opnaa,  hvad  de  pri- 
vate Skriverier  ikke  kunde  udrette.  Til  juridisk  Konsulent 
valgtes  en  ung  Auditør,  der  nylig  var  kommen  til  Byen 
og  om  hvem  der  sagdes,  at  han  skrev  Vers  og  gik  om 
med  Digteraspirationer  —  en  Grund  for  Elise  til  just  at 
ville  betro  ham  det  delikate  Hverv. 

Den   unge   Auditør  bar  det  mandigt  klingende   Navn: 

Immermann. 

*  *  * 

Karl  Lebrecht  Immermann  stammede  fra  Sachsen  fra 
et  stokkonservativt,  bureaukratisk  Hjem.  Faderen,  konge- 

lig  preussisk  Rigs-  og  Domæneraad  i  Magdeburg,  en  jern- 
haard  Gammelpreusser,  der  regerede  sit  Hus  med  enevæl- 
dig Magt,  havde  i  sine  unge  Dage,  staaet  som  Auditor 
under  selve  den  „gamle  Frits"  og  hin  Tid  havde  sat  sit 
Stempel  paa  hans  Væsen  og  hele  Livsopfattelse. 

Skønt  der  var  en  himmelvid  Forskel  paa  Forældrene  — 
Faderen  var  femogfyrre,  da  han  giftede  sig  og  Moderen 
atten,  og  skønt  den  ene  var  lige  saa  ubøjelig  og  barsk, 
som  den  anden  var  eftergivende  og  glad,  var  Ægteskabet 
langt  fra  ulykkeligt.  Først  da  Magdeburg  faldt  i  Napoleons 
Hænder  og  det  franske  Herredømme  lagde  et  sviende 
Tryk  over  hvert  patriotisk  Hjem,  holdt  Sorgen  sit  Indtog 
i  det  Immermannske  Hus  og  Luften  blev  tung  og  truende 
som  under  et  evigtvarende  Uvejr. 

I  et  Hjem,  hvor  én  Vilje  regerede  og  Traditionerne  var 
alt,  blev  der  ikke  megen  Plads  for  de  øvrige  Individer  til 
frit  at  udfolde  sig,  og  om  Lyst  og  Tilbøjelighed  hos  Bør- 
nene var  der  simpelt  hen  ikke  Tale.  Som  ældste  Søn  var 
Karl  fra  Vuggen  af  bestemt  til  at  blive  Jurist  og  gaa  i 
Faderens  Fodspor;  at  han  tidligt  viste  Spor  til  poetisk  Be- 
gavelse og  havde  ganske  afgjorte  dramatiske  Evner,  havde 
intet  med  den  Ting  at  gøre.  Faderen  havde  taget  sin  Be- 
stemmelse, den  lod  sig  ikke  ændre.   Sytten  Aar  gammel 

sendtes  han  til  Universitetet  i  Haile,  netop  samme  Aar 
FriJiedskrigen  udbrød. 

Hvad  der  for  hans  samtidige  blev  en  Jubel,  blev  for 
ham  kun  en  bitter  Skuffelse.  Den  imperatoriske  Gamle 
havde  befalet  sin  Søn  at  forholde  sig  i  Ro  det  første  Stu- 
dieaar  og  ikke  forlade  Byen  og  skønt  Universitetet  paa 
Napoleons  Befaling  blev  lukket  og  Professorerne  sendte 
væk,  skønt  Blodet  brændte  i  ham,  efter  at  følge  med  og 
vise  sig  som  en  Fædrelandsforsvarer,  der  var  Frederik 
den  store,  hans  stolte  Hero,  værdig,  maatte  han  finde  sig 
i  at  blive,  hvor  han  var  og  se  de  lykkelige  Kammerater 
haste  afsted  til  Breslau  for  at  stille  sig  ved. de  frivillige 
Korps  under  Petersdorffs  og  Liitzows  Faner. 

Dog,  det  samme  Skuffelsens  Aar  havde  ogsaa  sine  store 
Lyssider,  der  for  den  vordende  Æstetiker  blev  af  dyb  og 
gennemgribende  Betydning.  Weimar  Selskabet,  Goethes 
egen  Elitestab,  der  endnu  stod  paa  sit  Højeste,  kom  til 
Halle  og  gav  Forestillinger  i  den  gamle  Kirke,  der  var 
omdannet  til  Teater.  For  ham,  der  kun  et  Par  Gange  i 
sit  Liv  havde  faaet  Lov  til  at  gaa  paa  Komedie,  og  som 
ellers  havde  maattet  nøjes  med  de  Femaktsdramaer,  han 
selv  skrev  og  indstuderede  og  opførte  med  sine  Kamme- 
rater i  Klosterskolens  gamle  Refektorium,  blev  de  Fore- 

Stillinger  en  Kunstnydelse,  en  Skønhedsaabenbaring,  der 
gav  Oprejsning  for  mange  modløse  Timer. 

Og  endelig  slog  saa  Forløsningens  Øjeblik.  Den  lov- 
befalede Termin  var  til  Ende  og  som  frivillig  i  den  Blii- 
cherske  Hovedhær  naaede  han  at  komme  med  ved  Ligny 
og  >X^aterloo  og  blev  efter  et  kortere  Ophold  i  Paris  hjem- 
permitteret  med  Officers  Rang.  At  vende  tilbage  til  den 
forhadte  Jura,  efter  det  frie  og  friske  Soldaterliv  faldt  ingen- 
lunde i  den  unge  Immermanns  Smag,  men  andet  Valg 
stod  ham  ikke  aabent,  skønt  den  strænge  Ur.  Fader  i 
Mellemtiden  var  død.  Det  galdt  blot  dobbelt  om  at  blive 
færdig,  for  saa  hurtig  som  muligt  at  komme  paa  egne  Ben 
og  ikke  ligge  Moderen  til  Byrde.  Med  en  koncentreret 
Energi  gik  han  til  Værks  og  gav  sig  ikke  mange  Svinke- 
ærinder paa  Vejen.  Kun  én  Gang  brød  han  ud  og  tog 
offentligt  Parti  i  en  Sag,  der  var  rejst  mod  et  af  de  magt- 
kære  Studentersamfund,  der  forfulgte  og  nedtrampede  an- 
derledes tænkende  og  skaanselsløst  stille.de  dem  til  Doms. 
Som  Tolk  for  de  forfulgte  og  undertrykte  forfattede  han 
og  indsendte  et  Klageskrift  direkte  til  Frederik  Vilhelm, 
der  højlig  bifaldt  hans  Skridt  og  roste  hans  „udprægede 
Ordens-  og  Retfærdighedssans".  Samfundet  blev  opløst, 
men  for  den  unge  Ordenshaandhæver  blev  det  en  Pyrrhus- 

sejr.  Med-  og  Modstandere  forlod  ham  og  faldt  over  ham 
med  Beskyldninger  for  Mangel  paa  Kollegialitet  og  for  at 
rense  sit  gode  Navn  og  Rygte,  udgav  han  sit  første  Skrift. 
—  et  Forsvar  for  sig  og  sin  Handlemaade. 

At  genvinde  sin  Popularitet  lykkedes  dog  ikke  og  be- 
riget med  en  ny  og  bitter  Erfaring  om  menneskelig  For- 
anderlighed, trak  han  sig  atter  ind  i  sig  selv  og  gik  efter 
et  Par  Aars  ihærdigt  Arbejde  op  til  første  Del  af  sin  Eks- 
amen. Kort  efter  fulgte  hans  Udnævnelse  til  Auditør  ved 
det  westfalske  Regiment  og  han  drog  i  den  mørkeste  af 
Aarets  Maaneder,  i  November,  til  sin  nye  Bopæl  i  Munster. 

Sort  og  mørk  som  Novemberhimlen  udenfor  saå  det 
ud  i  den  treogtyveaarige  Embedsmands  Hjærte,  da  han 
kom  til  sit  Bestemmelsessted.  Livet  syntes  ikke  at  ville 
bringe  ham  mange  Solskinsstunder  og  en  ulykkelig  Kær- 
lighed gjorde  ham  hadsk  mod  den  hele  Verden.  Det  var 
den  gamle  Historie  med  Poesi  og  varm  Hengivenhed 
paa  den  ene  Side  og  Magt  og  Grunker  som  Medbejlere 
paa  den  anden.  Og  som  vanligt  var  Grunkerne  gaaede  af 
med  Sejren,  mens  Poesien  maatte  nøjes  med  i  fortvivlet 
Selvbeskuelse  at  give  sin  Bitterhed  Luft  paa  rimede  Stro- 
fer og  Vers. 

Under  de  Omstændigheder  faldt  den  Liitzowske  Arvesag 
til  ham  som  en  Himlens  Gave.  Tidt  og  ofte  havde  Klangen 
af  det  berømte  Navn  faaet  hans  Hjærte  til  at  slaa  raskere 
midt  i  Nedslaaetheden,  naar  han  tavs  og  indesluttet  færde- 
des mellem  sine  nye  Bysfæller,  og  med  længselsfulde  Øjne 
havde  han  stirret  efter  Parret,  naar  de  paa  deres  daglige 
Rideture  passerede  ham,  fulgt  af  den  store,  dejlige  Hector. 

Tre  lysende  Helteskikkelser  fra  den  glorværdigste  Tid 
i  Fædrelandets  Historie! 

Selv  Hunden  havde  sin  Glorie  og  havde  haft  sin  Part 
deri.  Den  var  en  Erindringsgave  fra  Slaget  ved  Waterloo, 
hvor  den  var  fundet  strejfende  herreløs  om,  til  en  Liitz- 
ower  tog  sig  af  den  og  sendte  den,  som  den  bedste  Del 
af  Byttet,  til  Korpsets  ædle  Frue. 

Det  var  næppe  uden  en  højtidelig  Andagtsfølelse,  den 
unge  Auditør  traadte  over  Dørtærskelen  til  Brigadekom- 
mandørens Bolig  og  næppe  uden  stærk  Hjærtebanken  at 
han  stedtes  for  sin  nye  Klientinde.  Han  gik  derfra  som 
en  beruset. 

Aldrig  nogensinde  havde  en  Kvinde  gjort  et  saadan  Ind- 
tryk paa  ham,  som  denne  betagende  Frue. 

Hvad  der  i  Fantasien  havde  foresvævet  ham,  hvad  han 

halv  ubevidst  havde  sukket  efter,  det  Idealbilled,  der  havde 
ligget  bagved  hans  Digterdrømme,  traadte  ham  her  levende- 
gjort i  Møde.  Og  Tanken  om  hendes  Venlighed  og  fine 
Forstaaelse,  hendes  Ord  og  Smil  og  hele  kvindelige  Frem- 
træden gjorde  ham  ør  og  hed  og  fremkaldte  en  Revolu- 
tion i  hans  Indre,  som  var  ved  at  tage  Vejret  fra  ham. 

Indtrykket  var  gensidigt,  for  saa  vidt  som  den  unge  Mand 
med  det  karakteristiske  Napoleonsprofil  og  de  kloge,  dybe 
Øjne,  den  ranke,  lidt  selvfølende  Holdning  og  klingende 
Basstemme  straks  vakte  Elises  Interesse  og  gav  hende 
Lyst  til  at  lære  ham  nærmere  at  kende. 

Immermann  hørte  snart  til  de  faste  Gæster  ved  de  lit- 
terære Aftner,  der  ved  den  nye  Tilvækst  tog  et  mægtigt  Op- 
sving. 

„Hans  friske,  aandfulde  Væsen  og  imponerende  omend 

ikke  smukke  Ydre,  gjorde  ham  altid  tiltrækkende"  —  skriver 

Kohlrausch  i  sine  „Erindringer",  —  som  hans  Digtertalent 

i  Forbindelse  med  hans  medfødte,  deklamatoriske  Evner 

naturligt  anviste  ham  en  fremskudt  Plads  i  Selskabet." 

Her  i  de  forstaaende  Omgivelser  kom  de  Evner  ogsaa 
første  Gang  helt  til  deres  Ret. 

Det  var  blevet  en  yndet  Form  for  Underholdning  i  den 

Liitzowske  Kreds  at  læse  Skuespil  højt  med  fordelte  Rol- 
ler og  ved  et  ikke  helt  tilfældigt  Skæbnetræk  faldt  Valget 
kort  efter  Immermanns  Tilsynekomst  paa  Goethes  „Tasso". 
At  han  tog  Digterens  Rolle  var  ikke  mindre  naturligt 
end  at  Prinsessen  af  Este,  hans  tilbedte  Leonore  tilfaldt 
Husets  Frue.  Hvor  fandt  man  vel  en  bedre  Fremstiller, 
hvor  Rolle  og  Recitator  mer  fuldendt  passede  for  hinanden 
og  smeltede  sammen !  Hvor  sandt  og  dybt  gav  ikke  de 
flammende  Ord  Udtryk  for,  hvad  han  selv  inderst  inde 
tænkte  og  følte.  Det  var  ikke  Goethes,  ikke  den  højtbe- 
undrede  Mesters,  men  hans  egne,  den  unge  vordende 
Digters,  der  hyldede  sin  Beskytterinde,  sin  Leonore  og  til 
hvem  han  af  sit  Hjærtes  Overbevisning  kunde  sige: 

—  Her  er  mit  Fædreland,  her  er  den  Kreds, 
Hvor  først  mit  Hjærte  helt  sij;  foler  hjemme, 
Her  lytter  jeg  og  agter  hvert  et  Vink 
Hvor  Smag  og  Visdom,  rig  Erfaring  raader  — 

Wertherstemningen  var  forlængst  vejret  henkog  Himlen 
smilede  atter  til  ham.  De  mørke,  selvfortærende  Eneboer- 
tanker veg  Pladsen  for  en  uimodstaaelig  Trang  til  at  med- 
dele sig,  til  at  give  sine  Følelser  Luf:  og  klæde  dem  i 
klingende  Ord,  for  at  bringe  dem  for  hendes  Domstol,  der 
i  Sandhed  var  bleven  hans  Muse. 

Og  en  overvældende  Mængde  Poesi  saå  Lyset  i  de  før- 
ste Munsteraar,  Tragedier,  Lystspil  og  lyriske  Digte.  Det 
var,  som  om  den  rige  Digteraare,  der  længe  havde  arbej- 
det i  ham  og  med  Magt  var  holdt  nede,  med  et  var  brudt 
løs  og  ikke  kunde  rinde  sig  træt.  Billede  efter  Billede 
dukkede  op  i  hans  Fantasi,  Ordene  snublede  over  hin- 
anden og  rev  ham  med  —  næsten  mod  hans  egen  Vilje. 

Lige  fra  sin  tidligste  Barndom  havde  han  elsket  Poesi 
og  delt  sin  Moders  Forkærlighed  for  den  romantiske  Digt- 
ning; men  Disciplinen  i  Hjemmet,  hvor  Morskabslæsning 
hørte  til  de  banlyste  Beskæftigelser,  havde  holdt  hans  ly- 
riske Evne  strængt  i  Tømme  og  de  urolige  Studenteraar 
gav  ikke  mange  Stunder  til  at  indhente  det  forsømte. 
Nu  stod  han  midt  i  Poesiens  Land  med  Skønhed  aabent 
til  alle  Sider;  ingen  Under,  at  han  halv  blændet  ikke 
straks  kunde  finde  sig  til  Rette. 

Den  store  Læseverden  forholdt  sig  koldt  afvisende  over- 
for det  nyopdukkende  Talent,  og  ikke  bedre  gik  det  med 
Størsteparten  af  det  gode  Miinsterselskab.  Med  Mistro  og 
skeptisk  Undren  blev  hver  af  hans  nye  Poesier  modtagne 
og  kun  en  lille  trofast  Skare  sluttede  sig  beundrende  om 
ham  med  Elise  som  Ypperstepræstinde. 

Blind  maatte  hun  være,  om   hun   ikke  saå,  hvem   det 

lyriske  Gennembrud  skyldtes  og  kendte  sine  egne  Tanker 
og  egne  Ord  igen  omsat  i  poetisk  Form.  Og  hun  vilde 
ikke  være  Kvinde,  om  hun  ikke  følte  sig  lykkelig  og  stolt 
ind  til  sin  Sjæls  inderste  over  den  Magt  og  Indflydelse, 
hun  havde  faaet  over  ham. 

Det  var  en  usigelig  Fryd  at  føle  det  aandelige  SUegtskab 
mellem  dem  træde  frem,  tydeligere  for  hver  Gang  de  var 
sammen,  at  se  sit  aandelige  Spejlbillede  straale  igen  fra 
hans  sympatiske  Sjæl  og  føle  sit  Hjærte  slaa  i  Takt  med  en 
af  Tidens  store  Aander;  og  ingen  ringere  Lykkefølelse  gav 
Bevidstheden  om,  hvad  hun  kunde  være  for  ham,  at  hun 
her  endelig  havde  fundet  et  Menneske,  der  trængte  til  hende, 
og  for  hvem  hun  kunde  være  som  et  Forsyn,  en  moderlig 
Veninde,  erfaren  og  seks  Aar  ældre  end  han,  som  hun  var. 


Til  det  forhenværende,  gamle  Kloster,  der  var  Liitzows 
Embedsbolig  hørte  en  prægtig  gammel  Have.  Paa  Aarets 
milde  Dage  tyede  Gæsterne  derud  og  sluttede  Kreds  om 
Husets  Frue  og  derude  mødtes  hun  daglig  med  sin  unge 
Ven  i  det  vinløvomkrandsede  Lysthus  til  deres  gensidige 
Undervisningstime. 

Elise  Ahlefeldt-I.aurvij»en  S 

Om  Anledningen  til  dem  fortæller  han  paa  det  analoge 
Sted  i  sin  store  Roman:  Epigonerne. 

—  Hun  tog  en  Dag  et  Hæfte  fra  sin  Pult  og  spurgte,  idet 
hun  rakte  ham  det,  om  han  vel  troede,  at  der  var  Stof  i 
hende  til  en  Skribentinde?  —  Han  saå  paa  Tittelbladet. 
Det  var  en  Oversættelse  af  Ivanhoe,  hvis  Forfatter  netop 
stod  paa  sin  Berømmelses  Højde. 

—  Bliv  ikke  forskrækket,  —  udbrød  hun  spøgende.  — 
som  de  fleste  Mænd  gør,  naar  de  staar  overfor  en  nyop- 
dukkende  Digterinde  eller  Skønaand.  Jeg  har  kun  oversat 
Bogen  for  mig  selv,  for  rigtig  at  lære  Sproget  til  Grun- 
den, ikke  for  at  forøge  Bogmarkedet.  Men  da  jeg  har  gjort 
mig  den  Umage,  saa  vilde  jeg  gerne  se  mit  Arbejde  i  sin 
bedste  Skikkelse.  Og  hun  spurgte  ham,  om  han  vilde  gøre 
sig  den  Ulejlighed,  at  gennemse  og  rette  Stavefejl  og  gram- 
matikalske Bommerter? 

Hvem  var  gladere  end  han?  Han  tog  Hæftet  med  sig 
og  betragtede  med  den  inderligste  Henrykkelse  den  fine, 
perlerunde  Haandskrift,  hvor  den  ene  Linje  symetrisk  gik 
som  den  anden.  Hvis  nogensinde  Skrift  var  et  Udtr>'k  for 
Karakteren,  saa  var  det  Tilfældet  her.  Han  studerede  hvert 
Blad,  som  var  det  smaa  Malerier,  før  han  gik  til  sit  Ar- 
bejde og  foretog  Rettelserne,  mer  som  en  galant  Kavaler 

end  en  kritisk  Censor.  Det  syntes  ham  Blasfemi  at  ode- 
lægge den  fuldendte  Harmoni.  Og  han  gjorde  det  med 
den  finest  skaarne  Pen  og  de  tyndeste  smaa  Streger.  — 

Til  Gengæld  gav  hun  ham  Undervisning  i  engelsk.  Men 
det  hændtes  ikke  sjældent,  at  Samtalen  tog  Flugten  fra 
det  foranliggende  Tema  og  strejfede  ind  paa  Vidder,  der 
ikke  havde  noget  med  engelsk  eller  tysk  Grammatik  at 
jjgre.  Den  ene  Time  blev  til  to  og  tre,  uden  at  nogen  af 
dem  mærkede  det,  i  deres  Iver  for  at  dykke  til  Bunds  i 
hinandens  Tanker  og  i  Glæden  over  at  kunne  mødes  i 
saa  varm  og  inderlig  en  Forstaaelse. 

Det  var  ingen  Undervisning  efter  alle  Pædagogikkens 
Regler.  Dog,  havde  Elevens  Interesse  for  den  store  Skotte 
været  for  mangelfuld  og  hans  Adspredthed  for  stor,  sendte 
hans  Lærerinde  ham  smaa,  skælmske  Skændeprækener 
paa  engelsk,  som  han  angergiven  besvarede  i  spøgefulde 
Vers  paa  samme  Sprog. 

Det  var  en  Idyl,  en  Leg  mellem  Roser.  Kun  Skade,  at 
Idyller  og  Roser  skal  vare  saa  kort! 

Der  kom  den  Tid,  da  Legen  ikke  længer  blev  helt  ufar- 
lig. Da  Følelserne  truede  med  at  bryde  Grænsen  og  trænge 
ind  paa  forbuden  Grund.  Hvor  Elise  glemte  sine  moder- 
lige Hensigter  i  Lykken  over  at  have  fundet  en  Ven,  der 

5* 

bragte  hendes  Liv  et  Indhold  som  aldrig  før,  hvor  hun 
grebes  af  en  rastløs  Uro,  en  sammensnørende  Angst  for, 
at  Dagen  der  kom,  ikke  skulde  blive,  som  Dagen,  der 
gik;  en  Følelsesopbrusen  som  først  Lyden  af  hans  vel- 
kendte, faste  Trin  kunde  dæmpe. 

Og  hvor  Tanken  om,  hvor  uopnaaelig  fjærn  og  himmel- 
højt hun  stod  over  ham,  kunde  bringe  ham  paa  Fortvivlel- 
sens Rand. 

Dyrt  og  helligt  lovede  han  sig  selv,  at  ville  trække 
sig  tilbage,  inden  det  var  for  sent,  inden  Lidenskaben 
havde  magtstjaalet  hans  Vilje  og  al  Tilbagegang  var  umu- 
lig. Men  —  hørte  Morgenen  hans  Løfte,  traf  Aftenen  ham 
uvægerlig  paa  hans  vante  Plads  i  de  hvælvede,  gamle  Klo- 
stersale, hvor  Henrykkelsen  over  at  kunne  aande  samme 
Luft  som  hende,  at  se  hendes  Smil  og  føle  hendes  Nær- 
værelse, fik  alle  andre  Røster  til  at  tie. 

At  et  saa  varmt  Venskab  mellem  to  saa  fremragende 
Personligheder  i  et  lille  Samfund  ikke  kunde  gaa  upaa- 
agtet  hen,  var  en  Selvfølge.  Mange  var  de  ængstelige  Blikke, 
der  fulgte  Forholdets  Gang, men  selv  om  Mistænksomheden 
havde  alle  sine  Vagtposter  ude,  var  der  tilsyneladende  intet 
forargerligt  at  finde. 

—  Immermann  og  Fru  Liitzow  —  beretter  Øjenvidnet 

Kohlrausch  ~  holdt  sig  bestandig  Anstandens  og  Mora- 
lens Regler  saa  efterrettelige,  at  der,  hvor  beklagelige  For- 
holdene end  var,  ingen  som  helst  Grund  var  for  os  til  at 
træde  imellem,  end  sige  til  at  trække  os  tilbage  fra  deres 
Omgang.  Liitzow  behandlede  sin  Hustru  med  den  største 
Agtelse,  og  hun  glemte  paa  sin  Side  aldrig  sine  Pligter 
overfor  ham,  og  endelig  holdt  Digteren  sig  altid  beskedent 
og  taktfuldt  tilbage  ved  enhver  selskabelig  Lejlighed.  — 
Himlen  alene  véd,  hvad  den  Anstand  kostede. 

Fire  Aar  forløb  paa  den  Maade,  uden  at  Immermann 
mere  prøvede  paa  at  rive  sig  løs,  da  ydre  Magter  frem- 
kaldte, hvad  hans  egen  Vilje  ikke  havde  formaaet  og  hans 
Udnævnelse  til  Kriminalretsdommer  i  Magdeburg  bragte 
en  Afslutning  paa  Opholdet. 

Og  en  Efteraarsdag  som  han  var  kommen,  drog  han  bort 
fra  det  lille  Miinster,  der  nu  laa  omgivet  af  en  Glorie,  hvor 
hele  hans  Sjæl  og  Hjærte  havde  hjemme  og  hvis  gamle, 
skyggefulde  Klosterhave  vinkede  mod  ham  i  det  fjærne  som 
selve  det  myrteduftende  „Belriguarrto." 


V 

EN  klam,  tyngende  Tid  var  fulgt  paa  de  flammende 
Krigsaar  1813—15.  Som  en  uigennemtrængelig  Taage 
havde  Luften  fortættet  sig  over  hele  det  store,  tyske  Rige 
og  kvalte  hver  frisk  opadstræbende  Spire. 

Intet  af,  hvad  der  den  Gang  havde  sat  Hjærterne  i  Brand, 
var  gaaet  i  Opfyldelse.  De  stolte  Ord  om  Frihed,  Enhed 
og  større  Folkelighed  viste  sig  som  tomme  Klange  og  hule 
Løfter  uden  Bund  og  faste  Holdepunkter,  og  ubehjælpe- 
ligt rullede  Idealerne  ud  i  Ubestemmeligheden  igen  og 
lod  Haabet  om,  nogensinde  at  se  dem  virkeliggjorte,  ude. 

Preussen  stod  endnu  som  i  Aarhundredets  Begyndelse, 
som  om  et  1813  aldrig  havde  været,  og  ude  af  Stand  til 
at  modstaa  det  Tryk  Østerrige  udøvede  under  den  abso- 
lutistiske, Metternichske  Politik,  havde  Frederik  Vilhelm 
ikke  kunnet  bekvemme  sig  til  at  give  sit  tapre  Folk  den 
frie  Konstitution,  han  saa  højtideligt  havde  lovet  det  som 
Sejrens  Løn.  I  dets  Sted  bredte  Reaktionen  sig  med  ri- 
vende Hast  og  de  Bliicherske  berømte  Fyndord  efter  den 

afgørende  Waterloosejr:  —  „Hvad  Sværdet  har  kunnet 
erhverve,  lad  Pennen  ej  straks  fordærve!"  —  blev  af  en 
sørgelig  profetisk  Betydning. 

Af  de  store  Statsmænd  og  tapre  Hærførere,  der  havde 
begyndt  og  fuldført  det  stolte  Befrielsesværk  var  ikke 
mange  tilbage.  Hvem  Døden  ikke  havde  ramt,  havde  i  dyb 
Græmmelse  over  Tidens  tilbagegaaende  Tendenser  truk- 
ket sig  ud  af  det  offentlige  Liv  og  var  sunken  tilbage  til 
Glemslen. 

„De  sorte  Jægere"  havde  ikke  undgaaet  at  dele  Skæbne 
med  de  øvrige  Frihedshelte.  Selv  deres  Popularitet  kunde 
ikke  modstaa  Reaktionens  Tryk.  Glansen  gik  af  dem  og 
Begejstringen  fulgte  efter.  Hvert  Udslag  af  Fædrelands- 
sindethed  optoges  som  en  Demonstration,  en  Fornærmelse 
mod  den  bestaaende  Regering,  der  strængeligt  maatte  straf- 
fes og  hvem,  der  kunde,  vendte  det  utaknemlige  Fædre- 
land Ryggen  og  drog  til  andre  Egne  af  Kloden  eller  meldte 
sig  som  frivillige,  efter  at  Frihedskrigen  i  Grækenland 
brød  ud. 

Jahn,  den  uforbederlige  Patriot,  bødede  i  Fængsel  for 
sine  tyske  Enhedsideer  og  vanvittige  Idealisme,  og  Helte- 
digteren Korner,  der  som  Oldtidens  Tyrtæos  havde  op- 
ildnet sine  Spartanere  til  at  sejre  eller  do,  laa  upaaagtet 

hen  under  den  enlige  Eg.  Uhindret  kunde  den  sprede  sit 
Løv  over  ham,  ingen  ribbede  mer  dens  Blade,  ingen  valfar- 
tede længer  til  Stedet,  glemt  var  det,  som  hans  „oprørske" 
Sange,  der  med  Vold  og  Magt  udslettedes  af  Bevidsthe- 
den. Man  skammede  sig  over  en  Gang  at  have  ladet  sig 
rive  med  af  dem,  som  over  en  begaaet  Dumhed  og  gjorde 
Bod  ved  ikke  at  ville  mindes. 

Der  skulde  en  større  Resignationsevne  til,  end  den 
Liitzow  var  i  Besiddelse  af,  for  at  være  tilfreds  med  den 
Uvirksomhed  og  Ubemærkethed,  der  var  bleven  hans 
Lod.  At  han  var  steget  til  Generals  Rang  gjorde  ingen 
Forandring  i  Tingene  og  kunde  i  Længden  ikke  stikke 
ham  Blaar  i  Øjnene.  Han  forstod,  at  der  ingen  Brug  var 
for  ham,  at  hans  Rolle  var  udspillet,  og  at  Magthaverne 
med  velberaad  Hu  havde  skubbet  ham  til  Side  og  glemt 
ham  i  den  Miinsterske  Ravnekrog  og  Tanken  var  ikke 
oplivende.  Det  gjorde  ham  forstemt,  bitter  og  opfarende 
og  end  ikke  Omsorgen  for  hans  kære  Heste,  hans  Livs 
store  Lidenskab,  var  nok  til  at  fylde  hver  af  Dagens  lange 
Timer.  Et  desperat  Forsøg  paa,  selv  at  forme  sin  Skæbne 
og  som  sine  Kammerater  melde  sig  i  den  græske  Hær, 
løb  ud  i  Sandet,  og  anden  Udvej  stod  ham  ikke  aaben; 
men  strandede  stadig  paa  manglende  Kapital. 

Den  langelandske  Arvesag  var,  trods  Immermanns  Mel- 
lemkomst, ikke  kommen  mange  Skridt  videre,  og  syntes 
ikke  at  skulle  give  større  Udbytte,  end  hvad  der  hidtil 
var  kommen  fra  den  Kant.  Grev  Ahlefeldt  havde  haft 
andet  at  tænke  paa  end  Udbetalingen  af  de  lumpne  Skil- 
linger, og  stadige  Forhalinger  og  Forhindringer  var  bleven 
den  eneste  synlige  Frugt.  Greven  havde  giftet  sig  paany, 
men  da  det  hurtigt  viste  sig,  at  være  et  Fejlgreb  fra  først 
til  sidst,  gjorde  en  paafølgende  Skilsmisse  ligesaa  hurtigt 
Ende  paa  det  lille  Intermezzo  og  Grev  Frederik  kastede 
sig  med  usvækket  Kraft  ud  i  sit  gamle  Liv,  delte  sig 
ligelig  mellem  Kunst  og  Filantropi,  sine  talløse  Venner 
og  sultanes  favorites,  til  et  hæftigt  Sygdomsanfald  omsider 
satte  Bom  for  hans  altfor  vidtløftige  Foretagsomhed. 

Imens  gik  hans  Datter  om  i  en  pinlig  Spænding,  med 
en  ydmygende  Følelse  af,  intet  at  kunne  være  for  ham. 
som  hun  trods  alt  beundrede  og  hængte  ved,  og  Haabet 
om  at  bringe  det  skæve  Forhold  ud  af  Verden,  at  faa  en 
Afslutning  paa  de  sørgelige  Forviklinger  og  faa  ham  over- 
talt til  at  handle  mod  hende,  som  Ret  og  Pligt  bød,  glip- 
pede ganske.  Som  en  Mare  havde  alle  de  uopfyldte  For- 
pligtelser ligget  over  hende,  fra  hendes  Ægteskabs  første 

Dage  og  ikke  mindre  trykkede  de,  efter  at  hun  uforvarende 
var  kommen  under  Vejr  med,  hvad  de  betød  for  Lutzow. 

Ganske  tilfældigt  havde  hun  en  Dag  hørt  ham,  sammen 
med  en  tilrejsende  Ven,  under  Spøg  og  Latter  drøfte  et 
gammelt  Løfte,  de  som  Messekammerater  havde  aflagt,  om 
kun  at  ville  gifte  sig  med  rige  Partier  og  hvordan  det  var 
faldet  ud.  Hvordan  Liitzow,  der  tilsyneladende  havde  været 
den  heldigste  af  Vennerne,  i  Virkeligheden  havde  trukket 
det  korteste  Straa  og  i  Steden  for  de  forventede  Rigdomme 
kun  havde  faaet  uopfyldte  Løfter  i  Medgift! 

De  Ord  ramte  Elise  som  et  Stik  i  Hjærtet. 

At  Hensynet  til  hendes  Medgift  havde  haft  det  mindste 
at  sige  for  ham,  var  indtil  nu  aldrig  faldet  hende  ind.  At 
lave,  uegennyttige  Grunde  havde  ligget  bagved  hans  bræn- 
dende Erklæringer  og  haft  Indflydelse  paa  hans  Trofasthed, 
vilde  hun  evigt  have  forsvoret,  om  hun  ikke  havde  hørt 
det  af  hans  egen  Mund.  Hvor  uendelig  fjærnt  var  det  ikke 
fra  de  Tanker  og  Begreber,  hun  havde  tillagt  ham.  Hvor 
lidt  svarede  det  til  dem,  hun  selv  havde  om  ham  og  stadig 
havde.  Havde  de  end  ikke  kunnet  mødes  paa  det  aande- 
lige  Omraade,  paa  hans  Ærlighed  og  mandige  Ridderlighed 
havde  hun  aldrig  kunnet  tvivle  —  til  nul 

Det  var  en  Opdagelse,  der  ikke   let   lod   sig  glemme; 

men  sad  igen  som  en  Torn,  der  stadig  dybere  trængte 
sig  ind  og  sved. 

I  den  almindelige  Nedslagenhed  var  Posten  fra  Magde- 
burg hendes  eneste  Lyspunkt,  Duen  med  Oliebladet,  der 
trængte  gennem  Hverdagens  graa  Taage. 

Trods  Afstanden  var  Immerm.ann  bleven  ved  at  være 
hendes  Forretningsfører;  men  ligesom  hans  Besøg  hurtig 
blev  noget  mer  og  andet  end  blot  og  bare  Forretningsbesøg, 
havde  hans  Breve  heller  ikke  meget  med  Forretninger  at 
gøre.  De  kom,  som  han  ved  Afskeden  havde  lovet,  hver 
Ugedag  og  fortalte  om  hans  Arbejde,  hans  Omgivelser  og 
Tanker  som  en  Slags  Dagbøger,  „den  eneste  Form,  under 
hvilken  man  fortsætter  Livet  med  den  fraværende  paa." 

Og  Elise  klyngede  sig  til  dem,  som  til  de  frelsende 
Halmstraa.  Hvad  hans  Afrejse  betød  for  hende,  vovede 
hun  ikke  engang  for  sig  selv  at  tilstaa.  Først  nu  lærte 
hun,  hvad  Tomhed  vilde  sige,  naar  Savnet  og  Længslen 
slog  imod  hende  fra  hver  en  Plet,  hvor  de  to  i  Fælles- 
skab havde  beundret,  digtet  og  sværmet. 

Aldrig  nogensinde  havde  hun  følt  sig  saa  haabløs  ene  og 
aldrig  kæmpet  en  haardere  Strid,  for  at  holde  sig  oppe  og 
ikke  lade  sig  mærke  med  noget. 

Den  eneste,  der  ikke  lod  sig  narre,  var  Immermann  selv. 

Ud  fra  sit  eget  oprevne  Sind  og  brændende  Længsel  følte 
han,  hvad  ogsaa  hun  maatte  gennemgaa,  og  Ængstelsen 
for  hendes  Ve  og  Vel,  Medfølelsen  med  hendes  ublide 
Skæbne,  gaar  som  en  varm  Understrøm  gennem  alle  hans 
Breve  fra  hin  Tid,  hvor  hver  Linje  bærer  Bud  fra  hans 
varmt  bankende  Hjærte. 

—  Jeg  tæller  nu  Dagene,  der  bringer  os  Foraaret  nær- 
mere —  skrev  han  —  dog  mere  for  Deres  end  for  min 
egen  Skyld.  Naar  jeg  først  véd  Dem  ude  i  Haven  med 
Hakke  og  Spade,  i  fuld  Færd  med  at  plante  og  grave,  og 
sér  Dem  for  mig  glødende  over  hele  Ansigtet  af  Iver  og 
Arbejdslyst,  er  jeg  ikke  længer  bekymret  for  Dem.  Da 
véd  jeg,  at  de  legemlige  Anstrængelser  vil  faa  Bugt  med 
de  aandelige  Bekymringer  og  jage  de  tunge  Tanker  paa 
Flugt,  der  saa  let  vil  kredse  om  de  haarde  Prøvelser,  Him- 
len hjemsøger  Dem  med. 

Af  alle  gode  Gaver,  som  Naturen  har  ødslet  paa  Dem  og 
Opdragelsen  senere  udviklet,  sætter  jeg  ingen  højere  end 
Trangen  til  stadig  at  være  i  Virksomhed,  til  legemlig  Be- 
skæftigelse. Hvor  ubeskrivelig  mange  Fordele  giver  det 
ikke  Dem  fremfor  andre  stillesiddende  Damer! 

Jeg  er  ingen  Profet;  men  saa  meget  tror  jeg  med  Sand- 
hed at  kunne  sige,  at  der  venter  Dem  en  sund  og   har- 

monisk  Alderdom.  Tilgiv  mig,  at  jeg  taler  om  Alderdom 
—  man  plejer  ikke  overfor  en  Dame  at  nævne  det  Ord, 
det  véd  jeg  —  Men  De  staar  udenfor  Reglen  og  tillod 
mig  altid  at  tale  frit  ud.  — 

I  et  andet  Brev  hedder  det. 

—  Hvis  De  ikke  tager  Dem  af  mig  igen,  føler  jeg,  at 
Æstetikeren  i  mig  helt  dør  ud!  Jeg  bér  Dem,  meddel  mig, 
hvad  De  netop  læser  og  fortæl  mig,  hvad  De  støder  paa 
af  bemærkelsesværdigt.  Bliver  jeg  ikke  gjort  opmærksom 
paa  det,  faar  jeg  aldrig  noget  at  vide;  da  min  Tid  ikke  stræk- 
ker ti!  lange  Forskninger. 

Ak!  hvor  ofte  er  mine  Tanker  ikke  tilbage  ved  Deres 
Bogreoler  og  alle  de  øvrige  Steder,  hvor  Litteraturen  laa 
i  Stabler!  1  Begyndelsen,  jeg  lærte  Dem  at  kende,  troede 
jeg,  at  De  var  sprænglærd,  og  følte  mig  hel  usikker  og 
angst  i  Deres  Nærværelse  --  jeg  kend  e  jo  min  egen  Uvi- 
denhed —  men  længe  varede  det  ikke,  før  jeg  indsaa,  at 
det  var  ikke  lærd,  De  var,  men  dannet,  ikke  i  Ordets  hver- 
dagslige, men  højeste  Forstand,  hvor  Betydningen  er  en 
harmonisk  Forening  af  Lærdom,  Begavelse  og  selvstændig 
Tænken 


1  Nat  drømte  jeg,  at  vi  opførte  Tasso.   Er  det 

et  Varsel  om,  at   vi   snart  skal   sés,  for  uden   Dem   kan 
Stykket  ikke  gaa! 

Det  Foraar,  Digteren  saa  længselsfuldt  havde  set  hen 
til  for  sin  Veninde,  bragte  dog  ikke  denne  Gang  den  Ad- 
spredelse og  Trøst,  han  havde  haabet  og  ventet.  Det  bragte 
derimod  en  Tildragelse,  som  ingen  af  de  deltagende  Par- 
tier havde  kunnet  tænke  sig  eller  forudse. 

Liitzow,  der  sidst  af  alle  saå,  hvad  der  rørte  sig  i  Elise 
og  ikke  havde  nogen  Anelse  om  den  Strid  og  Kamp,  hun 
daglig  maatte  gennemgaa,  fulgte  hendes  ivrige  Korrespon- 
dance med  samme,  halvt  ligegyldige  Velvilje,  han  havde 
vist  den  unge  Digter,  under  hans  Ophold  der  i  Byen.  Om 
nogen  Skinsygefølelse  havde  der  aldrig  været  Tale  over- 
for ham.  Hans  umistænksomme  Karakter  forbød  al  smaa- 
lig  Jalousi  og  hans  ægteskabelige  Følelser  var  ikke  af  den 
brændende  Beskaffenhed,  at  de  saa  let  vejrede  en  Fare. 
Han  kendte  desuden  sin  Kones  Hang  til  romantiske  Ven- 
skaber og  vidste  af  Erfaring,  hvilken  Tiltrækningskraft 
hun  havde  for  Æstetikere  af  begge  Køn. 

Overalt,  hvor  de  var  komne  hen,  havde  Digtere  og  Dig- 
terinder opsøgt  hende  og  sluttet  sig  om  hende,  uden  at 
han  nogensinde  havde  stillet  sig  i  Vejen.  Men  søgte  han 

end  ikke  at  lægge  Baand  paa  hendes  Tilbøjeligheder,  havde 
han  aldrig  selv  følt  sig  tilpas  i  det  aandrige  Selskab,  og 
Følelsen  af  hans  egen  Underlegenhed  og  den  aandelige 
Afstand  mellem  dem  var  ikke  egnet  til  at  bedre  de  i  For- 
vejen stærkt  afsvalede,  ægteskabelige  Forhold, 

Sine  Fornøjelser  og  Adspredelser  havde  han  længe  søgt 
paa  egen  Haand  og  mangen  en  flygtig  Forelskelse,  der 
havde  faaet  hans  fyrige  Krigerblod  til  at  bruse  og  skum- 
me, holdt  ham  skadesløs  for,  hvad  Tiden  havde  franarret 
ham.  Af  lang  Varighed  havde  de  hæftige  Udbrud  dog  aldrig 
været  og  uden  at  sætte  dybere  Spor ;  men  denne  Vinter  havde 
bragt  ham  et  nyt  Bekendtskab,  der  overgik  alt,  hvad  han 
før  havde  mødt.  Det  var  en  ung  Dame  fra  Omegnen,  rig 
og  smuk  og  som  tilsyneladende  optog  den  midaldrende  Ge- 
nerals courtoisie  med  stor  Bevaagenhed.  Alt  tilsammen 
Egenskaber,  der  gjorde  hende  ganske  uimodstaaelig  i  hans 
forelskede  Øjne. 

At  forstille  sig  og  lægge  Skjul  paa,  hvad  der  mest  af 
alt  i  Øjeblikket  optog  ham,  havde  aldrig  været  hans  Sag 
og  heller  ikke  nu  prøvede  han  at  dæmpe  sin  overhaand- 
tagende  Begejstring.  Frit  og  aabent  vedkendte  han  sig  sit 
Hjærtes  Tilstand  og  erklærede,  at  forst  nu  kunde  han  have 
vundet  Lykken,  da  det  var  for  sent  og  han  uhjælpelig  var 
bastet  og  bundet. 

De  Udtalelser  satte  Elise  i  den  hæftigste  Bevægelse, 
men  ikke  et  Øjeblik  betænkte  hun  sig  paa,  hvad  hun 
havde  at  gøre. 

At  skilles  fra  ham  og  opløse  deres  lidet  tilfredsstillende 
Ægteskab,  var  vel  Tanker,  der  ikke  var  hende  helt  frem- 
mede, men  altid  havde  hun  kæmpet  dem  ned  og  holdt 
dem  tilbage  til  nu,  da  hun  hørte,  at  det  ogsaa  var  Liitzows 
Ønske.  Nu  var  der  intet  mer  at  betænke  sig  paa.  Hun  min- 
dedes hans  gamle  Ungdomsløfte  og  vilde  ikke  anden  Gang 
staa  hans  Lykke  i  Vejen. 

Uden  Bitterhed  og  uden  et  bebrejdende  Ord  sagde  hun 
ham  sin  Beslutning  og  Lutzow  havde  ikke  Styrke  nok  til 
at  afslaa  det  fristende  Tilbud. 

Hvor  beskæmmet  han  end  følte  sig,  og  hvor  højt  hun  steg 
i  hans  Øjne  ved  den  milde,  værdige  Maade,  hvorpaa  hun 
tog  Afgørelsen  i  sin  Haand,  forlangte  han  dog  ingen  lang 
Betænkningstid;  og  i  al  fredelig  Venskabelighed  blev  Skils- 
misseomstændighederne aftalte,  uden  at  nogen  Tredjemand 
blandedes  med  ind,  uden  at  de  allernærmeste  Slægtninge 
engang  havde  mindste  Begreb  om  Sagen. 

Faa  Maaneder  efter,  allerede  midt  i  Sommerens  Løb 
var  Elise  i  Stand  til  at  forlade  Munster  med  dens  talrige 
Vennekreds  og  det  Hjem,  der  havde  været  Vidne  til  saa 

mange  indre  Kvaler,  saa  mange  dybe  Skuffelser;  men  ogsaa 
til  saa  mange  lykkelige  Stunder. 

LiJtzow  fulgte  hende  til  Dresden,  til  hendes  foreløbige 
Bestemmelsessted  og  Afskeden  var  tung  for  dem  begge. 

Først  ved  Hjemkomsten,  ved  Synet  af  hendes  tomme 
Plads,  syntes  det  at  gaa  op  for  ham,  hvad  der  egentlig 
var  hændet.  Skilsmissen  var  gaaet  saa  hurtigt  og  stilfær- 
digt til,  det  Hele  var  kommen  saa  overrumplende,  at  han 
knap  havde  haft  Tid  til  at  tænke  sig  til  Rette  og  nu,  da 
hans  Ønske  var  bleven  opfyldt,  da  han  var  fri  og  kunde 
gøre  og  lade  som  han  vilde,  følte  han  kun  Sorg  over,  hvad 
hvad  han  frivilligt  havde  givet  Slip  paa  og  tabt. 

Med  sin  vanlige  Umiddelbarhed  gav  han  det  straks  Ud- 
tryk og  sendte  fortvivlede  Klagebreve  efter  den  bort- 
dragne   

—  Ak!  hvor  bitterligt  savner  jeg  ikke  — ,  selv  hvert  af 
dine  smaa  Billeder  paa  Væggen  —  skrev  han  —  de  var 
dig  saa  kære  og  har  derfor  saa  stor  Værd  for  mig;  og  jeg 
farer  bedrøvet  sammen  hver  Gang  mit  Blik  falder  paa  de 
tomme  Rum. 

Hektor  er  altid  om  mig  og  gaar  og  støder  til  mig  med 
Snuden,  som  om  han  forlangte,  at  jeg  skal  bringe  dig  til- 
bage   

Elise  Ahlefeldt-Laurvigen  6 

Hvor  dybt  føler  jeg  ikke,  at  jeg  ikke  altid  har 

handlet,  som  jeg  skulde.  Men  de  ulykkelige  Pengeforholde, 
der  har  forfulgt  os  ligefra  Begyndelsen  af  vort  Ægteskab, 
min  overstrømmende  Fædrelandskærlighed  og  store  Ær- 
gerrighed traadte  forstyrrende  mellem  os  og  gjorde  mig 
uskikket  til  de  huslige  Forholde  — 

Tilgiv  mig! 

Som  en  Bombe  faldt  Efterretningen  om  Skilsmissen  ned 
blandt  de  intetanende  Slægtninge  og  Venner  og  vakte  over- 
alt Bestyrtelse  og  Sorg.  Fra  Slægtningene  i  Danmark  og 
rundt  om  i  Tyskland  strømmede  Breve  og  deltagende  Fore- 
spørgsler til  Dresden. 

Er  det  sandt?  Hvor  er  det  muligt?  —  Men  i  Himlens 
Navn  hvorfor? 

Kun  de  færreste  fik  den  rette  Aarsag  at  vide.  Hvad  de 
to  Ægtefæller  havde  afgjort  mellem  sig,  hørte  kun  dem 
til,  og  Verden  maatte  tænke,  hvad  den  vilde.  Elise,  der 
saa  tappert  værnede  om  sine  egne  Følelser,  ønskede  lige- 
saa  lidt  at  give  Liitzow  til  Pris  og  Fantasien  og  Sladde- 
ren fik  frie  Hænder. 

Hvor  stor  en  Forfærdelse,  Nyheden  ellers  vakte,  ét  Sted 

faldt  den  som  et  Stjerneskud  fulgt  at  Haabets  lysende  Stri- 
me.  Det  var  i  Magdeburg. 

Selv  overfor  Vennen  havde  hun  fortiet  Sagens  rette 
Sammenhæng  og  kun  løseligt  hentydet  til  det  skæbne- 
svangre Skridt,  hun  stod  i  Begreb  med  at  tage  og  Immer- 
mann  der  kendte  hendes  store  aandelige  Blufærdighed  og 
respekterede  den,  vovede  ikke  at  spørge,  men  undgik  om- 
hyggeligt det  farlige  Skær,  til  Sandheden  kom  for  Dagen 
og  ikke  længer  kunde  skjules. 

Det  Aar  han  havde  tilbragt  i  sin  „prosaiske  Fødeby" 
skilt  fra  hende  og  kun  optaget  af  tørre,  juridiske  Arbejder, 
havde  ikke  gjort  noget  Skaar  i  hans  stærke  Følelse,  selv 
om  det  havde  bragt  dem  og  ham  selv  mere  i  Ligevægt. 

Det  var  paa  høj  Tid,  han  havde  forladt  Miinster,  skulde 
han  være  i  Stand  til  at  faa  sin  Embedseksamen  fra  Haan- 
den  og  kunne  fortsætte  sin  juridiske  Løbebane,  det  Leve- 
brød, han  som  Forfatter  og  Digter  aldrig  kunde  vente  at 
skaffe  sig.  Kun  med  Opbydelsen  af  alle  sine  Kræfter  var 
det  lykkedes  ham  i  Begyndelsen  at  rive  sig  løs  fra  den 
Fantasiverden,  han  saa  hovedkulds  var  styrtet  ud  i,  og 
vende  tilbage  til  den  moderlige  Jord.  De  velkendte  Om- 
givelser var  ham  fremmede,  Menneskerne  om  ham  fore- 

kom  ubetydeligere  end  nogensinde  og  Arbejdet  der  „styr- 
tede over  ham",  laa  som  en  stentung  Last  og  hindrede 
hver  fristende,  lille  digterisk  Eskapade. 

Men  alt  som  Maanederne  løb,  kom  der  større  Orden  i 
hans  kaotiske  Indre.  De  gamle  Ideer  traadte  af  sig  selv 
i  Kraft  igen  og  den  halve  Side  af  hans  Væsen,  der  saa 
længe  havde  ligget  under,  det  solide  Immermannske  Bor- 
gersind, nedarvet  fra  Fader  til  Søn  i  mange  Led,  skød 
sagtelig  op  og  gjorde  sig  gældende.  Og  nu  kom  Haabet 
til.  Haabet  om  at  se  en  lykkelig  Udgang  paa  det  Forhold, 
der  havde  bragt  ham  til  Livets  Yderpunkter,  svunget  ham 
mellem  den  hæftig  te  Nydelse  og  de  sorteste  Selvmords- 
tanker; om  at  kunne  kalde  den  hidtil  uopnaaelige  sin  og 
se  hende  uopløseligt  knyttet  til  sig,  mangedoblede  hans 
Energi  og  gav  ham  al  hans  Livsmod  tilbage. 

Døgnet  havde  ikke  Timer  nok  til  hans  mægtige  Virk- 
somhedstrang.  Han  læste  og  studerede,  skrev  og  knyttede 
Forbindelser.  Omgikkes  med  Planer  om  at  træde  i  Di- 
plomatiets Tjeneste,  begyndte  den  æstetiske  Afhandling, 
der  skulde  bringe  ham  Doktortitlen,  alt,  blot  for  at  skaffe 
sig  en  Position,  en  Rang,  der  kunde  bringe  ham  den  el- 
skede et  Skridt  nærmere  —  og  altid  fandt  han  Tid  nok  til 
at  sende  lange,  opmuntrende  Breve  til  Dresden. 

Varmt  og  indtrængende  søgte  han  at  overtale  hende  til 
at  komme  til  Magdeburg  og  slaa  sig  ned  i  hans  Nærhed 
„skønt  Byen  paa  Forhaand  var  dømt  til  at  vinde  hendes 
Mishag  og  kun  havde  det  ene  Fortrin,  at  have  fostret  hen- 
des bedste  Venner"  —  og  hans  indtrængende  Opfordrin- 
ger gjorde  omsider  deres  Virkning. 

Opholdet  i  Dresden  havde  ikke  bragt  Elise  den  Ro  og 
Stilhed,  hun  ene  søgte  og  forlangte.  Den  Duft  af  Pikan- 
teri og  Skandale,  den  uventede  Skilsmisse  havde  skabt 
om  hendes  berømte  Navn  og  den  uigennemtrængelige 
Hemmelighedsfuldhed,  der  dækkede  over  Motiverne  vakte 
Dresdnernes  levende  Nysgerrighed,  og  meget  imod  sin 
Vilje,  saå  hun  sig  snart  som  Midtpunkt  for  en  Deltagelse 
og  Interesserthed,  hun  for  enhver  Pris  vilde  undgaa.  1  en 
Følelse  af  Utryghed  og  Hjemløshed  besluttede  hun  sig  til 
at  gaa  ind  paa  Vennens  Forslag  og  vælge  et  Landsted  i 
det  saa  ilde  omtalte  Magdeburgs  Nærhed  til  sit  fremtidige 
Hjem. 

Men  et  Landsted  var  i  Miles  Afstande  ikke  at  faa  til 
Købs,  og  indtil  en  passende  Bolig  kunde  opdrives,  tog  hun 
foreløbig  ind  i  det  Immermannske  Hjem. 

Det  var  et  højst  forunderligt  partie  carrée,  de  ulige  Hus- 
beboere  dannede  og  et  ligesaa  forunderligt  Liv,  de  kom  til  at 

føre  sammen.  Den  aldrende  Krigsraadinde,  der  i  den  for- 
nemme Gæst  saå  sin  vordende  Svigerdatter  og  prøvede  at 
behandle  hende  derefter,  formaaede  dog  ikke  helt  at  frigøre 
sig  for  den  Angst  og  Mistillid,  hun,  under  Sønnens  aare- 
lange  Ophold  i  Miinster,  havde  indgydt  hende.  Og  mens 
Digteren  hyldede  hende  som  en  Dronning,  saå  hans  yngre 
Broder  til  i  sky  Ærbødighed,  uden  at  det  heller  lykkedes 
Elise  at  vinde  hans  Fortrolighed.  En  usynlig  Mur  laa 
skillende  mellem  dem  og  forbød  al  naturlig  Harmoni  og 
som  en  Lettelse  føltes  det  for  alle  Parter,  da  Foraarets 
Komme  bragte  en  Forandring.  Elise  brød  op  og  flyttede 
ind  i  et  Hus  i  Nærheden  og  Immermann  rejste  til  Berlin 
for  at  gaa  op  til  sin  Eksamen. 


Liitzow  havde  imidlertid  gjort  alle  fornødne  Skridt  til 
at  faa  Skilsmissen  bragt  i  Orden.  Efter  at  han,  under  et 
Ophold  i  Danmark,  havde  ordnet  alle  Papirer,  var  Sagerne 
bragt  saa  vidt,  at  den  lovformelige  Skilsmisse  faa  Maane- 
der  efter  i  April  1825  kunde  ligge  færdig  til  Offentlig- 
gørelse. 

Dens  Ordlyd  gav  Nysgerrigheden  ikke  megen  Tilfreds- 
stillelse —  „skønt  dette  Ægteskab  begyndte  lykkeligt  — 
hed  det  —  blev  den  ægteskabelige  Fred  senere  hen  for- 


FEMTE    KAPITEL  87 


Styrret  paa  Grund  af  afvigende  Meninger  om  Livet  og  de 
menneskelige  Forholde.  Ingen  Part  tillægges  Hovedskyl- 
den. Begge  Parter  gives  uindskrænket  Tilladelse  til  at 
indgaa  nyt  Ægteskab." 

Under  Skilsmisseforhandlingerne,  som  baade  før  og  efter, 
vedblev  Liitzow  at  føre  den  livligste  Brevveksling  med  sin 
forhenværende  Kone. 

—  Hører  jeg  i  lang  Tid  ikke  fra  dig  —  skrev  han  fra 
Munster,  kort  før  Skilsmisseaktens  Tilsynekomst  —  bliver 
jeg  altid  ængstelig  til  Mode. 

Din  Lykke  er  mit  eneste  Ønske.  Véd  jeg  blot,  at  du 
er  tilfreds,  faar  jeg  atter  Fred  og  mit  bitre  Samvittigheds- 
nag tier  for  en  Stund.  Vær  lykkelig  —  af  Medlidenhed 
med  mig! 

Den  stakkels  General  havde  virkelig  hendes  Medliden- 
hed behov.  Sagerne  havde  taget  en  alt  andet  end  lystelig 
Vending  for  ham.  Den  almene  Misstemning  havde  han 
faaet  imod  sig  og  i  saa  stærk  en  Grad,  at  den  enddog 
influerede  paa  hans  Hjærtens  Udkaarne  og  fik  hende  til, 
under  et  ganske  intetsigende  Paaskud,  at  trække  sig  til- 
bage i  det  afgørende  Øjeblik. 

Og  Elise  maatte  atter  trøste  ham.  Til  hende  vendte  han 
sig  under  Livets  mange  Sorger  og  Bekymringer  og  troligt 

hjalp  hun  ham,  saa  vidt  det  stod  i  hendes  Magt.  Først 
efter  at  det  ægteskabelige  Baand  var  løst,  fik  Forholdet 
den  varme  Inderlighed  tilbage,  det  engang  i  Begyndelsen 
havde  haft. 

Lykkelig  og  forhaabningsfuld  kom  Immermann  tilbage 
fra  Berlin,  hvor  han  i  den  litterære  Varnhagenske  Kreds 
var  bleven  modtaget  og  mødt  med  en  Forstaaelse,  han 
hidtil  ikke  var  bleven  forvænt  med.  Sin  Eksamen  havde 
han  bestaaet  med  Udmærkelse  og  kun  ét  manglede  end- 
nu, for  at  Lykken  skulde  være  fuldkommen.  At  det  vilde 
ske,  haabede  han  med  hele  Ungdommens  og  Attraaens 
Styrke,  at  Elise  delte  hans  Følelser,  vidste  han  bestemt, 
og  dog  var  det  med  samme  bævende  Angst  og  Spænding, 
som  han  første  Gang  traadte  over  hendes  Dørtærskel,  at 
han  atter  nu  kom  til  hende,  for  at  lægge  sin  Skæbne  i 
hendes  Hænder. 

Og  ligesom  første  Gang  gik  han  fra  hende,  bedøvet  og 
fortumlet,  —  ikke  af  Lykke  og  Forhaabninger;  men  af  det 
bestemte  Afslag,  hun  havde  givet  ham. 

Om  atter  at  indgaa  et  Ægteskab  vilde  Elise  ikke  høre 
Tale  og  alle  hans  indtrængende  Ord  og  hede  Løfter  rok- 
kede ikke  hendes  faste  Beslutning.  Halv  instinktmæssigt 
reagerede  hendes  Indre  mod  at  underordne  sig  de  smaa- 

borgerlige  Forholde,  hun  i  hans  Hjem  havde  lært  at  kende, 
og  desuden,  hvad  tjente  vel  de  ydre  ægteskabelige  For- 
mer til  andet,  end  at  ødelægge  den  indre,  sjælelige  Sym- 
pati? 

Hvor  mange  lykkelige  Begyndelser  havde  hun  ikke  set 
ende  i  den  sørgeligste  Disharmoni,  og  hvilke  Erfaringer 
havde  hun  ikke  høstet  i  Livets  Løb!  I  sit  eget  Ægteskab, 
i  sine  Forældres;  i  sit  gamle  Land,  i  det  nye,  paa  faa 
Undtagelser  nær,  lutter  Misstemning,  lutter  Skuffelser  og 
ulykkelige  Opløsningstilstande. 

Og  var  hendes  Kærlighed  stærk  nok  til  at  holde  den 
farlige  Prøve  ud,  vilde  hans  vedblivende  være  den  sam- 
me? Der  var  seks  Aar  imellem  dem,  vilde  det  ikke  én 
Gang  træde  hindrende  frem?  Vilde  det  ikke  tynge  ham 
og  stække  hans  Digterfantasi  at  være  bundet  til  en  saa 
meget  ældre  Kone?  Nej,  frit  og  ubundet  maatte  deres 
Forhold  være,  skulde  det  bringe  dem  begge  en  varig  Lykke 
og  Tilfredsstillelse. 

Hans  kraftige  Protester  og  glødende  Forsikringer  hjalp 
ikke  det  mindste.  Hvor  lydhør  hun  end  ellers  var,  hvor 
varmt  forstaaende,  her  stødte  han  mod  en  Mur  og  hans 
dybtfølte  Ord  til  Familielivets  Pris,  om  Ægteskabets  hel- 
lige Mission  var  spildt  og  faldt  døde  til  Jorden, 

Sin  Fortvivlelse  og  Skuffelse  gav  han  Luft  i  en  ny  Digt- 
ning, den  femakts  Tragedie  „Cardenio  og  Gelinde",  hvis 
hele  Handling  genspejlede  de  virkelige  Forholde.  Men 
omendskønt  Tragedien  forhøjede  hans  Digterry  og  vakte 
større  Opmærksomhed,  end  hans  øvrige  Arbejder  havde 
mødt,  skønt  hans  Ord  —  som  Borne  skrev  —  „ikke  lød 
som  en  pjaltet  Klynken,  men  som  en  mandig  Sorg,  der 
gav  Haab  om,  at  Digteren  vilde  gaa  kraftigere  ud  af  den, 
naar  den  vel  var  overstaaet"  —  havde  hans  poetiske  Kla- 
ger ikke  mere  end  hans  Prosa  Indflydelse  paa  Elises  faste 
Forsæt.  Og  Aaret  gik  til  Ende,  uden  at  det  havde  bragt 
ham  et  Skridt  nærmere  til  Maalet  for  hans  hede  Begær. 

Ganske  af  sig  selv  var  de  diplomatiske  Flyvegriller  døde 
ud,  og  med  en  Art  dump  Resignation  modtog  han  ved 
det  nye  Aars  Begyndelse  en  Udnævnelse  til  Landsrets- 
dommerembedet i  Diisseldorf.  Livet  uden  Elise  var  ham 
intet  værd.  Tanken  om  atter  at  begynde  en  Tilværelse 
fjærnt  fra  hende,  syntes  ham  simpelt  hen  uudholdelig  og 
han  opsøgte  hende  paany  og  bestormede  hende  med  Bøn- 
ner om  dog  at  opgive  sin  fortvivlede  Modstand,  at  forlade 
sit  høje  Standpunkt  og  følge  ham  —  ikke  at  fordømme 
ham  til  en  aandelig  Død. 

Og  saa  inderlige  var  hans  Ord,  saa  hæftig  hans  Sinds- 

bevægelse,  at  hun  forstod,  at  der  laa  den  bitreste  Alvor 
bagved  og  endelig  gav  hun  efter  og  lovede  at  følge  ham  og 
vie  ham  sit  Liv  —  dog  ikke  som  hans  Hustru,  men  som 
hans  Veninde,  hans  gode  Aand,  der  vilde  hjælpe  til  at 
holde  alt  uskønt  og  plumpt  væk  fra  hans  Digterbane. 

Kun  én  Betingelse  stillede  hun,  at  de  begge  højtidelig 
skulde  love  hinanden  ikke  at  gifte  sig  med  nogen  anden. 

Immermann  gik  ind  paa  Betingelsen,  som  han  vilde 
være  gaaet  ind  paa  alt,  blot  for  at  faa  hende  i  sin  Nær- 
hed og  daglig  at  kunne  være  sammen  med  hende.  Og 
uden  et  Øjebliks  Tøven  gav  han  sit  højtidelige  Løfte. 

Da  Foraaret  brød  frem,  forlod  han  atter  sin  gamle  Føde- 
by, denne  Gang  for  altid,  og  tog  med  Postvognen  ad  Diis- 
seldorf  til,  for  at  sætte  sig  ind  i  sit  nye  Embede;  glad  og 
trostig  til  Sinds  og  dog  med  et  lille  Suk  til  de  høje  Skæbne- 
gudinder, der  saa  sjældent  tvinder  Lykkens  Traad  af  det 
pure  Guld,  men  vindskibeligt  fletter  Hamp  ind  med. 


VI 

I  Modsætning  til  det  prosaiske  Magdeburg  forekom  Diis- 
seldorf  „den  muntre  Stad  ved  den  skummende  Rhin" 
som  et  Stykke  rent  og  skært  Poesi,  der  smilende  bød  sin 
Herre  og  Mester  Velkommen. 

At  finde  et  fredhelligt  Sted,  uden  for  Byens  Grund,  hvor 
de  to,  ene  for  dem  selv,  kunde  føre  deres  fælles  Menage, 
var  Immermanns  første  Tanke  og  i  Derendorf,  den  lille 
venlige  Forstad,  en  halv  Times  Vej  fra  Byen,  fandt  han, 
hvad  han  søgte.  Et  landsens  Hus,  omgivet  af  en  skygge- 
fuld Have  og  skilt  fra  den  øvrige  Verden  ved  en  mægtig 
Hvidtjørnehæk. 

I  August  Maaned,  midt  i  Sommerens  Hjærte,  fulgte 
Elise  efter  og  tog  med  Henrykkelse  sit  nye  Domicil  i  Be- 
siddelse. Det  prunkløse,  lille  Hus  havde  ikke  megen  Lig- 
hed med  det  Slot,  hun  var  vokset  op  i.  ikke  mer  end 
Livet,  der  ventede  hende  her,  havde  med  den  straalende 
Række  Fester,  Tilværelsen  den  Gang  var,  og  dog  følte 
hun  sig  straks  hjemme  og  var  lykkelig  som  i  hine  fjærne 
Tider. 

Idealet,  som  hun  i  Aaringer  havde  dromt  om,  var  traadt 
ud  i  Virkeligheden.  Fri  for  Skrupler  og  nagende  Uro 
kunde  hun  leve  Side  om  Side  med  den  Mand,  der  var 
hende  det  dyrebareste  af  alt.  Kunde  dele  hans  Tanker  og 
hans  Arbejde  og  udelukkende  ofre  sig  for  ham,  og  gen- 
nem ham  for  den  store,  ophøjede  Kunst.  Det  var  dog  et 
Maal,  der  var  mere  værd  end  Alverdens  Storhed  og  Glans! 

Ret  længe  varede  det  ikke,  før  det  „gamle  Bondehus'' 
ganske  skiftede  Udseende  og  fik  Præg  af  sin  Ejerinde.  Ha- 
ven blev  anlagt  med  store,  sollyse  Rabatter,  hvor  et  Utal 
af  Roser  snart  groede  op.  Forkærligheden  for  Roser  var 
en  Medgift  fra  Tranekjær,  der  fulgte  dets  Fosterbarn  Livet 
lang  og  overalt  havde  givet  sig  Udslag,  hvor  hun  havde 
haft  til  Huse;  men  aldrig  naaede  det  en  større  Yppighed 
og  et  rigere  Flor  end  her  i  Derendorfs  sandede,  solvarme 
Jord.  Som  en  duftende  Hær  brød  de  frem  og  fyldte  Luf- 
ten vidt  omkring  med  deres  Vellugt,  langt  opad  Muren 
skød  de  Ranker  og  Skud,  og  allerrigest  bredte  de  sig  foran 
Digterens  Vinduer,  der  vendte  ud  mod  den  store  Forhave. 
To  Hermer,  af  Aristoteles  og  Platon  tronede  midt  i  Flo- 
ret og  var  synlige  fra  hans  Arbejdsværelse  og  indenfor 
dækkedes  Væggene  af  Kobberstik  og  Malerier,  Statuetter 
og  Bøger  i  hans  og  hendes  daglige  Opholdsstuer,  der  var 

forbundne  med  hinanden  ved  et  Gennemgangsrum,  det 
saakaldte  Bibliothek. 

Og  rer  længe  varede  det  heller  ikke,  før  en  og  anden 
af  de  ledende  Mænd  i  de  Diisseldorfer  Kunstnerkredse  søgte 
at  bryde  ind  gennem  Tjørnehækken  til  det  forvandlede 
Torneroseslot  og  hvem,  det  først  lykkedes  at  komme  ind 
bag  Hækken  og  videre  ind  bag  de  aabne  Havedøre,  havde 
ikke  let  ved  at  løsrive  sig  derfra. 

Med  stor,  ublandet  Tilfredsstillelse  havde  Diisseldorfs 
Indbyggere  fra  først  af  budt  deres  nye  Landsretsdommer 
Velkommen.  Hans  voksende  Digterberømmelse  kunde  blot 
bidrage  til  at  kaste  Glans  over  deres  By  og  i  den  brogede 
Kunstnerkoloni  gjorde  hver  frisk,  ny  Tilvækst  en  sikker 
Virkning.  Noget  anderledes  stillede  det  sig  med  Hensyn 
til  hans  Ledsagerinde,  den  fraskilte  Generalinde,  hvis 
Skilsmisse  nylig  havde  vakt  en  saa  pinlig  Opsigt,  og  om 
hvem  man  vidste,  at  hun  ikke  kom  som  Digterens  For- 
lovede, og  ikke  var  hans  Slægtning,  ikke  engang  tysk  af 
Fødsel. 

Snærperi  og  stræng  Regelrethed  var  just  ikke  det,  der 
i  Almindelighed  stemplede  de  glade  Rhinlændere,  men 
det  usædvanlige  ved  det  Immermann-Liitzowske  Forhold 
faldt  dem  straks  for  Brystet. 

Hvad  skulde  man  tro  og  tænke?  Hvordan  skulde  man 
forholde  sig  og  overfor  Parret  undgaa  at  lægge  sin  For- 
bavselse eller  rettere  Forargelse  for  Dagen?  —  Lettest 
var  det  at  lade,  som  om  Forholdet  slet  ikke  var  til  og  den 
ekcentriske  Frue  ikke  eksisterede.  Og  med  forsigtig  Smaa- 
borgerlighed  holdt  Bybeboerne  sig  tilbage. 

Omend  Elise  mærkede  deres  Hensigt,  lod  hun  dem 
ubekymret  handle,  som  de  vilde.  Lykken  gjorde  hende 
tryg,  og  hvad  havde  de  uforstaaende  Menneskers  Dom  at 
sige?  Uden  den  ringeste  Bitterhed  saå  hun  sig  detronise- 
ret og  stillet  i  Skygge  for  ham,  der  hidtil  beskedent  havde 
siddet  ved  hendes  Fødder;  det  var  dog  kun  udadtil  Rol- 
lerne var  byttede  om  og  Ofret  kostede  hende  knap  et  Suk. 

Mistilliden  blev  heller  ikke  af  lang  Varighed. 

Som  en  uimodstaaelig  Magnet  virkede  Huset  i  Deren- 
dorf  og  trak  Tysklands  Berømtheder  til.  Og  uden  Und- 
tagelse betragtede  de  berømte  Navne  det  som  en  Udmær- 
kelse, at  kunne  regne  sig  til  det  umage  Digterpars  Ven- 
ner og  modtages  i  Fru  Liitzows  Saloner.  Rygtet  om  hendes 
besnærende  Elskværdighed,  om  hendes  ualmindelige 
Dannelse  og  fine  Kunstsans  fløj  fra  Mund  til  Mund, 
og  over  Lysten  til  selv  at  se  og  dømme,  glemtes  efter- 
haanden   al    Reservation   og   Diisseldorferkunstnere   blev 

ikke  mindre  ivrige  for  at  optages  i  den  udsøgte  lille  Liitzow- 
ske  Kreds,  end  Munsterianerne  før  havde  været. 

Det  var  umuligt  andet  end  at  føle  sig  vel  i  de  smukke 
Omgivelser,  hos  de  to  Mennesker,  der  saa  fortræffelig 
suplerede  hinanden,  hvor  himmelvidt  forskellige  de  end 
af  Natur  og  Oprindelse  var. 

Hvem,  der  kun  havde  sét  Digteren  i  hans  ydre  Op- 
træden, som  Embedsmand,  som  Selskabsmand  eller  blot 
som  Borger  i  sin  By,  kunde  knap  kende  ham  igen,  her- 
ude i  hans  Hjem.  Det  stejle  og  brydske,  der  stak  frem 
ved  hver  en  Lejlighed  ude  i  Livet,  mærkedes  her  kun 
som  vigende  Fasthed,  hans  Vid  blev  mindre  hvast,  hans 
Munterhed  lød  langt  naturligere,  aandeligt  og  legemligt 
traadte  han  varsommere  i  sin  Tilbedtes  Nærhed,  og  det 
dæmpede  og  ømme  gav  hans  robuste  Væsen  en  ganske 
særlig  Charme. 

Til  en  af  Husets  hyppigste  Gæster  hørte  Vilhelm  Scha- 
dow,  den  daværende  Leder  af  Kunstakademiet  og  egentlige 
Stifter  af  den  senere  saa  velkendte  Diisseldorferskole.  Faa 
Aar  forinden  var  han  kommen  til  Byen  og  havde  over- 
taget Posten  efter  sin  berømte  Forgænger,  Peter  Corne- 
lius, og  var  med  fem  Elever  rykket  ind  i  det  nyopbyggede 
Akademi.  Og  uden  andre  Forbindelser,  uden  andre  For- 

udsætninger  end  dem,  han  selv  maatte  skabe,  med  et 
Navn,  der  vel  var  kendt  i  Kunstnerverdenen,  men  ikke 
ud  over  Hjemlandets  Grænser,  alene  ved  egen  Energi 
havde  han  drevet  Skolen  op  til  en  af  de  første  i  Europa, 
hvor  Hundreder  af  unge  Kunstnere  stredes  om  Pladsen  og 
om  den  Ære,  at  kunne  kaldes  hans  Elev. 

Det  var  Malerne,  der  dominerede  Byen.  1  deres  Kunst- 
nerantræk: den  obligatoriske  Slængkappe,  Bulehattene, 
Vildmandsskægget  og  de  lange,  bare  Halse  turede  de  om 
og  gav  Livet  et  halv  fantastisk,  karnevalsagtigt  Præg.  Utal- 
lige var  de  Maskeoptog,  Pantomimer  og  muntre  Fester, 
de  mellem  Aar  og  Dag  opførte  til  Glæde  for  det  modtage- 
lige, fornøjelsessyge  Publikum.  Og  under  deres  regime 
havde  Alvoren,  i  Selskab  med  den  tragiske  Muse,  forlængst 
taget  Flugten. 

Roligt  at  se  til,  hvordan  Tiden  smuldredes  hen  med 
Lystighed  og  Bægerklang  og  hundrede  gale  Paahit,  var 
Immermann  ikke  muligt.  For  en  Tid  kunde  han  lade  sig 
rive  med  af  den  ungdommeligt  kaade  Gaaen  op  i  Narre- 
streger, men  i  Længden  var  det  hans  vægtige  Natur  imod, 
og  Savnet  af  et  dybere  Indhold  og  righoldigere  Udbytte  af 
de  selskabelige  Sammenkomster  fik  ham  til  at  holde  sig 
mere  tilbage.  Han  følte  sit  aandelige  Ansvar  for  stort  og 

befandt  sig,  „som  en  tungt  lastet  Skonnert  blandt  lutter 
lette  Fartøjer,  der  lystigt  krydsede  mellem  hinanden  uden 
Maal  eller  Med,  knap  uden  at  sætte  en  Kølstribe." 

At  skabe  et  bedre  Forhold  i  de  forskellige  Kunstarters 
Stilling,  at  bringe  dem  i  en  dybere  og  nærmere  Berøring 
med  hinanden  og  fremfor  alt  at  bane  Vej,  saa  den  bort- 
flygtede  Muse  atter  kunde  finde  tilbage  til  det  ophøjede 
Stade,  hvor  hun  hørte  hjemme  var  Tanker,  der  lige  fra 
hans  første  Ankomst  til  Byen,  havde  beskæftiget  ham. 

Det  første  Indtryk  han  havde  faaet  af  de  bestaaende 
Tilstande  var  overvældende  —  Han  fortæller  selv  derom 
i  sin  „DiJsseldorfer  Maskerade": 

—  Tænk  Dem  de  to  Modsætninger,  jeg  lige  straks  den 
første  Dag  under  mit  Ophold  her,  blev  Vidne  til. 

Jeg  var  ankommen  ved  Middagstid  og  gik  straks  ud  for 
at  bese  Byen.  Min  første  Gang  galdt  det  nye  Kunstaka- 
demi. Lyse  Gange  og  prægtige,  højloftede  Sale  mødte  mig 
overalt,  hvor  jeg  kom  hen.  Schadow  viste  mig  om  og  jeg 
traf  Lessing  i  fuld  Færd  med  et  af  sine  velkendte  Land- 
skaber, Hildebrandt,  Schirmer  og  Miicke.  Overalt  lovende, 
unge  Talenter  i  harmoniske  Omgivelser,  Skønhed  og  Liv. 

Om  Eftermiddagen  hørte  jeg  paa  Gæstgivergaarden,  at 
der  ogsaa  fandtes   et  Teater  i  Byen.   Og  ligeledes  hørte 

jeg  Navnet  paa  det  Selskab,  der  hvert  Efteraar  rekrutte- 
res fra  nyt  af,  for  saa  efter  Vinteren  igennem  at  have  ar- 
bejdet til  Menneskehedens  Bedste,  at  flyve  fra  hinanden, 
naar  Svalerne  kommer.  Min  anden  Gang  blev  altsaa  til 
Teatret. 

Det  var  ikke  let  at  trænge  ind  i  det  Kunsttempels  aller- 
helligste. Korridorerne  var  bælgmørke  og  Gulvplankerne 
møre,  saa  man  hvert  Øjeblik  traadte  i  et  Hul  og  løb  Pan- 
den mod  Muren.  Eller  man  løb  mod  en  fremspringende 
Post,  der  stod  igen  fra  den  Tid,  da  Bygningen  havde  væ- 
ret et  Bryghus. 

Ingen  kunde  ane,  hvad  han  traadte  paa  i  Parkettet.  Var 
det  Rester  af  gamle  Brædder  eller  ret  og  slet  Jordsmuld? 
Der  blev  mig  fortalt,  at  en  tyk  Herre  engang  gik  med  det 
ene  Ben  gennem  Gulvet  i  sin  Loge.  Damen  nedenunder 
besvimede  af  Skræk,  da  hun  saa  den  sorte  Genstand 
pludselig  skyde  ned  foran  sit  Ansigt,  og  den  arme  Mand 
fik  Benet  ud  af  Led. 

Den  kunstneriske  Udsmykning  af  Salen  bestod  væsent- 
ligst i,  at  der  under  Logeranden  var  anbragt  Navnene  paa 
de  berømteste  Dramaturger  og  Komponister,  malet  i  rødt 
og  sort.  Men  Lysekronen  gav  saa  mat  et  Skin,  at  ingen 
kunde  læse,  hvad  der  stod.  Stykkets  Indhold  husker  jeg 

ikke  længer,  men  efter  det  kom  en  Overraskelse.  En 
Gæstgiver  fra  Nabolaget,  der  følte  Kunstens  hellige  Ild  i 
sine  Aarer,  deklamerede  et  Brudstykke  af  Kotzebues  „For- 
tvivlelse" ! 

Jeg  kan  ikke  beskrive  i  hvilken  Sindsstemning,  jeg  gik 
hjem  og  gik  til  Sengs,  mens  mine  Tanker  uafladeligt  kred- 
sede om  Kunstakademiet  og  den  saakaldte  dramatiske 
Scene."  — 


Var  den  parodiske  Forestilling  i  det  gamle  Diisseldorfer 
Bryghus  ikke  netop  Normen  for  Datidens  Skuespilkunst 
i  Tyskland,  var  den  heller  ikke  noget  enestaaende. 

Den  Slappelse,  der  overalt  var  fulgt  paa  den  aandelige 
Højspænding  under  Guldalderperioden,  ramte  ikke  mindst 
den  dramatiske  Kunst.  Og  Sansen  for  god  Komedie  gik 
i  Frø,  som  saa  meget  andet  under  den  alt  beherskende 
Reaktion.  Selv  de  engang  saa  kunstinteresserede  Rege- 
ringskredse vendte  ligegyldigt  Ryggen  til  og  gabede  ugenert, 
naar  de  klassiske  Tragediehelte  viste  sig  paa  Scenen.  Og 
de  Ord,  der  dengang  havde  bragt  Tilskuerne  i  Fyr  og  Flam- 
me og  mægtigt  havde  bidraget  til  at  hæve  og  styrke  Sam- 
fundsfølelsen og  Fædrelandskærligheden  mødte  ingen  Sang- 

bund,  men  lød  hule  og  udvendige  i  al  deres  heltemæssige 
Pathos.  Heltetiden  var  et  overvundet  Standpunkt  og  det 
ophøjede  og  majestætiske  havde  intet  med  det  daglige  Liv 
at  skaffe. 

Af  Hensyn  til  den  politiske  Hygiejne  var  lidt  efter  lidt 
alt,  hvad  der  kunde  vække  de  slumrende  Minder  bleven 
banlyst  fra  Folket  og  den  eneste  Helt,  der  blev  tilbage 
var  Censor,  som  med  et  tveægget  Sværd  drabeligt  gik  løs 
paa  hver  en  Linje,  der  blot  tenderede  mod  det  nationale. 

Publikum  sank  hen  i  en  Dvale,  der  var  lige  bekvem 
for  alle  Parter  og  kun  for  de  Forfattere,  der  forstod  at  føle 
Tidens  Puls  og  indrette  sig  derefter,  der  forstod  at  tilbe- 
rede lette  Pikanterier  å  la  frangaise,  der  gav  Underhold- 
ning for  en  Aften  og  intet  derud  over,  var  Scenen  aaben. 

For  dem,  der  ikke  kunde  og  ikke  vilde  glemme,  saå 
det  sort  ud.  Der  endnu  levede  under  Indtrykket  af,  hvad 
Kunsten  havde  været  og  hvilken  Højde  den  havde  naaet 
til,  inden  den  fatale  Epigontid  tog  sin  Begyndelse.  Der 
ikke  var  i  Stand  til  at  slaa  af  og  slaa  sig  til  Ro  paa  Fæ- 
drenes Lavrbær,  og  som  enddog  betragtede  det  som  en 
Blasfemi  at  røre  ved  deres  Efterladenskaber  og  se  dem 
tillæmpede  og  tilpassede  efter  et  højtæret  Publikums  Tarv. 
Der  gøs  over  at  møde  Shakespeares  Tragedier  forvandlede 

til  Komedier  med  en  paaklistret  glædelig„Wiener-Slutning". 
Og  fandt  det  ikke  mindre  end  et  aandeligt  Drab,  at  se 
„den  værdige,  gamle  Herre  Kong  Lear,  opvakt  fra  de 
døde,  fortsætte  Tilværelsen,  til  Publikums  Beroligelse  i 
Fryd  og  Gammen." 

At  hvert  et  Reformationsforsøg  under  de  Omstændig- 
heder vilde  sluge  Masser  af  Arbejde  og  Udholdenhed  ind- 
saa  Immermann  klart,  og  lige  saa  klart  forstod  han,  at 
skulde  Forsøget  lykkes  og  bære  Frugt,  maatte  Jordbunden 
præpareres  lige  fra  Begyndelsen.  Tanken  om,  at  udrette 
noget  med  den  sammenløbne  Trup  i  den  hensmuldrende, 
gamle  Bryghusbygning,  havde  han  hurtigt  opgivet,  under 
Forsøget  paa  selv  at  sætte  sin  „Andreas  Hofer"  i  Scene, 
og  han  besluttede  derfor  helt  at  begynde  forfra  og  at  give 
en  Art  halvoffentlige  Oplæsninger  efter  Tiecks  og  Holteis 
Mønster,  for  paa  den  Maade  at  vække  Sansen  for  de  store 
Klassikeres  store  Dramaer  og  Lysten  til  igen  at  se  dem 
opførte  paa  Scenen. 

Ideen  viste  sig  straks  at  slaa  an. 

Malerne,  der  greb  hver  en  Lejlighed  til  at  møde  noget 
usædvanligt,  overlod  ham  villigt  et  Atelier,  der  paa  Fore- 
læsningsaftenerne  omdannedes  til   en   rigt  oplyst  Salon, 

hvor  Vægge  og  Døre  skjultes  under  Studier  og  store  Lær- 
reder, som  med  deres  brogede  Indhold  og  rige  Farvetoner 
gav  Foretagendet  et  artistisk,  halv-akademisk  Sving. 

At  en  Digter  holdt  dramatiske  Oplæsninger  var  endnu 
noget  nyt  og  ukendt  i  Diisseldorf,  og  den  fornemme  Ver- 
den, som  længe  havde  holdt  sig  fjærnt  fra  alt,  hvad  der 
havde  med  den  usselige  gamle  Teaterkasse  at  skaffe,  strøm- 
mede nysgerrige  til  dette  nye  Paafund. 

Læseaftnerne  blev  en  Succes,  en  Modesag,  hvor  Hof- 
fets Damer  og  Herrer  og  Omegnens  Adel  satte  hinanden 
Stævne.  Dets  halv  private  Karakter,  de  kunstneriske  Om- 
givelser og  ikke  mindst  de  romantiske  Livsforhold,  under 
hvilke  Digteren  levede,  pirrede  Lysten  til  at  se  ham,  end- 
nu mere  end  til  at  høre  ham  fortolke  Schiller  og  Goethe. 
Man  begyndte  med  at  komme  for  Digterens  og  ikke  for 
Digtningens  Skyld,  men  man  endte  med  at  komme  for 
begges. 

I  tre  Vintre  efter  hinanden  holdt  de  Oplæsninger  ved, 
da  en  Begivenhed  hændte,  som  gav  Reformplanerne  en 
endnu  videre  Retning. 

Diisseldorf  fik  en  ny  Teaterbygning. 

—  En  Sommerdag  drog  Murere  og  Tømrere  ind  i  den 
faldefærdige,  gamle   Rønne  —  fortæller   Immermann    — 

Og  rev  Bjælker,  Sparværk,  Bænke  og  Piller  ned  og  lod 
intet  andet  end  de  fire,  nøgne  Mure  tilbage.  Derpaa  mu- 
rede Murerne  og  Tømrerne  huggede  til  og  efter  dem 
fulgte  Polerere,  Kalkpudsere,  Snedkere,  Malere  og  For- 
gyldere. Der  savedes,  høvledes,  huggedes  og  støjedes  om 
Kap  indenfor  de  fire  Vægge.  Man  gik  i  Lag  med,  hvad 
der  i  de  senere  Aar  saa  ofte  er  gjort,  at  bygge  en  ny 
Scene. 

Den  hele  By  interesserede  sig  levende  for  den  nye 
Bygning,  men  ikke  én  for,  hvad  der  skulde  gaa  for  sig 
inde  i  de  nye  Haller. 

Jeg  gik  stadig  ud  og  ind  og  saå  til,  uden  at  ane,  hvad 
der  skulde  møde  mig  derinde.  En  skønne  Oktoberdag 
stod  jeg  ganske  alene  inde  i  Bygningen.  Prosceniumspil- 
lerne var  alt  færdige  og  lyste  mod  mig  med  de  forgyldte 
Kapitæler,  rundt  om  mødte  mit  Øje  lutter  skinnende  For- 
gyldning, Lakering  og  brogede  Arabesker.  Paa  Scenen  laa 
pragtfulde  Dekorationer  stablede  op  og  pludselig  for  det 
Spørgsmaal,  som  et  Lyn  ned  i  mig:  —  er  det  atter  blot 
Rammen,  der  skal  fornyes  og  forskønnes  og  Indholdet 
blive  det  samme,  slette  Opkog  som  altid! 

Det  syntes  mig  saa  urimeligt,  at  mit  hele  Sind  kom  i 
Oprør.  Og  uden  at  tænke  paa  Besværlighederne,  der  vilde 

møde  mig  og  de  mulige,  skæbnesvangre  Følger,  fattede 
jeg  den  Beslutning  at  ville  stifte  noget,  der  var  de  smuk- 
ke Søjler,  Dekorationer  og  Forgyldning  værdig. 

Det  var  et  rent  eventyrligt  Indfald.  Jeg  var  endnu  en 
fremmed  i  Rhinegnen  og  det  store  Publikum  saa  godt  som 
ukendt,  uden  praktiske  Erfaringer  og  meget  af  hvad,  jeg 
vilde  lære  andre,  maatte  jeg  først  lære  selv.  —  Men  den 
Slags  Indskydelser  kommer  som  en  uimodstaaelig  Trang. 
Jeg  har  flere  Gange  oplevet  det  og  altid  er  der  kommet 
noget  ud  deraf."  — 

Med  ægte  Immermannsk  Energi  gik  han  til  Værks,  og 
inden  Solen  gik  ned  hin  skønne  Oktoberdag,  havde  han 
allerede  erhvervet  enkelte  Proselyter  for  sine  store  Gen- 
fødelsesplaner,  og  deres  Antal  formeredes  stadigt.  Hans 
„Sædemandsvirksomhed"  var  ikke  gaaet  sporløst  hen  og 
den  lille,  udvalgte  Tilhørerkreds,  der  Vinteren  igennem 
havde  fulgt  ham,  svigtede  heller  ikke  nu,  men  tilsagde 
deres  Bistand. 

En  Teaterforening  blev  stiftet  med  det  Formaal,  at  op- 
føre enkelte  „Mønsterforestillinger"  for  med  dem  som 
Overgangsled  senere  at  gaa  over  til  at  overtage  Byens  Scene 
med  ham  som  øverste  Leder. 

Schadow  traadte  beredvillig  til,  fulgt  af  sine  bedste  Ele- 
ver. Historiemaleren  Hildebrandt  paatog  sig  at  arrangere 
de  store  Masseoptog  og  Grupperinger,  Landskabsmalerne 
Lessing  og  Schirmer  malede  Dekorationer,  Digteren  Uech- 
tritz,  der  kort  forinden  var  kommen  til  Byen  i  Embeds- 
medfør,  „forspændt"  —  som  sin  Broder  i  Apollo,  —  for 
Fru  Justitias  Karre",  gik  med  Begejstring  op  i  Ideen  og 
endelig  knyttedes  nok  et  Navn  til  det  unge  Foretagende, 
der  lyste  højt  over  sin  beundrende  Samtid;  det  var  Felix 
Mendelsohn-Bartholdys. 

Den  festlige  Rhinby,  hvor  Luthers  bekendte,  livsforher- 
ligende  Vers  dyrkedes  højt,  trods  al  Katolicisme,  havde 
altid  øvet  stærk  Tiltrækning  paa  den  unge,  muntre  Kom- 
ponist, og  uden  synderlige  Overtalelser  lod  han  sig  be- 
væge til,  at  tage  fast  Ophold  der  og  i  nogle  Aar  vie  sit 
Ry  og  sine  Kræfter,  til  at  hjælpe  det  forfaldne  Musikliv 
paa  Fode  og  overtage  Kapelmesterposten  ved  det  nye 
Teater.  Et  Arbejde  under  saa  ekstraordinære  Omstændig- 
heder og  med  et  saa  ophøjet  Maal  for  Øje,  syntes  selv 
den  forvænte  Menneskenes  Yndling  en  ærefuld  Opgave, 
og  det  varme  Venskab,  der  trods  al  indre  og  ydre  For- 
skellighed var  opstaaet  mellem  ham  og  dets  Stifter  og  Le- 
der, gjorde  Udslaget. 

Læseprøverne  holdtes  i  en  af  Akademiets  klosterlignende 
Sale,  Under  Vinduerne  brusede  Rhinen  og  de  hvide  Vægge 
rødmede  i  den  nedgaaende  Aftensol.  Ved  Bølgeskvulpet 
og  i  de  skiftende  Belysninger  blev  Stavelserne  udmaalte, 
Accenterne  fastslaaede  og  Talens  Lys  og  Skygge  udar- 
bejdet og  i  de  poetiske  Omgivelser  lagdes  Grunden  til  de 
senere  saa  meget  omtalte  Diisseldorf  Mønsterforestillinger. 

Det  var  en  straalende  travl  Tid,  der  fulgte.  En  Iver  og 
Oprømthed  laa  i  Luften,  en  feberagtig  Spænding,  der  i 
mangt  og  meget  mindede  om  den,  der  gik  forud  for  Kri- 
gen 1813.  Ligesom  den  Gang  var  det  Enhedstanken,  der 
laa  bagved  og  satte  alle  Kræfter  i  Bevægelse,  som  den 
Gang  var  det  for  Ærens  og  ikke  for  Vindingens  Skyld,  de 
forskelligste  Kræfter  traadte  sammen,  for  med  Aandens 
blanke  Vaaben  at  generobre,  hvad  der  ved  Tidens  Ugunst 
var  gaaet  tabt.  Maalet  var  det  samme,  omend  Midlerne 
ikke  var. 

Og  et  Skæbnetræk  vilde,  at  den  samme  Kvinde  nu  som 
den  Gang  stod  ved  den  ledende  og  styrendes  Side. 

Uden  at  stille  sin  Person  i  Forgrunden  øvede  hun  en 
mægtig  Indflydelse  i  det  stille,  var  den  usynlige,  drivende 
Kraft,  der  stod  bagved  og  satte  det  store  Maskineri  i  Gang. 

Det  var  ude  i  det  fredelige  Derendorf,  at  Planerne  blev 

til  Og  kom  i  Vækst.  Og  under  de  daglige  Samtaler  med 
hende  var  det,  at  Immermann  klargjorde  for  sig  selv, 
hvordan  han  skulde  gaa  til  Værks.  For  hende  han  gjorde 
Prøveoplæsninger  og  endelig  ogsaa  hendes  Kritik,  han  ene 
rettede  sig  efter,  hvor  opfarende  og  unaadigt  han  end  i 
Øjeblikket  optog  den. 

De  Grundsætninger,  hun  var  vokset  op  i,  den  dybe 
Ærbødighed  for  Kunsten,  der  var  gaaet  hende  i  Blodet 
som  Fædrenearv,  gav  hendes  Dom  en  Sikkerhed  og  Over- 
vægt, som  han  villigt  anerkendte  og  fik  ham  til  ikke  at 
foretage  et  Skridt,  uden  at  det  havde  hendes  fulde  Billi- 
gelse. 

Men  sin  første  Beslutning  blev  hun  tro,  ikke  personlig 
at  tage  Del  i  Arbejdet  og  blande  sig  med  det  Diisseldorf- 
ske  Selskab,  for  ikke  paany  at  udæske  Spidsborgerlig- 
heden, der  saa  synligt  var  blusset  i  Vejret  ved  hendes 
Ankomst  dertil  og  ikke  atter  at  give  den  Vaaben  i  Hænde. 

I  Naturen  rundt  om  hende  fik  hun  rigelig  Erstatning 
for,  hvad  Menneskene  i  deres  Snæversyn  smaaligt  holdt 
tilbage  og  ensformig  blev  Tilværelsen  derude  aldrig. 

De  fortræffelige  Kommunikationsmidler  Diisseldorf  ejede 
fremfor  nogen,  den  livlige  Rhinfart,  der  evigt  bragte  gamle 
og  nye  Venner  til  Stedet  og  holdt  Forbindelserne  vedlige. 

fristede  lige  saa  meget  selv  til  stadige  Udflugter.  Og  mang- 
foldige var  de  kortere  og  længere  Rejser,  hun  i  Aarenes 
Løb  foretog  alene,  sammen  med  Vennen  eller  i  Selskab 
med  flere. 

Heller  ikke  sjældent  hændtes  det,  at  de  Sammenkom- 
ster, der  var  begyndt  ved  den  rødmende  Solnedgang  inde 
i  Akademiets  hvidkalkede  Haller,  forlagdes  ud  til  Have- 
husets brogede  Stuer  og  først  endte  ved  det  rødmende 
Morgengry, 

Med  Mendelsohn  ved  Flyglet,  under  den  livligste,  højt- 
flyvende Passiar  fløj  Timerne  med.  Ingen  vidste,  hvor  de 
blev  af  og  lige  uforglemmelige  blev  de  for  alle,  de  Deren- 
dorfernætter  under  Elises  Præsidium. 

Det  første  Resultat  af  det  ihærdige  Samarbejde  blev 
over  al  Forventning.  Forsøget  var  en  Begivenhed,  der 
Uger  i  Forvejen  var  imødeset  med  den  største  Interesse. 

Ingen  anede,  hvad  der  egentlig  skulde  komme  ud  af 
Tingene,  da  Tæppet  gik  til  Vejrs  for  „den  lærde  Scene", 
med  Lessings  velkendte  St\'kke,  .,Emilia  Galotti"  som  Før- 
steforestilling. 

—  I  Begyndelsen  sad  Publikum  i  stum  Forbavselse  — 
hedder  det  i  Immermanns  Memorabilier  —  over  at  de 
deroppe    ikke   skreg  og  prækede  og  stoltserede  planløst 

omkring,  som  de  plejede,  men  talte  og  opførte  sig  som 
Mennesker,  og  det  ovenikøbet  som  Mennesker,  der  følte 
sig  i  Samklang  med,  hvad  de  forestillede!  Ikke  en  Lyd 
hørtes  i  det  overfyldte  Hus. 

Men  lige  fra  den  store  Disput  mellem  Appiani  og  Ma- 
rinelli  kom  Tilskuerne  i  Fyr  og  Flamme  og  følte  sig  fri- 
gjorte for  den  Tvang,  der  hidtil  havde  holdt  dem  fangne 
og  Jublen  steg  fra  Scene  til  Scene  lige  til  Forestillingens 
Slutning. 

Det  gamle,  udspillede  Stykke  frembragte  en  ganske  over- 
raskende Virkning.  Sagens  Kredit  var  grundfæstet,  og  alle 
var  tilfredse.  I  Dagene,  der  fulgte,  taltes  ikke  om  andet, 
hvor  to  mødte  hinanden  paa  Gaden  var  Teatret  Samtale- 
emnet. Det  var,  som  om  der  var  overgaaet  Byen  en  uven- 
tet Lykke!"  — 

Opmuntret  af  Heldet  og  med  de  bedste  Forhaabninger 
bestemte  Immermann  sig  til  at  søge  et  Aars  Orlov  fra  sit 
Dommerembede,  for  helt  og  udelt  at  kunne  give  sig  sine 
litterære  Opgaver  i  Vold  og  følge  sin  Antagonist,  Grev 
Platens,  ironiske  Raad: 

Keiner  gehe,  wenn  er  einer  Loorbeer  tragen  will  davon 
Morgens  zur  Kanzlei  mit  Akten,  Abends  auf  den  Helikon. 

MEDENS  Tilværelsen  formede  sig  som  et  Digt  for 
Liitzowernes  Heltinde,  sad  Helten  stadig  nagelfast 
i  det  ulyksalige  Miinster  og  følte  sig  ensom  og  forladt  af 
Guder  og  Mennesker. 

Trods  de  ihærdigste  Anstrængelser  for  at  henlede  Op- 
mærksomheden paa  sig  og  sin  levende  Begravelse,  var 
det  endnu  ikke  lykkedes  ham  at  finde  et  villigt  Øre.  Re- 
geringen var  vedblivende  døv  og  blind  for  hans  gamle 
Fortjenester  ogTilstanden  den  samme  aandssløvende  staaen 
i  Stampe. 

Den  friskende  Luftning,  der  et  Øjeblik  trak  op  med 
Julirevolutionen  i  Frankrig,  havde  ikke  gjort  den  mindste 
Virkning,  kun  som  i  et  Glimt  formaaede  den  at  vise,  at 
bagved  Skyerne  var  Himlen  endnu  blaa,  men  Taagen  rul- 
lede atter  frem  og  under  dens  klamme,  tunge  Aande  vis- 
nede igen  hver  lille  fremspringende  Tro  paa,  at  det  no- 
gensinde skulde  blive  anderledes. 

Det  øde  Hus  og  Haven,  der  groede  vildt  og  forfaldt  for 

hvert  Aar,  der  gik,  den  uordentlige,  utilfredsstillende  Ung- 
karletilværelse, Savnet  af  den  styrende  kvindelige  Haand 
blev  ham  mer  og  mer  uudholdelig  og  drev  ham  til  i  For- 
tvivlelse at  søge  en  ny  ægteskabelig  Forbindelse.  Om 
nogen  Forelskelse  var  der  ikke  Tale.  Den  sidste  hæftige 
Følelsesopbrusen  med  den  tragiske  Udgang  havde  tappet 
ham  Hidsigheden  af  Blodet  og  det  var  i  en  Tilstand  af 
vemodig  Resignation  og  medfølende  Sympati,  at  hans  Øjne 
faldt  paa  hans  nylig  afdøde  Broder,  Vilhelm  Liitzows  unge 
Enke,  der  lige  som  han  selv  følte  sig  ensom  og  ulykke- 
lig og  som  med  sin  lille  Datter  sad  i  trykkende  smaa 
Kaar.  Saa  snart  han  havde  bestemt  sig,  skrev  han  til 
sin  fraskilte  Kone  og  underrettede  hende  derom.  Og 
Elise  bifaldt  hans  Plan  af  ganske  Hjærte.  At  vide  ham 
atter  i  ordnede,  huslige  Forholde,  at  tænke  sig  ham  til- 
freds og  veltilpas  og  Tomheden  om  ham  udfyldt,  var  en 
Lettelse,  en  Grund  mere  for  hende  selv  til  fuldt  og  helt 
at  kunne  nyde  det  Liv,  hun  havde  valgt. 

Kort  Tid  efter,  at  han  paany  var  bleven  gift,  sendte  hun 
en  Ansøgning  til  Frederik  den  sjette  om  Tilladelse  til  at- 
ter at  antage  sit  gamle  Navn,  hvad  der  allernaadigst  blev 
hende  bevilget. 

Hvor  forunderlig  en  Virkning,  Afstanden  havde  haft  paa 

Liitzows  Følelse  overfor  hende,  og  hvor  skarpt  og  klart 
et  Syn  paa  Forholdet  han  i  Ensomheden  havde  faaet,  viser 
de  Udtalelser,  han  sendte  hende  i  den  Anledning. 

—  Jeg  finder  det  naturligt,  at  du  antager  dit  gamle  Fa- 
milienavn —  skrev  han  —  det  bringer  dig  Slægten  nær- 
mere og  vil  ved  mange  Lejligheder  skaane  dig  for  bitre 
Erindringer.  Dog,  Mennesket  er  et  mangesidigt  Væsen, 
og  hvor  forstaaelig  jeg  finder  din  Handlemaade,  bragte 
Tanken  om,  at  du  ikke  mere  bærer  mit  Navn,  mig  til  at 
fælde  et  Par  egoistiske  Taarer.  Jeg  synes,  at  du  er  bleven 
mig  ligesom  fjærnere  end  før.  Det  er  gaaet  mig,  som  det 
gaar  med  alle  inkonsekvente  Mennesker,  der  først  handler 
og  saa  tænker  over,  hvad  de  har  gjort! 

Den  Ulykkesstjerne,  der  hvilede  over  hvert  et  Foreta- 
gende, han  i  sit  senere  Liv  indlod  sig  paa,  fornægtede  sig 
heller  ikke  nu  og  ret  mange  Maaneder  var  ikke  forløbne, 
før  han  bitterlig  kom  til  at  fortryde,  hvad  han  havde  gjort. 
Hans  nye  Hustru  passede  ikke  for  ham  mer,  end  han 
passede  for  hende,  og  selv  et  rent  ydre  Skin  af  Fordrage- 
lighed og  Harmoni  var  det  dem  umuligt  at  overholde.  Og 
i  sin  dybe  Skuffelse  var  det  atter  til  Elise  han  vendte  sig, 
for  at  hente  Trøst  og  Forstaaelse. 

Hlise  Ahlefeldt-Laurvigen  8 

At  kunne  mødes  med  hende  engang  igen,  at  tale  med 
hende  og  kunne  udøse  sit  overfyldte  Hjærte  for  hende, 
„der  altid  var  Rede  til  at  komme  andre  til  Hjælp,  der 
først  tænkte  paa  andre  og  sidst  paa  sig  selv,  der  burde 
forgyldes  fra  Top  til  Taa"  —  —  blev  et  saa  overhaand- 
tagende  Ønske  hos  den  ulykkelige  General,  at  han  ikke 
kunde  modstaa  det,  men  endelig  skrev  til  Derendorf  for  at 
melde  sin  Ankomst. 

Gensynet  mellem  de  to  forhenværende  Ægtefæller  var 
lige  varmt  fra  begge  Sider,  omend  Liitzow  var  den,  der 
vanskeligst  kunde  holde  sin  Bevægelse  i  Tømme.  Taarerne 
løb  den  hærdede,  gamle  Krigsmand  ustandseligt  nedad 
Kinderne,  mens  han  atter  og  atter  anklagede  sig  selv  og 
forbandede  sin  utilgivelige  Tankeløshed  og  Letsindighed, 
der  ene  var  Skyld  i,  at  han  havde  mistet  hende  for  be- 
standig. 

Kun  en  Dags  Tid  blev  han  i  hendes  Nærhed,  saa  rejste 
han  atter  tilbage  til  sit  ulykkelige  Hjem  i  den  forhadte 
By  med  de  mange,  tunge,  bitre  Minder,  Men  endelig  slog 
Forløsningens  Time;  og  den  Fraflytningsordre,  han  saalænge 
forgæves  havde  spejdet  efter,  blev  ham  omsider  overbragt, 
dog  uden  at  bringe  den  forventede  Opmuntring  i  hans 
nedtrykte  Tilstand.  Glæden  blev  heller  ikke  af  lang  Varig- 

hed.  Ikke  ret  længe  efter,  at  han  med  Familie  var  bleven 
installeret  i  den  nye  Bolig  i  Torgau,  fandt  Kongen  for 
godt,  at  skænke  hans  Regiment  til  sin  yngste  Søn,  Prins 
Albrecht  og  Liitzow  blev  pludselig  stillet  til  Disposition. 

Skønt  det  laa  i  Sagens  Natur,  at  han  maatte  vige  for 
en  Prins  af  Blodet,  var  Overraskelsen  ikke  behagelig  og 
Krænkelsen  gik  ham  dybt  til  Hjærte.  De  fagre  Ord  og 
klingende  Løfter,  der  blev  hans  Lod  i  det  kongelige  Ar- 
rangement, var  ikke  længer  i  Stand  til  at  vække  hans  God- 
troenhed. Saa  grundigt  var  han  bleven  afspist  med  dem  i 
sit  omtumlede  Liv,  at  han  vel  vidste,  hvad  de  var  værd, 
og  hvor  utilstrækkelig  en  Kost  de  var. 

For  dog  at  være  ved  Haanden,  om  noget  skulde  vise 
sig,  og  personlig  straks  at  kunne  gribe  ind,  tog  han  til 
Berlin  og  lejede  sig  en  møbleret  Lejlighed  nær  Thier- 
garten,  mens  hans  Hustru  og  dennes  lille  Datter  levede 
for  sig  i  Dresden. 

Maaned  efter  Maaned  løb,  uden  at  Løfterne  blev  til 
Handling,  uden  at  hans  personlige  Tilsynekomst  vakte  en 
Gnist  af  Medfølelse  hos  de  stive  Atraper,  der  holdt  Vagt 
om  den  kongelige  Trone,  og  den  forhen  saa  stolte  Officer 
maatte  finde  sig  i  at  se  alle  Døre  lukkede,  og  se  sig  selv 

8* 

betragtet  som  et  Stykke  Skrammel,  der  forlængst  var  gaaet 
af  Brug. 

Til  Elise  skrev  han  i  Efteraaret  1833. 

—  Jeg  har  længe  ikke  ladet  høre  fra  mig,  men  det  fal- 
der mig  saa  svært  at  sige  dig,  hvordan  jeg  lever!  Jeg 
skammer  mig  næsten  over  at  fortælle  det. 

Min  Bolig  her  ved  Thiergarten  er  meget  tiltalende,  men 
jeg  er  ganske  uden  Beskæftigelse.  Ikke  ét  Menneske,  nej, 
ikke  en  menneskelig  Sjæl  mindes  mig  længer. 

Leo  (Broderen)  er  den  eneste,  der  hver  Maanedsdag  af- 
lægger mig  en  pligtskyldig  Visit,  men  han  er  mere  hæ- 
derlig end  behagelig  og  forlader  mig  aldrig,  uden  at  have 
saaret  mine  Følelser  paa  en  eller  anden  Maade.  At  det 
Liitzowske  Navn  saa  ganske  er  ude  af  Kurs,  er  ham  na- 
turligvis ubehageligt,  men  mig  personlig  under  han  nok 
en  lille  Ydmygelse,  skønt  han  naturligvis  ikke  vil  indrøm- 
me det  for  sig  selv  engang,  som  Mennesker  ikke  gør 
under  de  Omstændigheder. 

Men  —  jeg  er  bleven  ganske  afstumpet  og  næsten 
uimodtagelig  for  Indtryk.  Der  maa  et  mægtigt  Basunstød 
til  for  at  vække  mig  op.  — 

Det  mægtige  Basunstød  udeblev  dog  ganske.  Og  mer 
og  mer  forfaldt  han  til  sin  gamle  Beskæftigelse  at  lægge 

Planer  og  bygge  Luftkasteller,  der  ligesaa  hurtigt  ramlede 
i  Grus  igen. 

Hans  Yndlingside  var  det,  at  drage  til  Danmark  og  leje 
sig  ind  paa  Langeland  i  et  af  de  smaa  Musikanthuse,  Grev 
Ahlefeldt  havde  ladet  opføre  til  sit  faste  Kapel.  At  ende 
sine  Dage  der,  i  Erindringen  om  sin  første  Hustru  paa 
hendes  Fødeø,  syntes  ham  en  Hvile  for  Tanken  her  i  den 
kolde,  menneskemyldrende  Hovedstad 

Et  beskedent  Ønske  for  Tysklands  engang  saa  fejrede 
Nationalhelt! 

Men  hvor  beskedent  det  var,  skulde  dog  heller  ikke  det 
gaa  i  Opfyldelse.  Hans  kraftige  Helbred  var  under  de  gen- 
tagende, ubarmhjærtige  Stød  bleven  sat  paa  en  haard  Prøve, 
og  langsomt  begyndte  Kræfterne  at  tage  af.  Han,  der  før 
brusede  op  over  intet  og  ved  enhver  Lejlighed  lod  Hid- 
sigheden faa  frit  Løb,  var  ikke  længer  i  Stand  til  hverken 
at  føle  Had  eller  Vrede.  Og  „Fromheden"  tærede  paa  ham 
som  en  snigende  Syge. 

En  Aften  gik  han  til  Sengs  med  et  let  Ildebefindende 
og  næste  Morgen  fandt  Tjeneren  ham  liggende  død,  med 
et  Udtryk  saa  mildt  og  fredeligt,  som  om  han  lige  var 
sovet  ind.  Paa  Bordet  ved  hans  Seng  laa  et  Par  Bind  af 


118  ELISE    AHLEFELDT-LAURVIGEN 

Shakespeare,  Goethes  Tasso  og  Faust  og  Schillers  Wal- 
lenstein.  Ikke  hans  men  Elises  Yndlingslekture! 

For  et  Øjeblik  bragte  Rygtet  om  hans  uventede,  plud- 
selige Død  hans  Navn  atter  for  Dagen  og  Mindet  om  hans 
Tapperhed  og  eventyrlige  Bedrifter  blev  trukket   frem  af 

Glemslen for  ganske  kort  Tid  efter,  atter  at  synke 

tilbage  igen. 

Et  overvældende,  dybt  Indtryk  gjorde  Sørgebudskabet 
paa  Elise,  der  kort  forinden  havde  modtaget  det  Fødsels- 
dagsbrev,  han  trods  sine  mange  Genvordigheder  aldrig 
glemte  at  sende  hende.  Og  hvori  han  atter  udkastede  nye 
Planer  om  at  mødes  med  hende  og  slaa  sig  ned  i  hendes 
Nærhed,  for  at  de  „paa  en  fornøjelig  Maade  igen  kunde 
omgaaes  hinanden." 

Med  ham  var  et  helt  Livsafsnit  forbi,  og  de  Mennesker, 
hun  havde  staaet  nærest  i  Verden,  hørte  nu  alle  kun  Min- 
derne til. 

Aaret  forinden  var  Grev  Ahlefeldt  død.  Men  Døden 
kom  ikke  brat  og  uventet  som  hos  hans  tyve  Aar  yngre 
Svigersøn.  Det  var  længe  gaaet  ned  ad  Bakke  med  den 
gamle  Greve,  der  rastløs  og  livlig,  som  han  var,  ikke 
vilde  høre  Tale  om,  at  tage  Reb  i  Sejlene  og  give  sig  Tid 

til  at  hvile,  før  et  Nerveslag  ramte  ham  og  afsluttede  hans 
virksomme  Liv. 

Grevskabet  tilfaldt  hans  Brodersøn,  Grev  Christian  Ahle- 
feldt, der  sammen  med  Jordegodset  overtog  den  mægtige 
Gæld,  den  Afdøde  havde  stiftet  og  med  sin  fraværende 
Slægtning  sluttede  en  Overenskomst,  der  sikrede  hende 
en  anselig  aarlig  Sum. 

Vel  var  det  ikke  de  Rigdomme,  Elise  var  født  og  op- 
vokset til  og  som  hun  med  fuld  Ret  havde  kunnet  vente, 
der  nu  faldt  i  hendes  Lod.  Men  endelig  kunde  hun  se 
Fremtiden  roligt  i  Møde.  Og  det  Tryk,  den  forventede  Arv 
hidtil  havde  lagt  over  hendes  Liv,  Sorgen  over  at  se  sig 
forfordelt  og  uretfærdig  behandlet  vejredes  væk,  uden  at 
lade  et  Gran  af  Bitterhed  tilbage  i  hendes  Sind, 

Betegnende  for  Grev  Frederiks  Datter  var  den  Brug, 
hun  straks  gjorde  af  sine  forøgede  Indtægter:  at  dele  med 
andre  og  sørge  for  de  gamle,  der  havde  staaet  hendes 
Slægt  og  Hjærte  nær  og  hvem  Tidernes  Ugunst  og  den 
Tranekjærske  Økonomi  haardest  havde  berørt. 


Den  levende  Interesse,  der  straks   fra  Begyndelsen  af 
havde   fulgt  det  storstilede  Immermannske  Teaterprojekt 

var  paa  en  foruroligende  Maade  ved  at  kølnes,  efter  hvert 
som  Tiden  gik.  Og  dets  Ophavsmand  fik  snart  at  føle,  at 
paa  Tilskuernes  Førsteindtryk  lod  intet  sig  bygge.  Saalænge 
det  Hele  havde  Nyhedens  Friskhed  forholdt  de  sig  rolige  og 
tog  velvillige  imod  hvad  de  berømte  Aander  i  Fællesskab 
fandt  for  godt  at  servere  for  dem.  Men  da  det  efterhaan- 
den  gik  op  for  dem,  at  det  ikke  var  et  blot  og  bart  Forsøg, 
en  Grille,  opstaaet  og  udklækket  i  en  genial  Kunstner- 
hjæme,  men  at  nu  for  ramme  Alvor  de  gode,  gamle  Knald- 
stykker skulde  banlyses  til  Fordel  for  Shakespeare,  Gal- 
deren og  Goethe,  begyndte  det  at  trække  op  til  Uvejr  og 
Tegn  viste  sig  i  Sol  og  Maane,  der  ikke  varslede  godt  for 
dets  fremtidige  Levedygtighed. 

Men  ogsaa  paa  andre  Maader  slog  Vanskeligheder  sig 
til,  som  ingen  dødelig  Sjæl  kunde  forudsætte. 

Trods  al  optænkelig  Umage,  trods  Udøvernes  gode  Vilje 
og  Direktørens  utrættelige  Paapasselighed  kunde  det  ikke 
undgaaes,  at  Smaauheld  og  Kalamiteter  daglig  indtraf,  der 
paany  maatte  overvindes  og  bekæmpes.  Immermann  med 
de  brede  Skuldre,  der  fra  Ungdommen  af  „var  vænnede 
til  tunge  Byrder",  satte  gladelig  sine  Kræfter  ind  og  tog 
de  Stød,  han  vidste,  maatte  til.  For  ham  var  det  en  Livs- 
sag,  der  vel  var  Kampen  værd,  noget  andet  var  det  der- 

imod  med  hans  Medarbejder,  den  forvænte  Mendelsohn, 
Rigmandssønnen  og  Aladdinnaturen,  der  aldrig  i  sit  Liv 
havde  faaet  at  føle,  hvad  det  vilde  sige,  at  trænge  Fod  for 
Fod  gennem  Krat  og  Tjørne,  for  at  naa  et  Maal, 

Og  dog  havde  Publikums  forandrede  Holdning  og  første 
pøbelagtige  Demonstrationer  ligestraks  en  ganske  modsat 
Virkning  paa  de  to  Venner.  Mens  Digteren  blev  syg  og 
maatte  gaa  til  Sengs  af  Ærgrelse,  tog  Komponisten  det 
som  en  Farce,  betragtede  det  som  „en  livlig  Meningstil- 
kendegivelse af  det  letbevægelige  Dusseldorferfolk",  der 
kun  var  til  at  le  af,  selv  om  det  et  Øjeblik  fristede  ham 
til  at  kaste  dem  Taktstokken  i  Hovedet.  Men  de  fortsatte 
Kævlerier,  Intriger  og  Besværligheder,  der  ingen  Ende 
syntes  at  ville  tage,  blev  ham  i  Længden  uudholdelige  og 
svækkede  hans  Tillid  til  Foretagendets  Gennemførlighed. 
Han  lagde  ikke  Skjul  paa  sin  Mening  og  det  kom  til  gen- 
tagende Sammenstød  med  Direktionen,  der  endte  med,  at 
han  resolut  trak  sig  ud  af  det  Hele  og  efter  at  have  veks- 
let „en  Række  fortvivlet  grove  Breve"  med  sin  forhen- 
værende Ven  og  Stalbroder,  skyndsomst  forlod  Byen. 

Mens  Striden  med  Mendelsohn  stod  paa  og  snart  viste, 
hvilken  Vej  Venskabet  vilde  tage,  fik  den  Immermannske 
Kreds  en  højst  uventet  Tilgang  i  Digteren  Christian  Didrik 

Grabbe,  den  genialgale  Dekadent,  hvis  Berømmelse  skyld- 
tes ligesaa  meget  hans  Excentriciteter  som  hans  digteri- 
ske Produktion. 

Rygtet  om  den  diisseldorfske  Teaterreform,  der  for  længe 
siden  var  fløjet  Tyskland  rundt,  var  ogsaa  naaet  til  Lippe 
Detmold,  hvor  han  havde  hjemme  og  levede  i  den  yderste 
Nød  og  Elendighed.  Og  forpint  af  sin  Fattigdom  og  sine 
ulykkelige,  hjemlige  Forholde  vendte  han  sig  til  Immer- 
mann,  som  han  kun  flygtigt  kendte  og  erklærede  i  en  kort- 
fattet Skrivelse,  at  hvis  han  ikke  kom  ham  til  Hjælp  og 
skaffede  ham  noget  at  gøre,  vilde  han  ubehjælpeligt  gaa 
til  Grunde. 

At  Grabbe,  der  allerede  da  havde  et  Navn,  som  lyste 
vidt  og  bredt,  omend  ikke  med  en  uplettet  Glans,  var 
kommen  i  saa  yderlig  reduceret  en  Tilstand,  skyldtes  ikke 
mindst  hans  egne  ulyksalige  Tilbøjeligheder  og  arvelige 
Anlæg. 

Men  et  Øjebliks  opblussende  Energi  havde  desuden 
faaet  ham  til  at  sige  det  lille  Dommerembede  fra  sig,  der 
indtil  da  havde  givet  ham  Brødet,  og  nu  søgte  han  at 
flygte  fra  sig  selv,  fra  de  forhadte  Omgivelser,  sin  uvær- 
dige Kone  og  fordrukne  Moder. 

Hovedkulds  og  uventet,  just  som  det  passede  for  ham, 

holdt  han  en  skønne  Dag  sit  Indtog  i  den  velordnede,  ele- 
gante Rhinstad,  medbringende  en  Bagage,  der  mest  be- 
stod i  halvfærdige  og  paabegyndte  Manuskripter,  i  løse 
Papirstykker  og  løse  Klædningsstykker  om  hinanden  og 
med  Hovedet  fuldt  af  barokke  Indfald  og  de  eventyrligste 
Planer  om  et  digterisk  Samarbejde  mellem  Immermann, 
Uecktritz  og  sig  selv,  der  skulde  fordunkle  Verdens  Mester- 
værker. 

En  ganske  forunderlig  Fremtoning  var  Digteren  ogsaa 
i  det  Ydre.  „Om  en  Maanebeboer  var  falden  ned  til  os, 
kunde  han  ikke  være  os  Jordboere  mere  fremmed  — 
skriver  Immermann  i  sine  Memorabilier  —  Ingenting 
stemte  overens  paa  hans  hele  Krop."  Hænder  og  Fødder, 
der  knap  syntes  udvoksede  sad  paa  forvredne  Arme  og 
Ben,  og  som  Armene  ikke  syntes  at  vide,  hvad  Hænderne 
vilde,  stod  Overkroppen  ikke  sjældent  i  Modstrid  med  de 
vaklende  Fødder. 

Sin  Bopæl  fik  han  hos  en  Enke,  der  i  et  og  alt  lovede 
at  sørge  for  sin  forunderlige  Pensionær  og  med  et  sandt 
Arbejdsraseri  genoptog  han  sin  litterære  Virksomhed  og 
satte  sig  hurtigt  ind  i  det  store  Teatermaskineri. 

Dagen  lang  sad  han  halvpaaklædt  begravet  mellem  sine 
Bøger,  eller  han   laa   upaaklædt  paa  sin  Seng  og  skrev 

sine  mærkelige,  poetiske  Indfald  ned  paa  et  Utal  af  smaa 
Papirlapper,  der  flød  omkring  ham  og  blev  en  stadig  Kilde 
til  Fiendtligheder  mellem  ham  og  Husets  Tjenestepige. 
Hvert  Øjeblik  blev  en  af  dem  borte  og  bandende  og  skæl- 
dende for  han  ud  i  sin  bare  Skjorte  og  jog  det  blufærdige 
Væsen  Huset  rundt,  under  de  groveste  Beskyldninger  for, 
at  hun  havde  stjaalet  dem,  til  han  omsider  selv  fandt  dem 
igen  og  brummende  gik  op  i  sin  Seng.  I  selvsamme  lette 
Kostume  modtog  han  i  Reglen  sin  „Ven  og  Velgører"  paa 
dennes  daglige  Besøg. 

Højtideligere  gik  det  til,  naar  han  begav  sig  afsted  til 
Derendorf,  for  at  gøre  Gengæld  og  samtidig  bringe  den  be- 
rømte Grevinde  sin  varme  Hyldning.  Da  kom  han  i  Op- 
tog. Det  lykkedes  ham  aldrig  selv  at  finde  Vej,  og  da  Pigen 
hver  Gang  maatte  følge  ham  derud,  kom  Parret  ansti- 
gende paa  følgende  Maade:  Digteren  foran  med  sit  alvor- 
ligste Ansigt,  forsigtig  stolprende  afsted  paa  sine  altfor  smaa 
Fødder  og  et  Par  Skridt  bagved  Pigen,  med  Forklædet  halvt 
for  Ansigtet,  blussende  af  Skam  og  Undseelse  over,  at 
maatte  følge  en  saa  „stor  og  voksen"  Herre  ved  højlys  Dag 
paa  Gaden. 

I  Elise  fandt  han  straks  en  varmt  forstaaende  \'eninde 
der  trods  hans  Galgenhumor  og  mange  Naragtigheder  saa. 

hvor  hjærtelig  ulykkelig  han  var  i  Bunden,  og  hvor  inder- 
lig han  havde  hendes  kvindelige  Medlidenhed  behov.  Og 
han,  som  Erfaringen  havde  gjort  til  Kvindehader,  der  skrev 
al  Menneskehedens  Ulykke  paa  Kvindekønnets  Regning, 
lod  sig  ganske  rive  hen  af  hendes  milde  Venlighed  og  over- 
gav sig  paa  Naade  og  Unaade. 

Havde  hans  Hyldest  end  ikke  megen  Lighed  med  den, 
hun  ellers  var  vænnet  til  at  modtage,  stod  den  i  digte- 
risk Glød  ikke  tilbage  for  nogen  og  hændte  det  ogsaa,  at 
han,  i  et  Øjebliks  Forglemmelse,  kom  til  at  bide  hende 
i  de  hvide,  fine  Hænder  „fordi  de  var  saa  uimodstaaelig 
delikate",  saa  kunde  han  i  næste  Øjeblik  gøre  Afbigt  i 
en  Improvisation,  saa  formfuldendt  og  følt,  at  den  hævede 
sig  til  det  sublime. 


Selv  om  hans  Andel  i  det  Immermannske  Værk  og  hans 
Optræden  i  den  udvalgte  lille  Derendorferkreds  ikke  fuldt 
ud  kunde  erstatte,  hvad  der  ved  Mendelsohns  Frafald  var 
gaaet  tabt,  bragte  hans  Tilsynekomst  dog  fornyet  Liv  i  Tin- 
gene og  hans  Essays  over  den  nye  Forsøgsscene,  og  de 
varmt  anerkendende  Kritiker,  han  som  ansat  Teaterrecen- 
sent skrev,  fik  den  lunkne  Interesse  til  at  blusse  lidt  op  igen. 

Men  ret   længe   kom  det   idylliske  Samarbejde  mellem 

de  to  Digtere  ikke  til  uforstyrret  at  gaa,  og  mange  sam- 
menstødende Omstændigheder  bar  Skylden. 

Den  lange  Retsferie,  Immermann  havde  taget,  var  gaaet 
til  Ende.  De  tre  hundrede  og  femogtredsindstyve  Dage, 
han  uindskrænket,  helt  og  holdent  havde  kunnet  ofre  de 
høje  Muser  var  forbi;  og  med  et  Suk  traadte  han  atter  i 
Funktion  og  bøjede  Nakken  under  det  forhadte,  juridiske 
Aag.  Atter  var  det  kun  de  ledige  Fritimer  han  kunde  give 
Litteraturen  og  da  tilmed  hans  store  Samfundsroman  „Epi- 
gonerne", der  var  begyndt  under  Miinsteropholdet  for  tolv 
Aar  siden  og  senere  lagt  hen,  igen  lagde  Beslag  paa  hans 
Tanker  og  uopholdeligt  fordrede  at  blive  gjort  færdig,  trak 
han  sig  en  Tidlang  tilbage  i  sig  selv  og  de  daglige  Besøg 
hos  hans  excentriske  Kaldsbroder  holdt  ganske  op. 

Hvad  Nødvendigheden  bød,  tog  denne  dog  som  en  forsæt- 
lig Krænkelse,  der  gik  ham  dybt  og  smærteligt  til  Hjærte; 
og  sky  og  saarbar  som  han  var,  gjorde  han  intet  Forsøg 
paa,  at  holde  det  gamle  Samkvem  vedlige. 

Huset  ude  i  Derendorf  blev  i  hans  forvirrede  Hjærne 
et  lukket  Paradis,  hvor  han,  den  forstødte  og  forfulgte,  ikke 
længer  havde  Ret  til  at  være,  og  vaklende  mellem  For- 
bitrelse og  Sorg  holdt  han  sig  stejlt  derfra  og  faldt  lidt 
efter   lidt   tilbage  til   sine  gamle  Vaner.   Den   sociale   og 

aandelige  Løftelse,  der  enddog  en  Tidlang  havde  hævet 
ham  i  hans  egne  Øjne,  viste  sig  kun  at  være  en  Boble, 
der  brast  ved  det  første  Stød.  Og  hurtig  sank  han  ned 
igen  og  søgte  Glemsel  i  „Drachenfels"  berømte  Drue. 

I  den  muntre,  gamle  Kunstnerknejpe  blev  Grabbe  snart 
en  fast  og  daglig  Stamgæst.  Der  fandt  han  ligesindede 
Aandsfæller,  forulykkede  Genier,  som  han  selv,  af  hvem 
han  intet  ventede  og  derfor  heller  ikke  lod  sig  skuffe.  Og 
denne  Gang  var  Faldet  ubehjælpeligt. 

I  Løbet  af  et  Par  Aar  gled  han  stadig  dybere  nedad,  til 
han  syg  og  elendig  forsvandt  fra  Byen,  pludselig  og  uven- 
tet, som  han  var  kommen,  for  at  vende  tilbage  til  Det- 
mold,  til  den  Usselhed,  han  forgæves  havde  søgt  at  flygte 
fra.  Og  faa  Maaneder  efter  kom  Efterretningen  om,  at  han 
var  død,  at  „Tysklands  fordrukne  Shakespeare"  —  som 
Ungdomsvennen  Heine  kalder  ham  —  var  endt  i  samme 
Elendighed,  hvori  han  hele  sit  Liv  havde  levet. 

Endnu  et  Tab  forestod  Immermann,  der  blev  af  ikke 
mindre  Betydning  for  hans  Bestræbelser  end  de  to  fore- 
gaaende.  Det  var  Bruddet  med  Schadow. 

At  to  Kunstnere,  der  arbejdede  ud  fra  to  saa  modstri- 
dende Synspunkter,  i  Længden  skulde  kunne  forenes  i  en 
fælles  kunstnerisk  Opgave,  var  ikke  ^t  vente  og  Forskel- 

ligheden  var  for  hvert  Aar,  der  gik,  traadt  betænkeligere 
frem. 

Schadow,  der  fra  sin  Ungdomstid  var  stærkt  grebet  af 
Katolicismen  og  havde  sluttet  sig  til  de  saakaldte  Naza- 
renere,  saå  i  Kunsten  blot  en  Forherligelse  af  Religionen 
og  anerkendte  intet  uden  for,  mens  for  den  „hellensk" 
anlagte  Immermann,  Skønheden  var  Hovedsagen,  og  „Yn- 
den al  sand  Kunsts  Grænse". 

Gang  paa  Gang  var  de  to  modstridende  Anskuelser  tør- 
nede sammen,  uden  dog  at  vække  varig  Forbitrelse.  Saa- 
længe  hver  holdt  sig  paa  nevtral  Grund,  saalænge  det 
rent  personlige  holdtes  udenfor  den,  havde  Venskabet  ufor- 
styrret kunnet  fortsættes,  og  først  efter  at  Schadow,  under 
et  fornyet  Romaophold  var  bleven  opfanatiseret  til  det 
yderste  og  vendte  hjem  med  „nypaastrøget  Kolorit"  glø- 
dende af  Reformiver  og  Trang  til  at  skabe  Proselyter,  blev 
det  Digtervennen  for  broget  og  en  stærk  Afsvaling  ind- 
traadte,  der  endte  med  et  ulægeligt  Brud. 

Saa  stod  da  Reformatoren  saa  godt  som  alene  tilbage 
af  den  lille  begejstrede  Flok,  der  havde  dannet  Grund- 
pillerne i  den  nystiftede  Teaterforening  og  stred  mande- 
ligt for  at  bringe  sin  Yndlingstanke  frelst  over  de  mange 
farlige  Skær. 

Men  lykkes  skulde  det  ikke. 

Den  Skæbne,  der  havde  raadet  over  hans  Liv  og  hele 
digteriske  Produktion,  som  selv  i  hans  Ydre  havde  haft 
en  Finger  med,  det  lille  manglende  „noget",  der  hindrede 
ham  i  at  naa  det  ypperste  og  overalt  traadte  i  Vejen,  hvor 
det  galdt  de  højeste  Maal  og  hans  varmeste  Ønsker,  ramte 
ham  ogsaa  nu. 

Tappert  havde  han  trodset  Publikums  Demonstrationer, 
Vennernes  Kulde  og  Kritikernes  ondsindede  Beskyldnin- 
ger og  Udfald,  uden  at  vige  et  Skridt  til  Siden,  havde  han 
fulgt  sine  første  oprindelige  Planer,  fra  den  Dag  den  første 
Kime  spirede  op  i  hans  Hjærne;  men  ved  det  tredje  og 
sidste  Aars  Udgang  under  hans  Ledelse,  var  det  ham 
klart,  at  Forsøget  kun  blev  et  Forsøg  og  intet  mer. 

Den  Statsunderstøttelse,  der  maatte  til  for  at  bringe  den 
fornødne  Ballance  i  Tingene,  udeblev,  de  usle  4000  Tha- 
ier, som  han  lige  til  det  sidste  haabede  skulde  komme  og 
bringe  Foretagendet  frelst  i  Land.  Men  Summen  var  ikke 
til  at  rejse  og  redningsløst  maatte  det  falde. 

I  hele  det  store  tyske  Rige  fandtes  ikke  en  Mæcen, 
ikke  en  kunstforstandig  Fyrste,  der  følte  sig  fristet  til  for 
en  ringe  Sum,  at  sikre  sig  det  lille  fortræffelige  Teater 
med  de  velindøvede  Kræfter  og  stolte  Repertoire,  og  gen- 

nem  det  skaffe  sit  Folk  en  renere  og  højere  Scenekunst. 
Den  Opsigt,  Forsøget  straks  havde  vakt,  havde  blot  lige 
berørt  Overfladen  og  ingen  dybere  Trang  vakt  til  Live. 
Ubekymret  og  ligeglad  vendte  man  sig  atter  fra  det  og 
mod  den  graa  Ligegyldighed  kæmper  selv  Guder  forgæves. 

Det  var  et  haardt  Slag  for  Digteren.  En  Hjærtesorg  for 
ham,  der  havde  sat  alt,  hvad  han  ejede  og  havde  af  Evner 
og  Energi  ind  paa  at  vinde  frem,  da  Tæppet  for  sidste 
Gang  gik  ned  for  den  „lærde  Scene",  han  kendte  ud  og 
ind  „til  det  mindste  Kulissesøm".  Og  med  Vemod  at  han 
tog  Afsked  med  sine  Skuespillere,  der  trods  alt,  havde  staaet 
ham  bi  i  gode  og  onde  Stunder. 

Erfaringen  havde  paany  lært  ham,  hvad  Løn,  der  venter 
den,  som  vover  at  gaa  mod  Tidens  Strøm. 

„En  Haandfuld  graa  Haar,  en  Sølvpokal  og  et  broderet 
Tæppe"  var  det  eneste  synlige  Resultat,  der  for  hans  Ved- 
kommende var  kommen  ud  af  de  seks  Aars  uafladelige 
Slid  og  Strid.  —  Men  dermed  maa  man  ogsaa  lade  sig 
være  tilfreds,  og  ikke  forlange  mere  af  Menneskene  — 
skrev  Immermann  i  letforklarlig,  bitter  Ironi.  — 


VIII 

UNDER  de  vekslende  Begivenheder,  mens  Lys  og 
Skygge  skiftedes  om  Herredømmet  i  den  ydre  Ver- 
den, var  Elises  Følelser  for  sin  haardt  prøvede  Ven  ufor- 
anderlig blevne  ved  at  være  de  samme. 

At  hindre  Skuffelserne  i  at  ramme  ham,  stod  ikke  i 
hendes  Magt,  saalidt  som  det  passede  for  hendes  Natur 
at  trænge  sig  frem  og  demonstrativt  gribe  ind  i  hans  Ar- 
bejde. 

Tilsyneladende  uberørt  og  uden  for  det  Hele  sad  hun 
paa  sin  fredelige  Plet  i  Derendorf  og  lod  andre  om  at 
træde  i  Skranken  og  laane  Navn  til  hans  berømmelige 
\'ærk.  Og  dog  gik  ikke  den  mindste  Lysstribe  eller  Skygge 
hende  forbi,  intet  af  hvad  der  angik  ham  og  derigennem 
deres  poetiske  Venskab. 

Som  hun  havde  gjort  det  til  sit  Maal  i  Livet  at  opret- 
holde og  bevare  det,  fulgte  hun  med  usvigelig  Trofasthed 
kun  sit  eget  Hjærtes  Indskydelse  og  lod  intet  andet  Hen- 
syn, ikke  Menneskers  Dom,  hverken  Sejre  eller  Nederlag 

have  den  ringeste  Indflydelse  paa  sin  Handlemaade.  Men 
Aarene  var  ikke  gaaede  hen  i  lutter  Idyl,  svære  Bryd- 
ninger og  hæftige  Sammenstød  var  ogsaa  der  trukne  ep  i 
Ny  og  Næ  og  havde  bragt  dem  mod  hinanden  og  en  gan- 
ske umærkelig  Forskydning  i  Forholdet  var  bleven  Følgen. 
Aarsagen  var  evig  og  altid  den  samme,  kun  Virkningen 
blev  en  forskellig  for  dem  begge. 

Hvad  der  fremdeles  var  nok  for  hende  og  fuldt  ud  til- 
fredsstillende for  hendes  romantiske  Tilbøjeligheder,  var 
og  blev  for  ham  kun  et  Surrogat,  som  Vanens  Magt  ikke 
evnede  at  formilde;  men  tværtimod  grellere  traadte  frem 
jo  stærkere  Livet  greb  ham  fat.  Jo  uoverstigeligere  Van- 
skelighederne blev  udadtil,  des  mere  voksede  Trangen  i 
ham  til  at  støtte  sig  til  Hjemmet,  til  i  det  mindste  dér,  at 
have  alt  paa  det  Rene,  og  faste,  lige  Linjer.  Verdens  Dom 
var  ikke  ham  ligegyldig,  som  den  var  hende  og  det  løse 
og  uregelmæssige,  bagvendte  Forhold,  hvor  hun  var  den 
ydende,  han  den  modtagende,  hun  den  respektindgydende, 
som  han  trods  alt  bestandig  bøjede  sig  for,  føltes  som  en 
Pine,  han  ikke  vovede  at  give  Ord. 

Han  elskede  hende  endnu,  ikke  som  den  svær- 
meriske Digtersjæl,  der  for  enhver  Pris  maatte  være  i 
den  Tilbedtes  Nærhed,  men  som  Manden  med  de  stærke 

Slægtsinstinkter,  der  forlangte  en  Hustru  og  et  grund- 
fæstet Hjem.  De  haarde  Kampens  Aar,  der  havde  haft 
Brug  for  hver  af  hans  Evner,  var  gaaede  dybt  til  Bunds 
i  hans  Sind  og  bragt  det  inderste  og  oprindelige  frem.  Og 
mens  hun  havde  slaaet  sig  til  Ro  paa,  hvad  hun  én  Gang 
havde  vundet,  vedblev  han  at  fortsætte  sin  Udviklings 
Kredsløb  og  var  kommen  tilbage  til  sig  selv  —  milevidt 
bort  fra  hendes  Standpunkt. 

At  finde  de  Ord,  der  kunde  forklare  hende  det  uhold- 
bare og  unaturlige  i  Tingenes  Tilstand  og  faa  Bugt  med 
hendes  Ulyst  til  at  gøre  nogen  Forandring,  hendes  Angst 
for  at  sætte  Lykken  paa  Spil,  stod  stadig  ikke  i  hans  Magt. 
Og  netop  de  forebyggende  Grunde  blev  Aarsagen  til  dens 
Forfald. 

Utaalmodig  og  mismodig  over  de  gentagende  Nederlag, 
trak  han  sig  for  hver  Gang  længere  tilbage  i  sig  selv,  og 
selv  om  den  ydre  Fred  snart  igen  blev  oprettet  og  det  van- 
lige Forhold  syntes  uforstyrret,  sved  Mærkerne  efter  de 
bestemte  Afslag  haardt  og  længe  og  den  Tanke,  som  en- 
gang havde  gjort  ham  desperat  og  ude  afsig  selv,  Udsigten 
til  at  være  hende  foruden,  at  leve  Livet  skilt  fra  hende, 
meldte  sig  i  Ophidselsen  stærkere  for  hver  Gang  og  tabte 
efterhaanden  noget  af  sin  første  Gru. 

En  mægtig  Allieret  i  sine  Bestræbelser  for  at  bringe 
Orden  i  sine  huslige  Forholde  og  give  Moralen  og  Sam- 
fundet, hvad  dets  var,  havde  Digteren  faaet  i  Dusseldorfer 
Rigmanden,  Gehejmeraad  Sybels  rigtbegavede  Hustru.  Af 
stor  og  indgribende  Betydning  blev  hendes  Venskab  for 
det  romantiske  Derendorfer  Hus.  Aandrig  og  kunstelskende 
som  hun  var,  forstod  ogsaa  hun  at  interessere  og  fængsle 
de  berømte  Mænd,  der  søgte  til  hendes  elegante  Hjem, 
men  endnu  større  Beundring  vakte  hun  som  Hustru  og 
Moder,  som  Mønstret  paa  en  tysk  Husfrue. 

Alle  de  Længsler,  der  hemmelig  havde  gæret  i  Digteren 
fik  Vækst  og  groede  i  hendes  Nærhed.  Alle  hans  med- 
fødte Instinkter  vaktes  paany  til  Live  og  brød  frem  i  Sam- 
taler med  hende.  Her  var  ingen  tilkastede  Grave,  der 
maatte  trædes  udenom,  ingen  Fordomme  der  maatte  be- 
kæmpes, de  to  forstod  hinanden  som  Børn  af  samme  Mo- 
der, med  samme  oprindelige  Grundsætninger. 

Og  Sammenligningen  mellem  de  to  varmhjærtede,  rigt 
udstyrede  Kvinder,  han  daglig  færdedes  imellem,  sprang 
frem  af  sig  selv,  og  ikke  altid  faldt  de  ud  til  Fordel  for 
den  danskfødte  Grevinde  med  de  romantiske  Ideer  og  den 
dogmefri,  højhjærtede  Samfundsopfattelse. 

Aaret  1838  var  kommet.  Femogtyveaaret  for  Friheds- 
krigens Begyndelse  og  ganske  umærkeligt  begyndte  Stem- 
ningen i  Folket  atter  at  slaa  om.  Den  haardnakkede  Fjendt- 
lighed, hvormed  Regeringen  forfulgte  de  gamle  Friheds- 
helte, gjorde  sit  til  at  hæve  Prestigen  og  som  bebudende 
Svaler  om  en  ikke  altfor  fjærn  Sommer,  kom  nu  Festlig- 
hederne rundt  om  til  Ære  for  Jubilæet  og  fik  Minderne 
til  atter  at  flamme  op. 

Immermann  havde  besluttet  sig  til  at  tage  til  Koln,  for 
der  at  samles  med  sit  gamle  Regiment  og  foredrage  for 
dem  sit  „Sølvbryllupsdigt";  mens  Elise  roligt  blev  tilbage 
i  Derendorf.  Først  senere  paa  Aaret  brød  hun  op  og  fore- 
tog sin  aarlige  Rejse,  denne  Gang  til  Holsten,  for  atter 
at  se  til  Slægt  og  Venner  og  besøge  sin  gamle  Morbroder, 
General  Hedemann-Heespen,  der  inderlig  ønskede  at 
mødes  med  hende  endnu  en  Gang  i  sit  Liv.  Paa  Hjem- 
vejen mødtes  hun  atter  med  sin  Ven,  der  havde  tilbragt 
en  Ugestid  i  sin  gamle  Fødeby  og  glad  og  oprømt  vendte 
tilbage. 

I  sin  Broders  Hus  havde  han  lært  dennes  Myndling. 
den  attenaarige  Marianne  Niemeyer  at  kende,  og  det  unge 
Barn  havde  straks  gjort  et  mægtigt  Indtryk  paa  hans  mod- 
tagelige   Digterhjærte   ved   den    Interesse,   hun    lagde   for 

Dagen,  da  han  læste  Brudstykker  af  sin  halvfærdige 
„Miinchhausen"  højt  i  den  forsamlede  Familiekreds.  At 
Interessen  ikke  indskrænkede  sig  til  hans  Bog  alene, 
lagde  hun  i  sit  Hjærtes  Uskyld  ikke  Skjul  paa,  og  det 
smigrede  og  rørte  den  halvældre  Mand,  at  ikke  blot  hans 
Arbejder,  men  ogsaa  hans  Person  formaaede  at  vække 
varme  Følelser  hos  saa  ungt  et  Liv. 

Som  en  opflammende  Trylledrik  virkede  den  uventede 
Erobring,  efter  de  senere  Aars  saa  haarde  Medfart  og 
satte  hele  hans  Sind  i  Affekt. 

Stærkere  end  nogensinde  følte  han  Uholdbarheden  af 
de  bestaaende  Tilstande  i  Hjemmet  og  med  en  overvæl- 
dende Hæftighed,  som  et  Øjeblik  fik  Elise  til  at  studse, 
trængte  han  paany  ind  paa  hende  og  bad  hende  endnu  en 
Gang  om  at  indvilge  i,  at  blive  hans  Hustru  for  Gud  og 
Mennesker.  Men  hvad  hans  inderlige  Bønner  ikke  havde 
udrettet,  gjorde  hans  Hæftighed  heller  ikke  nu.  Halv  i 
Skæmt,  halv  ærgerlig  slog  hun  det  hen  og  søgte  at  tale 
ham  til  Rette.  Vilde  han  da  aldrig  komme  over  de  ung- 
dommelige Griller!  Havde  deres  Forhold  endnu  ikke  traadt 
sine  Børnesko!  Kom  han  aldrig  til  Fornuft! 

Knap  var  de  atter  i  Ro  efter  Rejsen,  før  Immermann  be- 
gyndte en  Brevveksling  med  den  unge  Marianne,  som  han 

ikke  kunde  faa  af  sine  Tanker,  og  flere  Maaneder  gik  hen, 
før  Elise  fik  Nys  derom. 

Indtil  da  var  ikke  en  skreven  Linje  gaaet  ud  fra  Huset, 
uden  at  hun  havde  vidst,  hvad  den  indeholdt  og  haft  sin 
Andel  deri;  og  saa  sikker  var  hun  paa  hans  Hengiven- 
hed, saa  rolig  for  sin  Stilling  og  sin  store  Indflydelse  over 
ham,  at  der  ikke  var  Plads  i  hendes  Sind  til  en  Tanke 
om,  at  det  kunde  blive  anderledes. 

I  Læ  af  hendes  urokkelige  Sikkerhed  fik  Forholdet 
mellem  de  to  Brevskrivende  uhindret  Lov  til  at  udvikle 
sig  og  antage  en  stadig  ømmere  Karakter,  til  Immermann 
endelig  bestemte  sig  for  et  afgørende  Skridt,  friede  til  sin 
unge  Beundrerinde  og  fik  et  ubetinget  Ja. 

At  forberede  Elise  paa,  hvad  der  forestod  maatte  være 
hans  næste  Skridt;  men  skønt  han  som  Digter  og  Skue- 
spilforfatter havde  staaet  foran  sjælelige  Problemer,  der 
syntes  lige  saa  svære  at  løse,  overgik  Virkeligheden  langt, 
hvad  han  i  Fantasien  havde  udmalet  sig.  Og  brødebetynget, 
pint  og  plaget  af  Uro  og  Angst  for  hendes  Skyld  udsatte 
han  sin  Bekendelse  fra  Dag  til  Dag. 

Hvad,  der  stadig  var  usynligt  for  Elises  umistænksom- 
me Blikke,  var  imidlertid  bleven  soleklart  for  enhver,  der 
stod  i  Berøring  med  Immermann.  Og  Rygtet  om,  hvad  der 

var  i  Gære,  om  hans  Giftermaalsplaner  og  nye  Forbin- 
delser begyndte  atter  at  beskæftige  den  halve  Stad  og  kom 
paa  sin  Flugt  tilbage  til  Derendorf  for  Elises  Øren.  Det 
var  ikke  første  Gang,  Rygtet  havde  haft  travlt  med  Digte- 
rens Hjærteanliggender  og  meldte  om  nye  Forelskelser  og 
Erobringer,  han  havde  gjort,  men  aldrig  havde  der  ligget 
noget  dybere  og  alvorligere  bagved.  Smilende  havde  hun 
hørt  det  og  ladet  det  fare,  var  det  vel  anderledes  nu? 

Med  den  største  Sindsro  kunde  hun  tænke  paa  hans 
opflammende  Forelskelser  og  se  ham  yde  Skønheden  sin 
Hyldest.  Digternaturen  maatte  have  frit  Flagrerum,  og  til 
livsvarigt  Askese  havde  hun  ikke  fordømt  sin  varmblodige 
Ven.  Hun  vidste  jo,  at  han  vilde  vende  sig  til  hende,  hvor 
det  galdt  Kunsten  og  hans  rigt  bevægede  Tankeliv.  Og  saa- 
længe  hendes  Domæne  var  uberørt,  lod  hun  sig  ikke  bringe 
ud  af  Fatning. 

Men  Rygterne  var  denne  Gang  sejglivede.  Hun  kunde 
værge  sig  mod  dem,  som  hun  vilde  de  kom  igen,  stadig 
i  fastere  Former  og  bragte  gysende  Kuldefornemmelser 
med,  en  Anelse  om  at  der  maatte  ligge  noget  virkeligt  til 
Grund. 

Og  da  Tvivlen  først  var  vakt,  lod  den  sig  ikke  mere 
forjage,  men  gav  hende  daglig  nye  Beviser  for,  at  noget 

galt  var  der  paa  Færde.  Den  sky  og  indesluttede  Maade, 
hvorpaa  Immermann  søgte  at  unddrage  sig  hendes  Sel- 
skab blev  hende  først  nu  paafaldende.  Hvad  hun  i  sin 
urokkelige  Tryghed  havde  taget  for  den  vanlige  Ordknap- 
hed og  Adspredthed,  der  gik  forud  for  hvert  af  hans  større 
digteriske  Arbejder,  var  kun  et  Udslag  af  hans  daarlige 
Samvittighed.  Men  hvorfor  talte  han  da  ikke  og  lettede  sit 
Hjærte!  Hvad  var  det,  han  vilde  skjule,  hvem  var  hun, 
der  var  kommen  mellem  dem? 

At  føle  Grunden  vakle  under  sig  og  dog  at  lade  som 
intet,  at  veksle  ligegyldige  Bemærkninger  om  de  forefal- 
dende smaa  Begivenheder,  uden  at  faa  Tankerne  fra  det 
ene,  sviende  Punkt  blev  en  Lidelse,  der  knap  var  til  at 
udholde,  men  hun  var  for  stolt  til  at  give  efter  og  spørge 
ham  ud  og  tilsyneladende  rolig  og  behersket  ventede  hun, 
til  han  af  sig  selv  vilde  bringe  Sagen  paa  Bane. 

Hvad  der  syntes  Immermann  umuligt  at  bekende  mundt- 
lig, lod  han  endelig  sin  Pen  besørge  og  i  en  lang,  fortviv- 
let Redegørelse  nedskrev  han  en  Aftenstund  alt,  hvad  han 
i  de  senere  Aar  havde  gaaet  igennem.  Hvad  han  havde 
haabet  og  kæmpet  for  uden  at  vinde,  —  og  hvad  han  nu 
endelig  havde  givet  efter  for  —  og  lagde  det  mellem  Papi- 
rerne paa  sit  Arbejdsbord,  som  et  Brev  til  hende. 

At  holde  Orden  i  hans  Manuskripter,  at  lægge  hans 
Arbejde  til  Rette  og  daglig  pynte  hans  Bord  med  friske 
Blomster  var  en  af  de  Kærlighedspligter,  Elise  frivilligt 
havde  paataget  sig  fra  deres  Fællesskabs  første  Begyndelse. 
Og  selv  efter  at  Usikkerheden  var  traadt  imellem  dem 
blev  hun  uforanderlig  ved,  og  vaagede  med  samme  utræt- 
telige Omhu  over,  at  intet  uskønt  skulde  støde  hans  Øjne 
og  lede  Tankerne  paa  Afveje  og  ingen  anden  kvinde- 
lig Haand  faa  Lov  at  trænge  ind  i  hans  Værksteds  Aller- 
helligste. 

Brevet  fandt  hun  og  læste  det  til  Ende.  Og  Ord  kan 
ikke  beskrive,  hvad  hun  følte  under  Læsningen. 

Sorg,  Fortvivlelse,  Harme,  Krænkelse  og  Skam  jog  som 
Furier  gennem  hendes  Sind,  for  at  samles  i  den  haabløse 
Vished:  —  at  alt  var  uigenkaldeligt  forbi!  Alt  det  hun  el- 
skede højst  i  Verden.  Den  stille,  idylliske  Tilværelse,  det 
fredelige  Hjem,  det  rige,  aandelige  Samliv,  alt  hvad  hun 
havde  troet  grundfæstet  for  Livet  var  forbi,  forbi  —  og 
burde  alt  længst  have  været  det. 

Trods  de  ømme,  skaansomme  Ord  skinnede  Sandheden 
sviende  igennem  det  Hele,  at  hvad  hun  kaldte  Lykke^ 
var  bleven  det  modsatte  for  ham,  at  det  Maal,  hun  havde 
sat,  længst  var  forfejlet  og  det  Liv  hun  havde  beredt  ham, 

føltes  af  ham  som  en  Tyngsel,  der  gjorde  ham  tung  og 
kraftløs  i  Sindet. 

Det,  hun  mest  af  alt  havde  frygtet  for,  var  kommet,  om- 
end  ikke  paa  den  Maade,  hun  havde  tænkt.  Hendes  Nær- 
værelse var  overflødig,  hendes  Magt  over  ham  var  forbi. 
Og  de  hundrede  Ofre  hun  havde  bragt,  hendes  uforan- 
drede, varme  Kærlighed  kunde  intet  ændre  deri. 

Og  den,  der  skulde  følge  efter  hende,  for  hvis  Skyld 
han  havde  brudt  sit  Ord  og  sit  Løfte  var  et  uudviklet  Barn 
paa  atten  Aar! 

Hvor  oprevet  og  fortumlet  hun  var;  ét  stod  hende  straks 
klart,  at  hendes  Dage  i  Derendorf  var  talte.  At  blive  i 
Nærheden,  hvor  han  som  gift  boede,  at  se  ham  med  en 
anden  gaa  der,  hvor  de  to  havde  færdedes,  at  omgaaes  ham 
som  en  helt  fremmed,  hvilken  som  helst  almindelig  Ven, 
hverken  kunde  eller  vilde  hun.  Og  hendes  Beslutning  var 
urokkelig. 

Immermann  blev  ude  af  sig  selv,  da  han  hørte  det.  Paa 
hæftige  Scener  havde  han  været  forberedt,  lidenskabelige 
Udbrud  af  Sorg  og  Vrede;  men  ikke  paa,  at  hun  helt 
skulde  forsvinde  ud  af  hans  Liv.  Og  han  gjorde  alt,  for 
at  søge  at  ombestemme  hende.   Bønfaldt  hende  om  ikke 

at  handle  overilet  og  lade  sig  rive  hen  af  sin  første  op- 
blussende Vrede,  men  blive  i  det  Hjem,  hun  elskede  saa 
højt  og  være  hans  unge  Kone  en  Støtte  og  moderlig  V^en- 
inde. 

Hendes  hæftige  Vægring  fattede  han  ikke.  Trods  al  sin 
Menneskekundskab  og  psykologiske  Sans  evnede  han  ikke 
at  gaa  helt  til  Bunds  i  hendes  sammensatte  Følelser  og 
forstaa,  at  hvad  der  for  ham  syntes  saa  lige  til,  var  for 
hende  uigennemførligt,  at  hvad  hun  havde  givet,  lod  sig 
ikke  dele  med  andre.  Alt  havde  hun  sat  ind  paa  det  ene 
og  tabt,  og  det  var  et  „Tab,  der  ikke  lod  sig  hele  med 
Rosenvand"  og  ikke  lappe  paa  med  halve  Forholdsregler. 

Tiden,  der  fulgte  til  Opbruddet  blev  en  fortsat  Pine,  et 
dagligt  Helvede  for  dem  begge.  En  uventet  Modstand 
mødte  Immermann  hos  sin  Broder,  der  ganske  stillede 
sig  paa  Elises  Side  og  nægtede  at  give  sit  Samtykke  til 
den  paatænkte  Forbindelse.  For  ham  var  Digterens  Løfte 
bindende  for  Livet  og  Bruddet  syntes  ham  ikke  stort  andet 
og  bedre  end  et  Ægteskabsbrud.  Først  ved  en  kvindelig 
Slægtning,  den  gamle  Fru  Niemeyers  Mellemkomst,  der 
intet  heller  vilde,  end  at  se  sit  Barnebarn  gift  med  den 

berømte  Mand,  blev  Striden  endelig  bilagt  og  den  unge 
Mariannes  Haand  ham  sikret. 

Men  end  ikke  Glæden  derover  fik  Bugt  med  hans  kval- 
fulde Uro.  Samvittighedsskruplerne  sled  ham  op.  og  veks- 
lende mellem  Haab  og  Fortvivlelse,  mellem  Medlidenhed, 
Længsel  og  hed  Attraa  skred  Foraaret  frem.  Hvidtjørnhæk- 
ken  stod  i  Blomst  og  mens  Roserne  knoppedes  og  Natter- 
galen slog  fra  hver  en  Busk,  gik  de  to  Husfæller  om  i  en 
fortærende,  pinende  Sjælekamp. 

Som  altid  i  Livet  var  det  ikke  de  hæftige  Udbrud,  der 
gik  dybest  og  gav  de  smerteligste  Saar;  men  Stilheden 
som  fulgte  efter,  hvor  hvert  Minut  føltes  som  en  Sten, 
der  lagde  sig  til  den  i  Forvejen  saa  tunge  Byrde.  Stun- 
der, hvor  det  syntes  for  hver,  som  om  de  maatte  synke 
sammen  under  Vægten  og  kun  Hensynet  til  Omverdenen 
holdt  dem  oppe.  Mvor  Tanken  om  Fremtiden  gjorde  hende 
stiv  og  kold  af  Angst  og  Synet  af  hendes  tavse  Sorg  bragte 
ham  ud  af  sig  selv,  og  fik  ham  til  at  vakle,  til  at  ønske 
det  skete  ugjort,  til  alt,  blot  for  atter  at  se  hende  tilfreds  og 
rolig. 

I  sin  Ophidselse  vendte  han  sig  til  sine  Venner  og  kla- 
gede for  dem  sin  bitre  Nød. 

—  De  har  set  Laokoon  —  skrev  han  til  Fru  Gehejme- 

raadinde  Sybel  —  men   ikke  en  Laokoon,  der  maa   lade 
som  intet  og  deklamere  midt  imellem  sine  Slanger. 
Den  Laokoon  var  i  Gaar  i  Derendorf!  — 

Den  fremmede  Indblanding  hjalp  dog  intet  til  at  jævne 
Vejen,  og  faa  Elise  fra  sin  faste  Beslutning  hurtigst  mu- 
ligt at  bryde  op  og  lægge  Mile  mellem  sig  og  sin  unge 
Efterfølgerske.  At  det  vilde  være  til  Plage  for  begge,  en 
Uret  mod  dem  begge  at  blive,  lod  hun  sig  ikke  snakke 
fra  og  med  tilkæmpet  Ro  og  samme  fornemme  Tilbage- 
holdenhed, hun  før  havde  vidst  at  værne  om  sine  saarede 
Følelser,  mødte  hun  ogsaa  nu  hver  medlidende  Hoved- 
rysten og  højrøstet  Beklagelse  og  gav  ikke  sit  Hjærte  til 
Pris. 

Kun  ét  Menneske  havde  hendes  fulde  Fortrolighed;  et 
Menneske,  der  som  hun  selv  havde  lidt  store  Skibbrud  i 
Livet.  Det  var  den  rigtbegavede,  varmhjærtede  Professor- 
inde  Diffenbach,  som  under  Frihedskrigens  Aar  med  stor- 
mende Entusiasme  var  kommen  hende  i  Møde,  og  med 
hvem  hun  havde  stiftet  et  livsvarigt  Venskab.  Frisindet  og 
sværmerisk  til  det  yderste  var  ogsaa  hun  mere  end  én  Gang 
kommen  paatværs  af  de  strænge  Samfundslove  og  havde 
fristet  en  broget  Skæbne.  Sin  første  Mand  havde  hun  for- 


OTTENDE    KAPITEL  145 

ladt,  for  at  følge  den  berømte  Læge,  hvis  Navn  hun  bar, 
og  af  hvem  hun  atter  igen  var  bleven  forladt. 

Nu  traadte  hun  til  og  foreslog  en  Rejse  til  Italien  og 
Elise  greb  Forslaget  med  begge  Hænder;  en  ung  Kunst- 
historiker og  Skribent  fra  den  Diffenbachske  Kreds  skulde 
følge  med  som  de  to  Damers  Ledsager  og  Beskytter. 

1  August  var  alt  færdigt  til  Afrejsen  og  Elise  stod  Rede 
til  at  forlade  det  lille,  fredelige  Hus,  hun  i  tolv  Aar  havde 
delt  med  sin  Ven.  For  anden  Gang  i  Livet  stod  hun  hjem- 
løs og  rodløs  og  skulde  begynde  Livet  helt  fra  nyt. 

Immermann  fulgte  med  til  Koln.  Og  her  i  Afskedens 
Øjeblik  svandt  al  Mislyd,  al  opsamlet  Bitterhed  og  kun 
Smerten  over  at  skilles  blev  igen.  En  Smerte  saa  dyb,  at 
den  trængte  til  Bunden  af  deres  Hjærte  og  Sjæl  og  aldrig 
lod  sig  helt  forvinde.      * 

Fra  Koln  tog  Elise  med  sit  lille  Rejsefølge  gennem 
Schweitz  til  Italien,  mens  Immermann  vendte  tilbage  til 
Derendorf,  for  at  gøre  sig  i  Stand  til  at  hente  sin  unge 
Brud,  der  i  alle  de  skiftende  Sindsstemninger  og  haarde 
Kampe  trofast  havde  holdt  ud  og  staaet  ham  bi. 

Men  selv  ikke  nu  „kunde  han  finde  sit  Hjærte"  og  kom- 
me i  den  Stemning,  der  passede  sig  en  lykkelig  Brudgom. 

Elise  Ahlefeldt-Laurvigen  10 

Hans  Tanker  gik  ikke  til  Halle,  ikke  til  Marianne,  men 
til  Italien,  til  den  bortdragne  og  Længslen  efter  hende  fik 
ham  til  at  fælde  „de  hedeste  Taarer,  han  havde  grædt  i 
sit  Liv." 

—  Jeg  haaber  til  Himlen,  at  det  kun  er  den  Ensom- 
hed, jeg  nu  lever  i,  som  ganske  gør  det  af  med  mig  — 
skrev  han  til  Fru  Amalie  Sybel  —  det  er  min  eneste 
Trøst.  Men  kom  mig  til  Hjælp  mod  mig  selv  og  skaf  mig 
Klarhed  og  Ro,  søg  at  jage  den  skrækkelige  Tanke  fra 
mig,  at  jeg  har  taget  fejl  af  mine  Følelser  og  bestandig 
kun  elsker  Grevinden! 

Vorherre  har  hidtil  altid  hjulpet  mig,  han  svigter  mig 
heller  ikke  nu.  Det  maa  berolige  Dem.  Og  ind  imellem 
alt,  viser  Mariannes  Billed  sig,  som  Solen  mellem  Skyerne. 
Men  ak!  Skyerne  vender  altid  og  altid  tilbage. 

Det  er  en  Tilstand,  ikke  til  at  beskrive.  Og  jeg  den 
underligste  Brudgom,  der  nogensinde  har  levet!  — 

Som  et  Udtryk  for  hans  Følelser  i  hin  oprevne  Sjæls- 
tilstand, staar  hans  Afskedsvers,  hans  sidste,  bitre  Hjærte- 
suk:  — 

Ja,  hun  er  død  for  mig,  for  evigt  I 
Hvad  jeg  besad,  hvad  lykkeligt  jeg  nød, 
Er  som  en  Skygge  vejret  hen 
Med  Tidens  kolde,  hykleriske  Strøm. 

Ak  I  var  hun  som  en  bleg  og  yndig  Engel, 

blot  vandret  ind  i  Dødens  tavse  Rige, 

da  fandt  jeg  Trøst,  da  var  hun  min  for  stedse. 

Men  nej,  hun  lever.  Lever  ej  for  mig    - 

bortstødt  af  mine  Hænder.  Og  Kærligheden  døde! 


Det  var  som  et  pludseligt  ældet  Væsen,  som  et  Men- 
neske, der  intet  mer  haaber  og  venter,  at  Elise  efter  sin 
maanedslange  Rejseudflugt  atter  vendte  tilbage  til  Tyskland. 

Lige  til  da  havde  hun  bevaret  sin  ungdommelige  Spænd- 
stighed og  Skønhed  i  en  utrolig  Grad,  men  nu  var  Græn- 
sen naaet,  hun  gik  i  sit  halvtredsindstyvende  Aar,  hendes 
Livs  store  Mission  var  endt,  og  Frfemtiden  havde  intet  over- 
raskende mer  at  byde. 

Dog  var  hun  ikke  til  Sinds  at  sætte  sig  gudhengivent 
hen,  og  med  Hænderne  i  Skødet  begræde  sin  tabte  Lykke. 
Livet  havde  endnu  sine  Rødder  dybt  i  hende  og  selv  om 
Ungdommen  var  flygtet  og  havde  taget  de  ydre  Tillokkel- 
ser med  i  Følge,  var  Feernes  bedste  Gave  bleven  uberørt 
tilbage: —  Evnen  til  at  sprede  Skønhed  om  sig  og  ud  af 
sine  Omgivelser,  af  hver,  der  kom  hende  nær,  at  lokke 
det  inderste  og  bedste  frem  og  gøre  det  frugtbringende 
for  andre.    Den   inciterende,   inspirerende  Magt,  der  var 

10* 

Kernen  i  hendes  Væsen  og  havde  formet  hendes  Liv  og 
Skæbne. 

Hvad  hun  havde  villet  forbeholde  den  ene,  kom  nu  atter 
de  mange  til  Gode  og  det  store,  skæbnesvangre  Fejlgreb 
blev  hendes  Alderdoms  Styrke.  Ved  det  fik  hun  Ro  og 
Kraft  til  at  komme  over  de  mindre  Tab,  Livet  endnu  havde 
i  Behold  til  hende,  som  den  sidst  overlevende  af  sin  sam- 
tidige, talrige  Vennekreds. 

Sammen  med  sin  utrættelige  Veninde  og  Rejsefælle 
slog  hun  sig  ned  i  Berlin,  hvor  hun  uforstyrret  blev  boende 
til  sit  Livs  Ende,  og  i  de  kunstinteresserede,  aandsfrie 
Hovedstadscirkler  efterhaanden  fandt  Lægedom  for  sine 
dybe  Saar.  I  det  fælles  Hjem,  som  ogsaa  efter  at  hun  var 
bleven  alene,  efter  at  den  livlige,  bevægelige  lille  Profes- 
sorinde  havde  forladt  Livet  „lige  saa  hurtigt  og  uberegne- 
ligt, som  hun  havde  levet",  saa  hun  sig  igen  som  Midt- 
punkt i  en  Selskabelighed,  der  drog  ud  og  ind  og  til  Sta- 
dighed fyldte  hendes  lyse  Stuer  i  Potsdamerstrasse. 

Hvad  Generalinde  Liitzows  litterære  Aftner  var  for  de 
ligesindede  Aander  i  Miinster,  hvad  Idyllen  i  Derendorf 
i  de  gode  Dage  havde  været,  blev  Grevinde  Ahlefeldts 
Berlinersalon:  —  et   Fristed,  hvor  Mænd   og   Kvinder  af 

de  forskelligste  Aandsretninger,  de  berømteste  Spidser  i 
Kunstens  og  Videnskabens  Verden  trygt  kunde  mødes. 

En  straalende  Række  Navne,  der  lyser  op  langt  ud  over 
deres  Bæreres  Levetid.  Navne  som  Humboldt,  Tieck  og 
Strauss,  Digterparret  Theodor  Mundt,  den  norskfødte  Hen- 
rik Steffens,  Maleren  Peter  Cornelius  og  Henriette  Paal- 
zow,  der  efter  sit  Ægteskabs  Opløsning  havde  forladt  Miin- 
ster  og  bosat  sig  i  Berlin  og  nu  med  Begejstring  atter 
sluttede  sig  til  Husets  nære  Venner.  Og  andre,  hvis  Navne 
den  Gang  havde  Klang  som  de  bedste,  men  senere  hurtig 
døde  hen  og  kun  blev  tomme  Lyde,  der  ingen  Forestil- 
linger vækker.  « 

Og  i  det  Liv  de  førte  med,  i  den  Luftning  de  bragte,  fik 
Sindet  ikke  Lov  til  at  ruste  og  Savnet  ikke  Lov  at  gro. 


Hvor  ubeskrivelig  Tilværelsen  var  forekommet  Immer- 
mann  i  hans  kortvarige  Ensomhed  og  hvor  uigennem- 
trængeligt Skylaget  syntes  hans  sorgbeslørede  Blikke,  brød 
Solen  dog  for  Alvor  frem  den  brogede  Oktoberdag,  da  han 
drog  ud  med  Følelser,  der  ikke  gav  Naturen  om  ham 
meget  efter,  for  at  hjemføre   sin   brunøjede,  sortlokkede 

lille  Kone.  Og  i  dens  varmende  Straaier  faldt  han  lidt 
efter  lidt  til  Ro. 

Det  ganske  Diisseldorf  var  paa  Benene  og  i  Fest  for  at 
modtage  det  hjemvendende  Par  og  store  Foranstaltninger 
blev  gjort  til  Ære  for  Begivenheden.  Det  var,  som  om 
hver  enkelt  trængte  til  at  lægge  sin  Sympati  for  Dagen, 
sin  Glæde  over  endelig  at  se  Digteren  i  ordnede  Forholde, 
vende  Romantikkens  vildsomme  Stier  Ryggen,  for  at  tage 
Stade  paa  Borgerlighedens  solide  Grund.  Og  som  om  Lyk- 
kens Gudinde  blot  havde  ventet  paa  det  samme,  syntes 
ogsaa  hun  at  ville  gøre  godt  igen,  hvad  hun  saa  længe 
havde  forbrudt. 

Med  sin  fantastiske  „Miinchhausen",  hvori  Bondenovel- 
len „Storgaarden"  er  indvævet,  det  Værk,  der  var  bleven  til 
under  hans  sidste  Sturm-  und  Drangperiode,  „den  haabe- 
fuldeste  og  kvalfuldeste  Tid  i  hans  Liv",  vandt  han  sin 
første  afgørende,  litterære  Sejr.  Og  den  Anerkendelse,  han 
saa  trodsigt  havde  kæmpet  for  og  sat  Livet  ind  paa,  som 
han  i  bitter  Resignation  tilsidst  ganske  havde  opgivet, 
naaede  ham  nu  i  fuldeste  Maal. 

I  August  Maaned,  Aaret  efter  den  oprivende  Afsked  med 
Elise,  fødte  Marianne  ham  hans  første  lille  Barn.  Ogsaa 
det  brændende  Ønske  saa  han  nu  opfyldt,  men  som  om 

Livet  nu  intet  mere  vidste  at  række  ham,  blev  han  f'aa 
Dage  efter  pludselig  syg  og  døde,  femogfyrretyve  Aar  gam- 
mel, midt  i  sin  Lykkes  og  Berømmelses  Middagshøjde. 

Paa  en  underlig,  vemodig  Maade  passede  paa  ham  selv, 
de  Ord  han  skrev  i  Epilogen  ved  sin  sidste  Teaterforestil- 
ling: 

—  Saadan  er  Livet!  Uventet  rammer  Lykkens  Kys  den 
fulde  Knop  —  og  Blomsten  aabner  sig,  lér  glad  —  og  vis- 
ner hen! 

Paa  Goethes  Fødselsdag  den  28nde  August  blev  han 
begravet  under  stor  og  inderlig  Deltagelse.  Digtere  og  For- 
fattere fra  nær  og  fjærn  strømmede  til  Rhinstaden,  for  at 
vise  deres  store  Kollega  den  sidste  Ære,  og  Byen  var  klædt 
i  Sorg. 

Om  hans  Pande  var  lagt  en  Lavrbærkrans,  plukket  af  et 
lille  Træ,  som  han  i  den  lykkelige  Tid  havde  faaet  af  sin 
Veninde.  Det  var  som  et  Symbol,  en  sidste  Dødens  Hyld- 
ning fra  hende,  der  i  Livet  havde  været  hans  Digtnings 
Muse. 

Hvor  fuldt  og  helt  hun  havde  forsonet  sig  med  sin 
Skæbne,  og  hvor  villigt  hun  tilgav  dem,  der  havde  voldt 
hende  Sorg,  fik  hun  efter  hans  Død   rig  Lejlighed   til  at 

vise.  Næppe  var  den  sørgelige  Nyhed  naaet  til  hende  fra 
Diisseldorf,  før  hun  satte  sig  i  Forbindelse  med  hans  Ef- 
terladte og  glemte  sine  egne  Følelser,  for  at  være  dem  til 
Trøst  og  Støtte.  Som  den  naturligste  Sag  af  Verden  tilbød 
hun,  at  sørge  for  hans  unge  Enke  og  Barn,  men  da  den 
kunstelskende  Frederik  Vilhelm  den  IV  straks  havde  be- 
villiget Digterens  Enke  en  Pension,  nøjedes  hun  med  at 
udsætte  en  aarlig  Rentepenge  for  hans  lille  Datter.  Til  For- 
del for  hende  gav  hun  ogsaa  Afkald  paa  sin  bedste  Skat: 
de  Manuskripter,  der  var  blevne  til  under  hendes  Øjne, 
og  som  Immermann  egenhændigt  havde  tilegnet  hende  og 
givet  hende  i  Arv  og  Eje.  Senere  hen  føjede  hun  hans 
Portræt  til  Gaven,  som  han  i  Ungdommen  havde  ladet  ud- 
føre til  hende  —  og  kun  Mindet  om  ham,  det  hun  ikke 
kunde  dele  med  andre,  beholdt  hun  for  sig  selv  alene. 

Aarene  gled  hen. 

Harmonisk  og  fredeligt,  som  Digtervennen  havde  spaaet 
det,  kom  Alderdommen,  knap  uden  at  hun  mærkede  det 
selv.  Og  som  hendes  Ungdom  havde  været  delt  mellem 
de  to  modige  Forkæmpere,  der  stred  for  Ret  og  Ære,  gik 
de  sidste  femten  Aar  af  hendes  Liv  delt  i  Minderne  om 
dem. 

Den  friske  Luftning,  der  saalænge  havde  været  under 
Opsejling,  som  ved  Epigontidens  Slutning  helt  syntes  at 
ville  lægge  sig,  for  saa  endelig  at  blæse  op  til  en  forry- 
gende Storm,  havde  atter  bragt  for  Lyset  mangt  og  meget 
af  det,  som  var  dækket  til  af  Glemselens  og  Reaktionens 
Støv.  Handlingens  Tid  var  atter  inde,  og  ganske  af  sig  selv 
vendtes  Blikket  mod  hin  Tid,  der  var  den  stærkest  bevæ- 
gede i  den  nyere  Tids  Fædrelandshistorie. 

Tanker  og  Ideer  fra  Frihedskrigens  Aar  svirrede  mer  og 
mer  højlydt  om  i  Luften,  Begivenhederne  fra  den  Gang 
blev  trukne  frem  og  genopfriskede,  de  endnu  levende 
Helte  saå  sig  pludselig  i  stigende  Folkegunst  og  de  faldne 
og  døde  fik  Glorierne  pudsede  op. 

En  ejendommelig  Begravelse,  der  fandt  Sted  i  Foraaret 
1843  paa  Invalidekirkegaarden  i  Berlin,  hvor  Frederik  Frie- 
sens jordiske  Levninger  omsider  blev  stedt  til  Hvile,  bragte 
Liitzowernes  Navn  frem  igen  i  Forgrunden.  I  niogtyve  Aar 
havde  hans  Ven  og  Stalbroder,  Liitzoweren  August  Vie- 
tinghof  ført  dem  om  med  sig,  efter  at  have  hentet  dem 
hjem  fra  Frankrigs  Grund,  uden  at  turde  overgive  dem 
til  det  pietetsløse,  utaknemlige  Fædreland,  af  Angst  og  Om- 
sorg for  hans  dyrebare  Minde. 

Først  da  Tiden  i  sin  evigt  bølgende  Kredsgang  viste 
Tegn  til  Omslag,  tog  han  Mod  til  sig  og  søgte  og  fik  Re- 
geringens Tilladelse  til  at  lade  dem  jorde  ved  de  faldne 
Kammeraters  Side. 

Og  endelig  fik  ogsaa  deres  tapre  Fører  den  Hæder  og 
Ære  tilbage,  der  rettelig  tilkom  ham.  Aaret  før  Martsrevo- 
lutionen  brød  løs,  den  stolte  Fanfare  der  gav  Reaktionen 
sit  Jerichostød,  blev  en  Mindestatue  afsløret  paa  hans  Grav 
og  den  tiloversblevne,  lille  Rest  af  „den  sorte  Jægerskare" 
samledes  endnu  en  Gang  i  det  Lutzowske  Navn,  for  sam- 
men at  fejre  hans  Minde,  og  lade  Erindringen  om  den 
stolte  Tid  med  den  glødende  Ungdomsbegejstring  stryge 
varmende  gennem  Sindet. 

En  Mindefest  med  et  stilfærdigere  Præg,  der  ikke  havde 
noget  med  Ild  og  Sværd  at  skaffe,  fejrede  Elise  alene  med 
sig  selv,  den  28nde  August  1849,  Hundredeaarsdagen  for 
Goethes  Fødsel.  Skønt  alle  hendes  Venner  var  spredt 
rundt  om  og  hun  af  Helbredshensyn  var  bleven  roligt  til- 
bage i  Berlin,  lod  hun  om  Aftenen  sine  Stuer  pynte  op 
med  Blomster  i  Glas  og  Skaale,  tændte  alle  Lamper  og 
Lys  og  satte  sig  i  det  festlige  Skær  til  at  læse  hans  „Iphi- 
genie". 

Alene  i  den  dybe  Stilhed,  i  de  harmoniske  Omgivelser 
mellem  Blomster  og  Lys  og  med  det  graanende  Hoved  bøjet 
over  den  opslaaede  Bog  sad  hun  der,  selv  en  Legemlig- 
gørelse af  den  højeste  Aandskultur,  en  Skønhedens  Præst- 
inde i  Andagt  foran  det  ophøjede  og  gudbenaadede! 

De  sidste  Par  Aar  af  hendes  Liv  tog  Kræfterne  grad- 
vis af  og  en  indvendig,  kronisk  Sygdom  undergravede  hen- 
des oprindelig  saa  stærke  Helbred.  Trods  gentagende  Bade- 
ophold var  hun  saa  godt  som  aldrig  uden  Smerter,  men 
hærdet  som  hun  var  blevet  i  Livets  haarde  Skole,  bar  hun 
ogsaa  sine  legemlige  Pinsler  uden  at  kny.  I  Marts  Maa- 
ned  1855  sov  hun  blidt  og  stille  hen,  lige  til  det  sidste 
omgivet  af  en  tilbedende  og  beundrende  Venneskare. 

Hendes  Lig  blev  ikke  ført  til  Familiebegravelsen  paa 
Tranekjær,  men  paa  den  store  Berlinerkirkegaard  kom  hun 
til  at  hvile  i  det  Land,  hvor  hendes  Liv  og  Virksomhed 
faldt. 

Fordringsløs  og  enkel  som  hendes  Optræden  havde  væ- 
ret, betegnende  for  hele  hendes  Liv  kom  Indskriften  paa 
hendes  Gravsten  til  at  lyde:  — 

—  Grevinde  Elise  Ahlefeldt.  Adolf  Liitzows  Hustru.  Karl 
Immermanns  Veninde!  — 

G.  Brandes:  Det  unge  Tyskland. 

R.  Fellner:  Geschichte  einer  deutschen  Musterbiihne. 

Fellner.  Gejfken.   Meyer  und  Schultess:  K.  Immermann.   Ein  Gedåchtnis 

schrift. 
„Die  Gartenlaube"  1868.  Nr.  14.  Im  Landhause  von  Derendorf. 
K.  Immermann:  Werke  MI. 

—  Memorabilien.  Die  Epigonen. 

V.  Jagwitz:  Geschichte  des  Liitzowsche  Freikorps. 
Max  Koch:  Einleitung  zu  Immermanns  Werke. 
F.  Mendelsohn :  Briefe. 

K.  Schmidt:  De  fremmede  Troppers  Ophold  i  Danmark  1808. 
Julian  Schmidt:  Geschichte  der  deutschen  Litteratur.  B.  H-III. 
Treitsche:  Deutsche  Geschichte  im  19nten  Jahrhundert.  B.  I. 
Theob.  Ziegler:    Die  geistigen   u.  socialen   Stromungen    des    19nten  Jahr- 

hunderts. 


GYLDENDALSKE  BOGHANDEL«  NORDISK  FORLAG 


D.  VON  DER  LYHE  ZERNICHOW 


STØVLET-KATHRINE 

FORTÆLLING  FRA  CHRISTIAN  Vils  TID 
Pris  hft.  4.00,  indb.  5.50 

UDFRIET 

Pris  3.25 

TRO  TIL  DØDEN 

Pris  hft.  4.25,  indb.  5.50 

MAJKENS  KÆRLIGHED 

HOLLANDSK  INTERIØR  FRA  DET  ATTENDE  AARHUNDREDE 
Pris  hft.  3.75,  indb.  5.25 

PARADISET 

TO  FORTÆLLINGER  FRA  ITALIEN 
Pris  hft.  2.50,  indb.  4.00 


FR.  BAGGES    KGL.  HOF-EOGTRYKKERI.   KOBEXHAVN 

